
Il-Minuti tas-Seduta Nru 198, li saret fl-24 ta’ Jannar 2024, ġew ikkonfermati.



[bookmark: _Toc240526896]INFORMAZZJONI MIS‑SEDJA

L-ISPEAKER (Onor. Anġlu Farrugia): Għandi tliet domandi li saru lis-Sedja li se nqegħedhom fuq il-Mejda tal-Kamra:

	Tweġiba għall-Mistoqsija Parlamentari 31 magħmula lis‑Sedja mill‑Onor. Karol Aquilina dwar investigazzjonijiet pendenti quddiem l‑Uffiċċju Nazzjonali tal‑Verifika;

	Tweġiba għall‑Mistoqsija Parlamentari 32 magħmula lis‑Sedja mill‑Onor. Karol Aquilina dwar investigazzjonijiet pendenti quddiem il‑Kummissarju għall‑Istandards fil‑Ħajja Pubblika; u 

	Tweġiba għall‑Mistoqsija Parlamentari 33 magħmula lis‑Sedja mill‑Onor. Karol Aquilina dwar investigazzjonijiet pendenti quddiem l‑Ombudsman.


[bookmark: _Toc240526897]
MISTOQSIJIET – TWEĠIBIET ORALI

CONSERVATORIO VINCENZO BUGEJA - PROĠETTI SOĊJALI GĦAL TFAJLIET BI SFIDI

12547. L-ONOR. IVAN BARTOLO  staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid x'inhu l-għan primarju tal-Conservatorio Vincenzo Bugeja, li fih insibu l-proġett soċjali ‘Fejda’ u St Jeanne Antide,  li jilqa’ tfajliet bi sfidi soċjali? Jista' jgħid ukoll kemm iżomm residenti dan il-post u jelenka stejjer ta' suċċess li ġew rekordjati?

ONOR. MICHAEL FALZON (Ministru għall-Politika Soċjali u d-Drittijiet tat-Tfal):  Ngħarraf lill-Onor. Interpellant li l-Bord tat-tmexxija tal-Conservatorio Vincenzo Bugeja kien informa lill-Ministeru li ma kienx f’pożizzjoni li jkompli jagħti s-servizz ta’ residential home għal tfajliet bi sfidi soċjali lil hinn mill-31 ta’ Diċembru 2023. Għaldaqstant il-Ministeru flimkien mal-FSWS kellhom jagħmlu arranġamenti alternattivi. It-tfajliet issa qed jgħixu fi tlett idjar f’ambjent aktar viċin dak ta’ familja.

L-ISPEAKER: L-Onor. Romilda Zarb, mistoqsija supplimentari.

ONOR. ROMILDA ZARB: Sur President, min-naħa tiegħi nixtieq nistaqsi dwar il-fergħa ĠEMMA. Eżattament fiex tikkonsisti din il-fergħa u x’inhu l-għan prinċipali tagħha?

L-ISPEAKER:  Il-Ministru Michael Falzon.

ONOR. MICHAEL FALZON: Sur President, l-isem tal-fergħa ĠEMMA hija ftit logħob bil-kliem, biex ngħid hekk, fis-sens li tirrappreżenta l-kelma “ġemma’” jiġifieri li tfaddal, u barra minn hekk dan huwa l-isem ta’ din il-famuża naħla. L-għan prinċipali ta’ din il-fergħa huwa dak li tassisti f’dak li huwa ppjanar finanzjarju jew il-kapaċità li taħseb għall-quddiem mil-lat finanzjarju, sejjaħlu li trid. Naħseb li din il-problema rridu nagħmlu ħafna aktar dwarha bħala pajjiż. Min hu midħla tal-problema jaf il-kumplikazzjonijiet soċjali li ħafna drabi jsib. Jien bl-ebda mod ma rrid ninstema’ li qed niġġudika lil xi ħadd, imma lkoll nafu u niddejqu ngħiduha li jkollok nies li l-prijoritajiet tagħhom, għalkemm għalihom ikunu prijoritajiet tajbin, ikunu l-aħjar prijoritajiet li jistgħu jagħmlu. L-istess fejn jidħol l-ippjanar finanzjarju. 

Naf li ilna niddiskutuha, imma d-demografija, f’kull pajjiż żviluppat, hija dik li hi u rridu, mhux nimponu imma nemmen li rridu ngħallmu lin-nies jaħsbu anke għall-futur tagħhom fi skemi privati ta’ pensjonijiet. Mhux qed nipprova nqajjem xi polemika imma qed nitkellem fuq il-fatti.  ĠEMMA għandha preċiżament dan il-għan; li turi jew tindika jew tipprova tiggwida lill-persuni fuq ċerti affarijiet li jistgħu jagħmlu aħjar. Bħala ĠEMMA anke nikkoperaw fi ħdan l-Organization for Economic Cooperation and Development (OECD). Naf li sar studju flimkien mal-OECD u wkoll nipprovaw nilħqu lit-tfal minn età żgħira.  

Dawn jagħmlu programmi ta’ informazzjoni fi skejjel u f’għaqdiet li jiffrekwentawhom it-tfal jew iż-żgħażagħ. L-iskop huwa l-ewwel nett biex wieħed iġemma’ għall-futur tiegħu. Il-futur għandek dejjem taħseb xi ftit jew wisq fuqu. Sfortunatament naħseb li fid-dinja tal-lum kulħadd jara l-preżent qisu għada ma jasalx! Dik hija t-tendenza tad-dinja tal-lum, u għalhekk ĠEMMA hija ffokata fuq li tagħti gwida sew f’dak  li huwa ppjanar finanzjarju kif ukoll ix-xejriet preżenti. Aktar ma nilħquhom kmieni, aktar ikun aħjar għax aktar jirnexxilna ndaħħlu dik il-mentalità fit-tfal tagħna.

L-ISPEAKER: L-Onor. Graziella Attard Previ, mistoqsija supplimentari.

ONOR. GRAZIELLA ATTARD PREVI: Dan l-aħħar għamilt mistoqsija parlamentari dwar kemm hemm applikazzjonijiet pendenti għal servizz ta’ LSE kif ukoll kemm hija antika l-aktar waħda li hija pendenti. Ir-risposta li ngħatajt hija li fil-fatt hemm 180 student/tfal li qegħdin jistennew li jingħataw is-servizz tal-LSE.  Dan ifisser li għandna numru kbir ta’ tfal li proprju qegħdin jiċċaħħdu minn din l-għajnuna fil-klassi biex jirċievu l-edukazzjoni li għandhom bżonn. Dan meta nafu li l-edukazzjoni huwa dritt tat-tfal. Bħala l-Ministeru responsabbli mid-drittijiet tat-tfal, l-ewwel nett x’inhi r-reazzjoni tiegħu? Hemm xi pjan sabiex jiġi indirizzat dan in-nuqqas?

L-ISPEAKER:  Il-Ministru Michael Falzon.

ONOR. MICHAEL FALZON:  Sur President, bħala LSEs mhumiex fir-responsabbiltà ta’ dan il-Ministeru imma tal-Ministeru tal-Edukazzjoni, u nassumi li r-risposta għaddiet għand l-Onor. Interpellant mill-Ministeru tal-Edukazzjoni. Jien ngħid li idealment ħadd m’għandu jkollu bżonn LSE, imma r-realtà mhijiex dik. Ir-realtà hi li għandna tfal li jkollhom bżonn LSE fil-klassi. Hija realtà wkoll li naraw li nipprovdu kemm jista’ jkun minn dawn l-LSEs. Nerġa’ ngħid li jien m’għandix id-dettalji għax l-LSEs mhumiex fir-responsabbiltà ta’ dan il-Ministeru, imma iva, nipprovaw insibu kemm nistgħu.  

Li nista’ ngħid fuq l-LSEs huwa li ġeneralment hemm open call għalihom jiġifieri mhijiex kwestjoni li l-Gvern għandu bżonn għaxra u jimpjega tmienja. Hija kwestjoni bħalma hi fil-qasam soċjali kollu, li f’ċerti kategoriji - u allaħares f’kollox - ma jkollokx biżżejjed nies li jkunu interessati li jidħlu għal dan it-tip ta’ xogħol. Jien m’għandix figuri imma naf li hemm open call u kull min japplika jiġi aċċettat.  

Illum ikun hemm dawn it-talbiet għal LSE għal kondizzjonijiet diversi bħal ADHD, fost oħrajn - jien ma nafhomx kollha - imma hija realtà li xi kultant qed nittimbrawhom iżżejjed lit-tfal. Qabel konna ngħidu li t-tifel jew tifla jkunu mqarbin imma llum mill-ewwel jagħtuk timbru li għandek hekk jew m’għandekx hekk. Din hija realtà li rridu nagħmlu l-aħjar tagħna biex nindirizzawha. 

Kif qalet l-Onor. Graziella Attard Previ, effettivament it-tfal mhumiex kwestjoni ta’ edukazzjoni u skola biss imma ta’ aspetti u drittijiet oħrajn li nipprovaw nolqtuhom.  Imma jiddispjaċini li m’iniex f’pożizzjoni li nagħti informazzjoni dwar numri.

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, nixtieq nirreferi għall-qafas tal-politika għat-tfal li jiskatta minn din is-sena. Nixtieq li forsi l-Ministru jitkellem ftit fuq il-politika li qegħdin naraw li se tissarraf għat-tfal b’mod tanġibbli u x’inhuma l-miżuri li qegħdin jaraw li jidħlu fis-seħħ biex dak li hemm fil-policy document ikun trażmess b’mod pożittiv għall-benesseri tat-tfal.

L-ISPEAKER:  Il-Ministru Michael Falzon.

ONOR. MICHAEL FALZON:  Sur President, rigward is-sitwazzjoni ta’ pajjiżna fejn jidħlu drittijiet tat-tfal preżentement u fil-futur, ta’ min ifakkar li pajjiżna huwa firmatarju tal-United Nations Convention on the Rights of the Child (UNCRC), li pajjiżna ffirma numru twil ta’ snin ilu, jidhirli fl-1990, u issa nista’ ngħid li addottajna ħafna mill-punti indikati fil-Konvenzjoni. Għad fadlilna xi punti żgħar fejn ir-rakkomandazzjonijiet ma wasalniex għalihom, imma l-bażi tad-drittijiet tat-tfal għadha sal-lum il-UNCRC. Dan huwa dokument li għandu ċertu żmien, li mhux f’pajjiżna biss imma anke f’pajjiżi Ewropej ingħata ċerta importanza. 

Il-famuża Child Guarantee hija xi ħaġa li l-Unjoni Ewropea talbet lill-pajjiżi li jadottaw. Fil-fatt fil-bidu nett taħt il-Presidenza Ċeka tal-Unjoni Ewropea, l-ewwel laqgħa kienet preċiżament dwar iċ-Child Guarantee, li tħaddan erba’ pilastri prinċipali, li huma l-edukazzjoni, is-saħħa, l-ambjent u wkoll il-mezzi inġenerali bħala dritt tat-tfal. Pajjiżna diġà għandu dan il-qafas. Ħaġa tal-iskantament hi li sa ħmistax ilu kien għad hemm pajjiżi Ewropej li ma adottawx dan iċ-Child Guarantee meta kien hemm żmien speċifikat, li issa ilu li skada, biex jiġi adottat.  

Bħalissa għandna għaddejja wkoll - u jidhirli semmejtha darb’oħra - il-konsultazzjoni pubblika dwar in-national children’s policy.  L-ewwel national children’s policy kienet ġiet varata f’Novembru tal-2017 li ovvjament kellha perjodu. Ir-realtajiet jinbidlu wkoll, u bħalissa qed issir ir-reviżjoni ta’ dik il-policy. Il-konsultazzjoni pubblika għadha għaddejja, tagħlaq fl-aħħar ta’ Jannar, imbagħad id-Dipartiment responsabbli jieħu konjizzjoni tar-rispons wara l-konsultazzjoni pubblika. Jien nantiċipa li sal-ewwel nofs ta’ din is-sena jkollna t-tieni national children’s policy. 

Sur President, jekk tippermettili nixtieq nagħmel appell kemm lil dawk li qed jisimgħuna u jarawna kif ukoll lill-kollegi miż-żewġ naħat tal-Kamra. Il-konsultazzjoni pubblika għadha miftuħa u nista’ ngħid li kien hemm konkorrenza qawwija. Hemm uħud mill-ideat li jimmiraw fil-għoli żżejjed, biex ma ngħidx affarijiet oħra, imma kull min jixtieq jagħti kontribut, fadal ftit żmien biex jagħmel dan. Din għedtha xi ħmistax jew tliet ġimgħat ilu f’din l-istess Kamra. Fadal sal-aħħar ta’ Jannar u kulħadd għandu l-opportunità, jekk jixtieq, li jikkontribwixxi għal dan il-qafas. Il-qafas ikopri għaxar snin. Issa fir-realtà qabel konna ngħidu li l-ekonomija tad-dinja tinbidel kull għaxar snin, il-famuż ċiklu ekonomiku, jiġifieri jibda minn punt baxx ta’ attività ekonomika għal espansjoni b’rata għolja ta’ tkabbir li jalternaw f’perjodu ta’ snin.  Illum l-affarijiet jinbidlu b’ritmu ferm aktar mgħaġġel minn hekk.

L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, nirreferi għall-kwestjoni tal-frodi tal-benefiċċji soċjali fid-dawl li llum kellna l-ewwel sentenza tal-Qorti li tat priġunerija lil persuna partikolari. Jista’ l-Ministru jgħidilna fiex wasal il-proċess li hu stess semma anke f’din il-Kamra  fejn preżentement hemm bord intern tal-investigazzjoni? Għadu bil-ħsieb kif qal ukoll f’din il-Kamra li meta jitlesta dan ir-rapport jitpoġġa għall-pubbliku? Jista’ l-Ministru jagħtina update dwar fejn wasal dan il-bord?

L-ISPEAKER:  Il-Ministru Michael Falzon.

ONOR. MICHAEL FALZON: Kif qal il-kollega, dan huwa eżerċizzju li għadu għaddej.  Japprezza li m’għandix il-figuri eżatti għax ma kontx naf x’se jistaqsini, imma l-aħħar figuri juru li kien hemm xi €2.4 miljun b’kollox, u jidhirli  li tħallsu lura aktar minn €1 miljun minnhom. Il-proċeduri għadhom għaddejjin. 

Rigward ir-rapport intern, irrid inkun ċar li m’aħniex qed nevalwaw il-każi imma qed nevalwaw il-proċess. M’għandux ikun il-kompitu tal-politiku li jevalwa l-każi nfushom. Dak mhuwiex il-kompitu tiegħi l-ewwel wieħed. Qed nitkellmu fuq rapport li jitkellem dwar il-proċeduri. Biex inkun sinċier ma ndħalt assolutament xejn, imma l-intenzjoni hija li għandu jitpoġġa fuq il-Mejda tal-Kamra. Jekk kien hemm xi ħaġa nieqsa, min jiġi wara jista’ jsibha rranġata aħjar.   

L-ISPEAKER: L-Onor. Romilda Zarb, mistoqsija supplimentari.

ONOR. ROMILDA ZARB: Sur President, nixtieq nistaqsi lill-Ministru dwar artiklu li kelli ċans insegwi lbieraħ fejn il-Ministru tal-Finanzi Ingliż bħalissa qed ikollu pressjoni biex kemm jista’ jkun jikkonsidra l-pożizzjoni tiegħu biex jirrevedi ċ-children’s allowance. X’inhuma l-kummenti tal-Ministru dwar dan b’mod partikolari meta hawnhekk f’dan il-Parlament proprju approvajna għal darba oħra żieda fiċ-children’s allowance ta’ pajjiżna?
L-ISPEAKER:  Il-Ministru. 

ONOR. MICHAEL FALZON: Sur President, jien bl-ebda mod ma rrid ninstema’ li qed nagħti xi ġudizzju fuq x’qed jiġri fir-Renju Unit, imma l-verità hi li għandhom problemi soċjali kbar.  In-National Health Service (NHS) tista’ tgħid li kkollassa u għandek ħafna issues, partikolarment fejn jidħlu t-tfal. Xi erba’ ġimgħat ilu rajt rapport li waħħaxni. Dan ir-rapport jikkalkula li fir-Renju Unit hemm aktar minn miljun tifel u tifla li jew jaqsmu sodda ma’ xi ħadd jew inkella jorqdu fuq kutra jew saqqu mal-art. 

Jien nawgura li qatt ma jiġri hekk f’pajjiżna, imma biex niġi għas-suġġett taċ-children’s allowance, fl-Ingilterra għandhom dik it-tip ta’ pressjoni u hemm appell biex jiġu riveduti. F’pajjiżna hemm proposta fil-manifest elettorali - għidilha li trid, għidilha opportunità, għidilha wegħda - li għall-inqas f’din il-leġiżlatura tul dawn il-ħames snin ngħollu ċ-children’s allowance mill-inqas b’€450 fis-sena. Dik bdejna nwettquha. Fil-fatt l-ewwel żieda kienet ta’ €90 u jekk wieħed jiddividi €450 b’ħamsa jiġu €90 fis-sena. F’dan il-Baġit, anzi mis-sena li għaddiet, għax iċ-children’s allowances ta’ żmien il-Milied inħallsuhom bil-quddiem, u hija xi ħaġa li issa ilha ssir snin, hemmhekk iż-żieda kienet ta’ €250 f’daqqa fis-sena. Nirrikonoxxi li hemm faxxa ta’ nies li trid tolqothom, u fis-sitwazzjoni attwali trid tolqothom aktar. 

Din kienet l-akbar żieda li qatt ingħatat. Hija żieda li permezz tagħha qegħdin bil-quddiem fuq dak li wegħedna fil-manifest elettorali, għax minn €450 diġà tajna €340 imma rridu nibqgħu nimmiraw lejn faxex li għandhom ċerti diffikultajiet u familji bit-tfal li għandhom ċerti spejjeż. Ta’ min jgħid li għollejna wkoll it-thresholds għall-In-Work Benefit, bħalma għollejna t-thresholds għal benefiċċji oħrajn.  

Għalkemm mhijiex miżura tal-Ministeru tiegħi waħdu, ir-riforma ta’ Skema 9 hija waħda mill-aktar għal qalbi. Din saret flimkien mal-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni. Skema 9 jisimha hekk għax kien hemm disa’ affarijiet li familji f’ċertu bżonn setgħu jagħżlu, fosthom jeħdux l-uniformi, jeħdux il-kotba, fotokopji jew lunch li joffri l-Istat. Din kienet miżura li tista’ tagħmel ħafna u ħafna ġid. B’din ir-riforma llum mhux tagħżel imma tieħu l-affarijiet kollha li jinsabu fl-Iskema 9. L-akbar obbligu li għandna hu li lil dak li jkun nagħtuh l-opportunità li jilħaq il-potenzjal tiegħu. Huwa obbligu li dan nagħtuhulu jew nagħmlu dak kollu possibbli biex nagħtuhulu.

L-ISPEAKER:  L-Onor. Graziella Attard Previ, mistoqsija supplimentari.

ONOR. GRAZIELLA ATTARD PREVI: Se nerġa’ nirreferi għall-mistoqsija li għamilt lill-Ministru ftit tal-ħin ilu għax jien ma staqsejtux għal numri, għax in-numri ngħatajthom u fil-fatt għedt li hemm 180 applikazzjoni pendenti għall-LSE u l-aktar waħda antika tmur lura għal Ottubru 2022.  Il-mistoqsija kienet li fin-nuqqas ta’ dan, ladarba aħna għandna l-obbligu li nosservaw ukoll id-drittijiet tat-tfal u d-drittijiet tat-tfal jinkludu wkoll li għandhom jirċievu l-edukazzjoni adegwata, se jkun hemm sforz kollettiv flimkien mal-Ministeru għall-Edukazzjoni biex dan isir? Naf li hemm sejħa għal-LSEs, imma fin-nuqqas, x’qegħdin ngħidulhom lill-ġenituri li għandhom it-tfal tagħhom statemented, li jaqtgħu qalbhom?! Ngħidulhom li m’hemmx aktar LSEs jew inkella li se jsiru xi inizjattivi biex b’xi mod jew ieħor jew jiġu attirati aktar LSEs jew inkella naraw kif nagħtu iktar edukazzjoni adegwata lil dawn it-tfal?  

L-ISPEAKER:  Il-Ministru. 

ONOR. MICHAEL FALZON:  Naħseb li diġà weġibt, imma forsi nista’ nkun aktar ċar. Iva, naħdmu flimkien bħala Ministeri, imma jien m’iniex qiegħed hawn biex ngħid li jien għandi xi soluzzjoni maġika għal kollox. Li nista’ nikkonferma hu li naħdmu ħafna flimkien, u fil-fatt ftit tal-ħin ilu semmejt Skema 9 li nemmen li kienet miżura tassew b’saħħitha. Hemm sejħa għall-applikazzjonijiet li għadha għaddejja, kif tikkonferma l-Onor. Interpellant, imma n-nies mhumiex komodità, jiġifieri ma tistax tmur u tixtri 180 LSE, daqskemm ma tistax tixtri 180 avukat! Aħna ninċentivawhom biex jidħlu, intejbulhom il-kondizzjonijiet. Mela le, dik hija xi ħaġa li nistgħu naħdmu fuqha imma r-realtà hija dik. 

Min-naħa tagħna bħala drittijiet tat-tfal għandna ħafna servizzi, u fejn nistgħu naħdmu ma’ NGOs, fosthom ma’ Karl Vella Foundation, għalkemm dawk huma tfal f’ċirkostanza partikolari.  Aħna naħdmu u nikkoperaw ħafna ma’ NGOs - u nirringrazzjahom - li joffru għajnuna speċifikament għal min forsi għandu bżonn dik l-imbuttatura.  

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, minħabba t-tibdil leġiżlattiv li sar f’din il-Kamra ftit xhur ilu, issa l-Awtorità tal-Istandards tal-Kura Soċjali (SCSA) reġgħet qed taqa’ fi ħdan il-Ministeru għall-Politika Soċjali. Nixtieq li l-Ministru jispjega kif se jkun qed jinbidel ir-rwol ta’ din l-Awtorità, però b’mod speċjali nixtiequ jiffoka fuq il-funzjoni partikolari li taġixxi bħala l-awtorità ċentrali f’każijiet ta’ ħtif ta’ tfal.  Kif qegħdin naraw li nkomplu nsaħħu l-funzjonijiet ta’ din l-Awtorità f’dan ir-rigward?

L-ISPEAKER:  Il-Ministru. 

ONOR. MICHAEL FALZON: L-Awtorità tal-Istandards tal-Kura Soċjali hija awtorità li twaqqfet fl-2018 u hija responsabbli għall-istandards f’servizzi ta’ welfare fl-oqsma kollha ta’ pajjiżna. Fi ħdan il-Ministeru twaqqfet l-Old People’s Standards Agency (OPSA) li tissorvelja l-kwalità tas-servizzi fil-qasam tal-anzjani, li huwa qasam wieħed, filwaqt li l-Awtorità tal-Istandards tal-Kura Soċjali, mingħajr il-parti li tieħu ħsieb is-servizzi tal-anzjani, reġgħet lura fi ħdan dan il-Ministeru.  Waħda mill-kwistjonijiet l-aktar fundamentali hija li pajjiżna huwa firmatarju tal-Hague Convention, li ħafna pajjiżi huma firmatarji tagħha, li tittratta tliet sitwazzjonijiet: l-adozzjonijiet bejn pajjiż u ieħor, il-ħtif ta’ tfal u l-ordnijiet internazzjonali ta’ manteniment. L-aħħar tnejn, f’ħafna pajjiżi ġeneralment, jaqgħu taħt il-Ministeru tal-Ġustizzja, imma f’pajjiżna dan mhuwiex il-każ. F’pajjiżna, kemm il-ħtif tat-tfal kif ukoll l-ordnijiet  internazzjonali ta’ manteniment u mbagħad l-adozzjonijiet bejn pajjiż u ieħor, jaqgħu taħt l-SCSA. Dik hija waħda mill-funzjonijiet ċentrali tal-SCSA bħala awtorità ċentrali. Dan huwa t-terminu li jintuża għall-firmatarji tal-Konvenzjoni. Kull pajjiż irid jidentifika awtorità ċentrali li tieħu ħsieb ir-relazzjonijiet barra mill-pajjiż.   

Fil-qosor ħafna se nsemmi każ li kellna ftit tal-jiem ilu ta’ dik it-tarbija li ġiet maħtufa. Din inħarġet mill-ġenituri tagħha mill-Isvezja u ġiet f’pajjiżna. Hemmhekk, mill-ewwel l-awtorità ċentrali min-naħa tal-Isvezja ikkuntattjaw lill-awtorità ċentrali ta’ Malta għax huwa meqjus    ħtif li toħroġ tifel jew tifla kontra ordni tal-Qorti. F’pajjiżna daħħalnieha ftit ilu wkoll meta kellna l-każ ta’ Arsema, għax qabel kien hemm dubju jekk tistax tgħid li l-ġenitur ħataf u telaq  bit-tifel tiegħu. Hemmhekk tidħol il-ħidma tal-SCSA, u f’dak il-każ partikolari t-tarbija għaddiet għand l-awtoritajiet u nstab placement ukoll.

L-ISPEAKER: Grazzi. Il-ħin tal-Mistoqsijiet issa għadda. Ngħaddu għal Tqegħid ta’ Karti u nsejjaħ lill-Ministru Michael Falzon.

TQEGĦID TA’ KARTI

ONOR. MICHAEL FALZON: Sur President, f’isem il-Ministru għall-Inklużjoni u l-Volontarjat inqiegħed fuq il-Mejda tal-Kamra: 

Lista tal‑għaqdiet volontarji kollha rreġistrati sal‑31 ta’ Diċembru 2023, bi tweġiba għall‑mistoqsija parlamentari 14966;

f’isem il‑Ministru għal Għawdex u l‑Ippjanar inqiegħed fuq il‑Mejda tal‑Kamra:

Riżultati tal‑lotterija tal‑Iskema ‘Irrestawra Darek’, b’referenza għal proprjetajiet skedati, li saret fil‑11 ta’ Diċembru 2023, flimkien mal‑lokalitajiet ta’ kull reġistrazzjoni għall‑istess skema, bi tweġiba għall‑mistoqsija parlamentari 14955; u


f’isem il‑Ministru għat‑Trasport, l‑Infrastruttura u Xogħlijiet Pubbliċi nqiegħed fuq il‑Mejda tal‑Kamra:

Tabella li tagħti tagħrif dwar l‑għadd ta’ vapuri rreġistrati taħt l‑Att dwar il‑Bastimenti Merkantili, flimkien mat‑total tan‑tunnellaġġ gross, fil‑31 ta’ Diċembru tas‑snin bejn l‑1973 u l‑2023, bi tweġiba għall‑mistoqsija parlamentari 15233.

L-ISPEAKER: Grazzi. Stqarrijiet ministerjali?  Mozzjonijiet? Ordnijiet tal-Ġurnata.

ORDNIJIET TAL-ĠURNATA

ONOR. RODERICK GALDES (Ministru għall-Akkomodazzjoni Soċjali u Affordabbli):  Sur President, nipproponi t-Tieni Qari tal-Abbozz ta’ Liġi li jemenda Liġijiet Varji dwar il-Kirjiet Residenzjali Privati.

L-ISPEAKER:  Min jissekonda?

ONOR. OMAR FARRUGIA (Segretarju Parlamentari għax-Xogħlijiet Pubblici):  Nissekonda.

L-ISPEAKER:  Rimarki?  Il-Ministru Roderick Galdes.

ONOR. RODERICK GALDES: Sur President,  jien sodisfatt li llum se nerġgħu nagħtu bidu għal proċess parlamentari biex nindirizzaw ir-realtajiet preżenti fis-settur tal-kera. Huwa fatt magħruf li aħna Gvern tar-riformi u tal-bidla. Tliet snin ilu kellna l-kuraġġ li għal riforma waħda nagħmlu tnejn: dik li tirregolarizza s-suq tal-kirjiet privati biex nagħmluh aktar modern u dik li permezz tagħha indirizzajna l-anomaliji tal-kirjiet residenzjali privati ta’ qabel l-1995. Illum ilkoll nafu, anke jekk forsi mhux kulħadd jammetti, li l-introduzzjoni ta’ dawn iż-żewġ liġijiet ħallew il-flus fil-bwiet tan-nies u salvaw is-soqfa li taħthom kienu jgħixu madwar 10,000 familja, 10,000 anzjan.  Iż-żewġ riformi kbar li saru ma kenux faċli. Kien żmien meta ridna nrabbu l-kuraġġ, naġixxu u niddeċiedu għall-ġid ta’ kulħadd. U għalfejn dan? 

Li tixtri proprjetà huwa l-akbar investiment li jagħmlu l-familji Maltin tagħna. Irridu nifhmu li f’pajjiżna llum għandek madwar 82% li huma sidien ta’ darhom. Dak ifisser li parti sostanzjali massiva tal-poplu Malti u Għawdxi f’xi żmien f’ħajjitha għamlet investiment fis-settur tal-proprjetà. Rat is-settur tal-proprjetà bħala mezz biex ittejjeb il-qagħda tagħha, ittejjeb l-istandard of living u ttejjeb il-kwalità tal-ħajja tagħha. Sfortunatament fiż-żmenijiet tal-passat, partikolarment wara l-gwerra, ftit li xejn sar f’dak li għandu x’jaqsam mad-drittijiet dwar il-proprjetà. Kellna track rekord ta’ storja li ma tatniex ġieħ f’dak li għandu x’jaqsam mad-drittijiet fundamentali tal-bniedem marbutin mad-dritt tal-proprjetà f’pajjiżna, u dan il-Gvern kellu l-kuraġġ li jibda jindirizza l-anomalija u l-inġustizzja li kienet ilha għaddejja miż-żmien ta’ wara l-gwerra għaż-żmenijiet ukoll ta’ wara l-1995, fejn eluf ta’ sidien ġew imċaħħda mid-dritt li jgawdu l-proprjetà tagħhom.  

Aktar minn hekk, imbagħad, kellna l-liberalizzazzjoni tal-liġi tal-kera wara l-1995 fejn Gvern preċedenti ftit li xejn għamel. Illiberalizza s-suq imma ma tax indikazzjoni ta’ regolamenti jew inkella gwida neċessarja li bihom kemm persuni li jkunu qed jikru l-proprjetà kif ukoll is-sidien ikunu jafu b’ċerti drittijiet u obbligi li riedu jħarsu. Kemm bħala sid u anke l-inkwilini min-naħa l-oħra kellhom ukoll id-dritt u ċerti obbligi fil-kirjiet jew inkella fid-djar li huma qed jgħixu fihom. Sa ftit tas-snin ilu kellna suq tal-kera litteralment bla kaptan, misjuq f’kull direzzjoni u mingħajr pjan partikolari marbut mas-settur innifsu. Illum, bid-difetti kollha li forsi stajna nimmaġinaw, xorta waħda għandna settur tal-kera b’saħħtu u stabbli li qed isuq f’direzzjoni waħda u b’viżjoni. Kien hemm min daħak bina li se nidħlu għal dan l-intrigu minħabba l-biża’ li kien hemm marbuta mal-kirjiet ta’ qabel l-1995. Kienu jgħiduli: Ara ma tmissx l-issue tal-kirjiet għax dik hija bomba tal-ħin! 

Jien kont dort fuq il-Prim Ministru, partikolarment il-Prim Ministru Robert Abela meta kien ħa l-ħatra tiegħu bħala Prim Ministru fl-2020, minħabba li kont qed ningħata informazzjoni mill-Qrati Maltin li l-ammont ta’ kawżi li kienu bdew diversi sidien dak iż-żmien fuq il-liġi u r-riforma li kienet iddaħħlet minn Gvern Nazzjonalista fl-2010 kienu qed jissussaw is-sisien soċjali ta’ ħafna familji, partikolarment anzjani.  Jien, dak iż-żmien, bħala Ministru kelli għażla jew li noqgħod fuq is-siġġu u nirtira minn kull deċiżjoni li nieħu politikament jew inkella mmur bl-informazzjoni, immur bil-każijiet soċjali li kelli quddiem il-Kabinett, quddiem il-Ministri sħabi u ngħidilhom bis-sitwazzjoni li għandna. Jien ma qgħadx wieqaf u ridt nara kif se nirriforma u ndaħħal bidliet li bihom ma jweġġa’ ħadd. 

Kien hemm min qalilna li din hija rivoluzzjoni soċjali. Hekk hi, għax hawn mhux qed nitkellmu fuq wieħed jew tnejn jew ftit każijiet. Illum għandek lista ta’ stennija tal-Awtorità li tlaħħaq l-1,500. Kieku ħadna deċiżjonijiet ħżiena konna naffettwaw 10,000 familja li jfissru daqs il-lokalità ta’ Birkirkara waħedha. Immaġina kieku jkollok dawk in-nies jitilfu d-dritt li kellhom ta’ protezzjoni fuq il-liġi tal-kera u d-dritt ukoll li jgħixu fid-djar residenzjali li ngħataw wara l-gwerra jew inkella anke sas-snin tmenin bil-protezzjoni tal-Istat u dawn jispiċċaw lampa stampa.  Min kien se jġorr dak il-piż?

Jien niftakar li kont sejjaħt persuni li mhux neċessarjament jaqblu magħna politikament, ħalli nkun ċar, u ħadt il-pariri tagħhom għaliex jien nemmen li f’sitwazzjoni ta’ riforma soċjali bħal din ridna nisimgħu lil kulħadd. Konna ħriġna bi proposti li mhux biss kienu jagħmlu sens imma kienu magħmula b’mod li l-akbar piż jerfgħu l-Istat.  Ovvjament l-Istat ma setax jerfa’ l-piż kollu hu. Konna nkunu qegħdin nidħku bin-nies li kieku għedna li l-Istat seta’ jerfa’ l-piż kollu ta’ din is-sitwazzjoni li writna minn żmien il-gwerra ’l hawn. L-ebda gvern ma seta’ jagħmilha din. 

Jien niftakar l-aħħar riforma li kienet saret fl-2010. Dak iż-żmien il-Ministru responsabbli mill-Housing kien ħareġ bil-proposta li jgħolli l-kirjiet minn Lm30 għal Lm180 li kienu jiġu xi €400. Dakinhar kien qam rebus fil-pajjiż, u anke aħna tal-Oppożizzjoni konna kkritikajna l-fatt li kien se jkun hemm żieda. Hawnhekk in-nies kienu qed jiġu ffaċċjati b’sitwazzjoni fejn kienu se jitilfu darhom u allura aħna għedna li ż-żidiet isiru imma ż-żieda għandu jġorrha kollha l-Istat. 

Dik hija d-differenza li għamilna mir-riforma li kien hemm fl-2010 għar-riforma li daħħalna aħna riċentement sentejn ilu. Aħna ma bżajniex, morna quddiem il-poplu u għednielu li l-aktar nies vulnerabbli, dawk il-pensjonanti li qegħdin jgħixu bis-servizzi soċjali, għandhom jingħataw l-għajnuna sħiħa sakemm l-Istat jiflaħ iħallas.  Min kien qed jgħix fil-palazzi ma stajniex nagħtuh aktar minn €10,000 fis-sena biex nissussidjawlu kirja ta’ €20,000. Ma kinitx tagħmel sens għalina, għax kien jaqblilna nikrulu appartament mis-suq privat tal-lum milli nieħdu dak is-sussidju kollu fuqna li l-Istat ma jiflaħx iġorru. Aħna pprovajna nfiehmu lin-nies dwar x’kien l-għan ta’ din ir-riforma.  

Kellna mbagħad lil dawk in-nies li kienu qegħdin jgħixu fid-djar taħt kirjiet protetti b’kirjiet baxxi u b’kirjiet miżeri li kienu qegħdin jieħdu s-sidien, imma dawn għandhom paga. Kien hemm min kellu paga ta’ €40,000, kien hemm min kellu paga ta’ €20,000 u kien hemm addirittura min apparti l-impjieg kellu impieg part-time. U l-mistoqsija ġiet:  F’każi bħal dawn jagħmel sens li ż-żieda li se jkun hemm fil-kirjiet iġorrha l-Istat ukoll?  Il-punt tat-tluq tagħna x’inhu? Li ħadd ma jaqa fil-livell tal-povertà.   U l-livell tal-povertà nkejluh meta persuna tħallas aktar minn 40% tad-dħul kollu tagħha. Dan tgħidu addirittura anke l-United Nations. Aħna din niżżilnieha għall-parametri tal-liġi Maltija jiġifieri 25% bl-iskop li nagħtu aktar sostenn lil dawk in-nies li jaqgħu f’din il-faxxa partikolari. B’dan il-mod stajna ngħinu wkoll lil dawk il-familji li qegħdin jaħdmu, li għandhom qligħ, li m’għandhomx il-problemi tal-mard u li m’għandhomx il-problemi tax-xjuħija li ċċaħħadhom milli jagħmlu x-xogħol tagħhom. Dawn jieħdu l-għajnuna jekk il-kera tagħhom teċċedi l-25% tad-dħul tagħhom. 

Sal-lum ikolli nies li jgħiduli li kienu jħallsu €180 fis-sena, li kienet kirja surreali u miżera komparat mal-valur ta’ dik il-proprjetà li kienu qegħdin jgħixu fiha. Illum din żdiditilhom għal €3,000 jew €4,000 fis-sena. Dak ifisser li iva, il-kirja se tiġi madwar €300 jew €350 fix-xahar u hija baxxa anke jekk tikkomparaha mas-suq kif inhu llum, fejn ħafna mill-appartamenti jinkrew bis-€700, €800 jew €900. Hawn irrid ngħid li llum il-Qorti qed tagħti ħafna u ħafna kas tas-sitwazzjoni soċjali ta’ dik il-familja, u l-Istat jagħmel minn kollox biex lilek ma jħallikx waħdek imma jissussidjak fejn għandek bżonn u sakemm għandek bżonn. 

Bħala punt ta’ prinċipju r-riforma soċjali tagħna kienet ċara; li jweġġgħu l-inqas numru ta’ nies mingħajr ma tħalli s-sisien soċjali ta’ pajjiżna jiġu affettwati. Għaldaqstant ikolli ngħid li wara dan kollu nħossni kburi li saret din l-akbar riforma mingħajr ma qanqalna stejjer, ġlied intern u protesti. Irnexxielna nsolvu din il-problema u tajna direzzjoni li anke l-valur tal-kirja stabbilita togħla skont il-valur tal-proprjetà li ma tlaħħaqx it-2%. Kien hemm min iċċalinġjahielna din. Kien hemm min mar il-Qorti u qalilna li 2% mhux biżżejjed u ried 6%.  Aħna dejjem tkellimna anke mal-Council of Europe, tkellimna wkoll ma’ entitajiet barra l-pajjiż u għednielhom li l-livell ta’ 2% huwa ġustifikat għax l-Istat għandu dritt għall-fini soċjali jiddetermina l-protezzjoni marbuta ma’ kirjiet tal-passat. Dak l-argument ġie aċċettat u jien informat ukoll li l-Istat irnexxielu jirbaħ diversi kawżi wkoll fil-Qrati meta ġie ċċalinġjat mis-sidien biex aħna nagħtu l-protezzjoni neċessarja.  

Mill-banda l-oħra wkoll kellek il-kirjiet ta’ wara l-1995 li kienu liberalizzati, u jien bħala Ministru tal-housing dak iż-żmien rajt sitwazzjoni fejn il-kirjiet bdew jogħlew minn xahar għall-ieħor. Il-leġiżlatur meta kien illiberalizza fl-1995 qatt ma ħaseb fil-fatt li s-sidien illum, għax jaraw id-domanda ġejja, setgħu jgħollu l-kirja xahar wara xahar. Minħabba f’hekk kellna sitwazzjoni fejn persuni li jkunu qed jgħixu f’appartament tal-privat, speċjalment ommijiet li jkollhom tfal żgħar u anke persuni b’single income, imur fuqhom is-sid u jgħidilhom li fi żmien xahrejn kien se jgħollilhom il-kirja minn €500 għal €600.  Jerġa’ jmur wara tliet xhur u jgħidilhom: Iddeċidejt li se nerġa’ ngħollilek għal €700. Aħna għedna li hawnhekk għandna l-liġi tal-ġungla minħabba li r-riforma tal-kirjiet li kienet saret qabel kienet mingħajr kaptan u kulħadd seta’ jagħmel li jrid mingħajr parametri ta’ xejn. 

Kien hawn ukoll min staqsa għalfejn se mmissu l-liġi tal-kera. Jien kont wieħed minn dawk il-vuċijiet flimkien ma’ kollegi u anke nies li llum m’għadhomx, fosthom Joe Bartolo u Charles Miceli, li għedna li l-Gvern għandu d-dritt li jirregolarizza billi nħallu l-libertà tas-suq għaddejja, però parametri ġusti jrid ikun hemm.  Ma tistax inti taqbad tagħmel li trid. L-Istat iġib l-investimenti fil-pajjiż u jkabbar l-ekonomija biex inti mbagħad tagħmel introjtu tajjeb ġustament mill-proprjetà tiegħek, imma mbagħad ma tistax tippretendi li ma jkunx hawn parametri marbutin mal-liġijiet tal-kera. 

Għall-ewwel darba jien bħala Ministru rnexxieli wkoll nipperswadi lil kulħadd u daħħalna dawn l-emendi fil-liġi tal-kera. L-għan prinċipali kien li nipproteġu liż-żgħar u lil min hu vulnerabbli. Għedna li kull kirja trid tiġi reġistrata, u għal dawk in-nies li ħasbu li huma xi cowboys li ma jridux jirreġistrawha biex ma jħallsux it-taxxa dovuta lill-Istat u allura jċaħħdu lill-inkwilini mid-dritt tal-housing benefit, jeħlu penali li tlaħħaq sa €10,000. Kien hemm min kielha, jiġifieri ma nistax ngħid li ma kienx hemm min abbuża u ma qbadniehx, imma l-messaġġ li beda jintbagħat hu: Tabbużax u aħna ngħinuk, imma jekk se tabbuża, bir-rispett kollu lejk, imbagħad se ssib il-forzi tal-Istat li mhux se jħalluk tagħmel dak l-abbuż. Illum ir-riżultat x’inhu? Illum għandna 57,000 kirja reġistrata f’pajjiżna. 

Irrid ngħid ukoll li l-punt prinċipali ta’ dik ir-riforma kien li ma niddistingwux bejn Maltin u barranin.  Kull min jiġi f’pajjiżna għandu d-dritt universali li jista’ jgħix b’dinjità u jista’ wkoll jikri mingħajr problema ta’ xejn għaliex nemmnu wkoll f’suq tal-kera liberalizzat, però l-parametri jridu jiġu mħarsa kontinwament u huwa għalhekk li r-riforma tagħna hija kontinwa.  

Wara tliet snin, erba’ snin ta’ din ir-riforma llum wasal iż-żmien li naraw li nbiddlu xi affarijiet oħrajn. F’dawn is-snin pajjiżna żamm avvanz kbir ekonomiku li qatt ma rajna bħalu f’dawn l-aħħar diċennji. Dan it-tkabbir ekonomiku jfisser li jiġu jaħdmu f’pajjiżna anke barranin. Qabel konna mmorru aħna barra minn xtutna biex insibu x-xogħol. Missirijietna l-Maltin kienu jmorru l-Awstralja, l-Ingilterra u l-Amerika, imma llum il-barranin qegħdin jiġu hawn biex jaħdmu. Qegħdin jiġu hawn, fost oħrajn, fis-setturi tal-gaming u tat-trasport, u dan wassal biex ikkreajna niċċa ġdida għal min għandu biċċa proprjetà u qiegħed ukoll idaħħal xi ħaġa żgħira billi jkun jista’ jikri dik il-proprjetà. Aħna ma nsibu xejn ħażin f’dan jekk kulħadd jaderixxi mar-regoli ta’ pajjiżna marbutin mal-liġi tal-kera. 

Hawn irrid nippreċiża li l-maġġoranza assoluta tas-sidien qed jaderixxu mal-liġi u l-Istat m’għandu l-ebda problema bihom. Hawn qed nitkellmu dwar 57,000 proprjetà reġistrata bħalissa mal-Awtorità tad-Djar li qed tiġi mikrija għal skop residenzjali. Għandek eluf ta’ sidien li għandhom proprjetà reġistrata. Issa hawn irrid nagħmilha ċara, biex ma jintbagħatx messaġġ ħażin, li f’pajjiżna l-maġġoranza tas-sidien jibżgħu għall-proprjetà tagħhom, jixtiequ inkwilin ġust u jixtiequ li ma jkollhom l-ebda problemi mal-inkwilin, għax l-ebda persuna ma tikri proprjetà biex ikollha l-problemi. Is-sidien ma jridux lanqas li dik il-proprjetà tintuża ħażin, imma ssib il-waħdiet, kif konna nsibu l-waħdiet ta’ dawk l-inkwilini li jgħidulhom bad tenants, u kif konna nsibu wkoll sidien li jgħidulhom rogue landlords li jaħsbu li jistgħu joħolqu l-liġijiet huma f’pajjiżna.  

Konna qed naraw fenomenu marbut ma’ sharing of spaces fir-residenzi li jinkrew. Hawn mhux qed nitkellem fuq eluf u għalhekk mill-ewwel ħadna azzjoni billi tinħatar task force bejn l-entitajiet, fosthom is-Sanità, l-Awtorità tad-Djar u l-Awtorità tal-Ippjanar, u mbagħad għandek ukoll il-Pulizija li dehrilna li jinvestigaw fejn ikollna l-abbuż. Ridna wkoll naraw li fil-liġi tal-kera ma jkunx hemm lakuni fejn persuna tista’ tgħaddi minnhom jekk tabbuża a skapitu tas-suq tal-kera. Għaliex aħna soċjalisti, għaliex aħna nipproteġu l-interessi ta’ min hu żgħir, dak mhux se nħalluh. Mhux talli ma dħalniex għall-intrigu, talli meta daħħalna dawn ir-riformi xammarna l-kmiem, middejna għonqna għax-xogħol u ġibna lil kulħadd madwar mejda.

Illum qed nerġgħu nkunu msejħa biex għal darba oħra nerġgħu nkunu pijunieri tal-bidla u nirriformaw għax irridu li l-ġid komuni jibqa’ għaddej. Illum erġajt qiegħed hawnhekk bl-istess kuraġġ biex flimkien nemendaw l-Att dwar il-Kirjiet Residenzjali Privati u nieħdu l-aħjar deċiżjonijiet favur l-inkwilini, is-sidien u l-komunità tagħna. L-emendi li qed inressqu llum huma bbażati fuq erba’ prinċipji partikolari. Wieħed minnhom hu t-tisħiħ tal-infurzar. Hawn mhux qed nitkellmu biss fuq infurzar min-naħa tal-Awtorità tad-Djar, għax din hija xi ħaġa li ma taffettwax entità waħda biss. F’dan il-pajjiż għandna regolamenti marbuta mal-ippjanar li daħlu għexieren ta’ snin ilu u għandna regolamenti dwar il-massimu ta’ nies li jistgħu jgħixu f’residenza li kienu daħlu fl-1994. 

Dawn kienu tawhomlna konsulenti Ingliżi li kien ġab dak iż-żmien il-Gvern ta’ Dr Eddie Fenech Adami f’Malta bl-iskop li jagħmlu l-ewwel pjan ta’ struttura.  Dawk sal-lum għadhom fis-seħħ u ma nbidlu qatt f’dawn l-aħħar 30 sena. L-iskop ta’ din id-diskussjoni f’dan il-Parlament hu biex flimkien mal-Oppożizzjoni nkomplu l-konsultazzjoni pubblika li għamilna mal-Malta Developers Association, mal-Landlords Association u mar-rappreżentanti tal-inkwilini ħalli naraw x’inhu ġust għal pajjiżna.  Aħna ma niddejqux inkunu l-pijunieri tal-bidla u jekk hemm bżonn insibu s-soluzzjonijiet.  

Jekk inħares lejn x’hemm barra l-pajjiż fl-Ingilterra nsib li dawn għandhom sitwazzjoni bħal tagħna, dawk li jissejħu l-houses in multiple occupation (HMOs) u l-use class order, li huma regolamenti ta’ x’tista’ tagħmel bl-appartamenti tiegħek marbutin mal-kera. Ħafna drabi n-nies jistaqsu dwar kif jista’ l-Istat jindaħlilhom dwar x’jagħmulu bil-proprjetà tagħhom. Dażgur li jindaħallek għax, pereżempju, hemm il-liġijiet tas-sanità. Aħna l-akbar esperjenza li kellna f’pajjiżna f’dik li hija sanità kien waqt il-pandemija tal-COVID-19 fejn fil-pajjiż bdew jidħlu anke regolamenti dwar żamma ta’ ċerti distanzi biex nipprovaw inżommu s-sanità għaddejja. Bl-istess mod, l-Istat għandu l-obbligu li jara li fid-djar tagħna ma jkunx hemm problemi sanitarji. Jien studjajt l-ippjanar u l-urbanizzazzjoni f’pajjiżna u naf li l-ewwel liġijiet tas-sanità f’pajjiżna daħlu fl-1813 meta kien hawn l-aħħar pesta f’Malta. 

Dak iż-żmien l-Ingliżi kienu daħħlu regolamenti ċari f’pajjiżna dwar distanzi u iġene. Ried ikun hemm ukoll l-użu tal-qatran minħabba l-umdità fid-djar. Ir-raġuni kienet għax dak iż-żmien bdew isibu li l-mard beda jinġarr minħabba n-nuqqas ta’ sanità. Kien hemm ukoll id-dritt li kulħadd ikollu d-dritt tad-dawl tax-xemx fil-proprjetajiet residenzjali. Aħna f’pajjiżna għandna storja marbuta ma’ dawn ir-regolamenti. Il-Kavallieri wkoll kellhom sistema ta’ ppjanar effiċjenti. Fil-Belt, biss biss, f’kull kantuniera kien ikollok niċċa. Dak kien mod kif kienu jippjanaw disinn partikolari tal-ippjanar marbut fil-Belt. Kienu daħħlu l-bżonn li kull binja jkollha l-bir tagħha biex ikun hemm ħażna tal-ilma għax din hija parti integrali ta’ kif in-nies itejbu l-kwalità tal-ħajja. 

Sur President, aħna m’aħniex se nbiddlu r-regolamenti tal-ippjanar imma rridu kirjiet residenzjali li ma jmorrux kontra l-liġijiet tal-ippjanar f’pajjiżna. Fuq kollox għandna l-interess li naraw li min qiegħed jikri qiegħed jikri b’mod ġust imma jirrispetta r-regolamenti ta’ pajjiżna. Aħna lin-nies ngħidulhom biex jaraw x’jiġri barra l-pajjiż u f’pajjiżna wkoll. Wara kollox pajjiżna għandu jaderixxi ma’ regolamenti internazzjonali wkoll. 

Pereżempju, fil-Ġermanja għandhom ir-regola li wieħed irid ikollu mill-inqas 13-il metru kwadrat skont l-Att tagħhom marbut mar-residenti barranin. Fl-Italja jrid ikun hemm minimu ta’ 14-il metru kwadrat għal kull okkupant, 38 metru kwadrat għal żewġ okkupanti, 42 metru kwadrat għal tliet okkupanti u 56 metru kwadrat għal erba’ okkupanti. Aħna mhux qed noħolqu xi ħaġa li teżisti f’pajjiżna biss għax fl-Ewropa wkoll hemm regolamenti marbuta mal-kirjiet. Fl-Italja anke studio flat jirregolaw u l-minimu ta’ kemm jista’ jkollok spazju għal kull persuna. Jekk inħallu sitwazzjoni fejn kulħadd jagħmel li jfettillu, is-sid jibda jdaħħal ferm aktar nies, u l-aktar li jbati jkun l-inkwilin li ma jkunx jista’ jsib prezzijiet affordabbli, apparti l-kwestjoni tas-sanità. 

Jien ma nistax nimmaġina li nħallu sitwazzjoni fejn bniedem jinvesti €250,000 u jixtri appartament, imbagħad is-sid tal-appartament ta’ fuqu jdaħħallu xi 30 persuna ġo fih.  Ikollok rebus fil-blokka u l-komunità tibda tesperjenza l-inkonvenjent ta’ persuna li trid tħaxxen butha malajr kemm jista’ jkun. Il-parametri tagħna qegħdin hemm u se jkunu qegħdin jiġu inforzati bil-għan li nsibu bilanċ għal kulħadd. Bħala Gvern kien diffiċli biex sibna soluzzjoni u bilanċ marbut mal-liġi tal-kera ta’ qabel l-1995 għax din kienet sensittiva ħafna, imma kif sibna bilanċ hemm, kif sibna bilanċ ukoll marbut mal-liġi tal-kera tar-residenzi privati tal-lum u kif sibna bilanċ b’dawn l-emendi li qed inressqu f’dan il-Parlament anke bl-għajnuna tal-Oppożizzjoni, insibu bilanċ biex fejn ikun hemm min qiegħed jabbuża aħna nkunu nistgħu ninforzaw kemm jista’ jkun. Hawn qed nitkellmu dwar tisħiħ tal-infurzar.   

Prinċipju ieħor li jħaddan dan l-Abbozz ta’ Liġi wara l-esperjenza li għandna tal-Att dwar il-Kirjiet Residenzjali huwa dak tas-simplifikazzjoni tal-proċess biex wieħed jirreġistra kuntratt. Kien hemm min qalilna li se ndaħħlu burokrazija żejda biex tirreġistra l-kuntratt mal-Awtorità tad-Djar. Meta daħħalna r-riforma aħna konna qegħdin naħsbu bil-quddiem f’dak li qegħdin nagħmlu. Aħna dehrilna li min kellu l-obbligu li jirreġistra l-kirjiet residenzjali, dan seta’ jirreġistrahom bl-inqas burokrazija u allura daħħalna s-sistema tal-blockchain biex ikun hemm aktar sigurtà u daħħalna wkoll sistema fejn inti stajt tirreġistra l-proprjetà tiegħek faċilment online. Għall-bidu kienet iebsa li persuna tirreġistra għall-ewwel darba sakemm issib tarf għax meta tuża xi ħaġa teknoloġika għall-ewwel darba forsi tkun daqsxejn diffiċli. 

Illum nikkalkula li biex inti tirreġistra proprjetà online ma teħux aktar minn 20 minuta mill-kwiet u l-kumdità ta’ darek. Aħna konna qegħdin ngħidu lin-nies li l-importanti hu li jirreġistraw dak il-kuntratt ħalli mhux biss jaderixxu mal-liġi imma jieħdu l-protezzjoni neċessarja. Ħafna nies ġew fuqna u qalulna li ma rreġistrawx il-kuntratt għax ma kinux jafu jew inkella addirittura pprovaw jabbużaw il-persuna, imma aħna konna ilna nħambqu u nagħmlu riforma sħiħa wara oħra u ngħidulhom li r-reġistrazzjoni tagħtik ċertu protezzjoni, anke jekk inti tmur fil-Qrati għax tiġi kontestat mill-inkwilin. Jekk jiġri hekk ma jkollokx problemi għax tkun aġixxejt bil-moħbi, imma tkun ingħatajt l-għajnuna li joffrulek l-entitajiet tagħna kif ukoll is-servizz marbut mal-Qrati tagħna f’każ ta’ tilwim. 
Qegħdin naraw ukoll li nħarsu d-drittijiet tal-bniedem. Xi ħaġa li nistgħu ngħidu li konna pijunieri fiha huwa l-fatt li nsolvu u nagħmlu tajjeb anke fejn kien hemm ksur tad-drittijiet fundamentali tal-bniedem mas-sidien. Biżżejjed tara l-kumpens li ħallas l-Istat għal dak li seħħ ħażin għal għexieren ta’ snin fil-liġijiet tal-kera l-antiki biex tinduna kemm dan il-Gvern mhux biss ġarr l-akbar piżijiet minħabba kriżijiet marbutin mal-COVID-19, mal-inflazzjoni kif ukoll kriżijiet għax ħaddieħor abdika mir-responsabbiltà, imma għamel ukoll riformi u ħallas kumpensi kbar għal danni li sofrew sidien minħabba li l-Istat dam ma ħaseb biex irranġa l-liġijiet f’pajjiżna. Illum qed inħallsu kumpensi li jmorru lura għas-snin ħamsin, sittin, sebgħin, tmenin, disgħin kif ukoll għas-snin tal-aħħar diċennju. 

Punt ta’ prinċipju ieħor li żammejna f’dawn l-emendi huwa d-dritt għal kwalità ta’ ħajja aħjar fil-komunitajiet tagħna. Jien xbajt ninsisti li inti għandek dritt tikri l-appartament tiegħek, id-dritt tal-godiment u  l-paċifiku pussess tal-proprjetà tiegħek, imma finalment għandek ukoll id-dmir li tħares il-komunità. Il-komunità ta’ madwarek ma jistax ikollha piż jew inkella inkonvenjent minħabba azzjoni li tkun qed tagħmel int. Lil min jipprova jagħmel dormitorju fid-dar residenzjali mingħajr permess, kif konna għednielu qabel, qed ngħidulu li issa daqshekk. Hemm il-liġijiet ta’ pajjiżna; jekk irid japplika għal guesthouse imur japplika għall-permess tal-planning u japplika għall-guesthouse. Jekk irid jagħmel dormitorju partikolari, hemm il-kondizzjonijiet stabbiliti mill-Planning Authority li jgħidulek speċifikament xi trid tagħmel biex iġġib il-permess, imma wieħed m’għandux jipprova joħloq sitwazzjoni abbużiva mil-liġijiet tal-kera għaliex sempliċement il-liġi tal-kera tagħtik id-dritt tirreġistra l-kuntratt tiegħek. 

Hawnhekk qed inkunu ċari ma’ kulħadd biex nissalvagwardaw l-interessi tal-komunità. Dawn il-prinċipji huma mibnijin fuq il-konsultazzjoni kontinwa li jkollna mal-istakeholders kollha u fuq id-data imprezzabbli li għandha l-Awtorità tad-Djar. Illum, grazzi għar-riforma li daħħalna fl-2020, l-Awtorità tad-Djar għandha informazzjoni imprezzabbli disponibbli 24 siegħa kuljum ta’ kemm-il kuntratt qed jiġi reġistrat kif ukoll ta’ kemm-il kuntratt mhux qed jiġi milqugħ jew kuntratti li ma jibqgħux fis-seħħ. 

Qed naraw ukoll il-movimenti tan-nies fil-proprjetajiet infushom. Qed naraw ammont ta’ inkwilini li għandhom bżonn  jidħlu f’pajjiżna biex jikru kif ukoll biex jitolbu lill-Istat jirrikonoxxihom f’dak li għandu x’jaqsam mal-karta tal-identità tagħhom u mal-permess biex huma jsibu impjieg f’pajjiżna. Din hija data imprezzabbli marbuta mal-lokalitajiet fejn qed naraw ukoll il-prezzijiet mitlubin lokal lokal skont d-domanda li hawn f’pajjiżna għall-proprjetà li qed tiġi mikrija fil-pajjiż. 

Sa mill-ewwel introduzzjoni ta’ dan il-Kapitlu 604, il-konsultazzjoni mal-istakeholders prinċipali ma qatgħet xejn. Smajna u se nkunu qed naġixxu. L-aħħar konsultazzjoni li għamilna kienet mal-entitajiet kollha, fosthom il-Moviment Graffiti, il-Landlords Association kif ukoll mal-akbar lobby dwar il-proprjetà, il-Malta Developers Association. Kien hemm min tana position papers interessanti u kien hemm min tana wkoll rapporti ta’ x’qed isir barra l-pajjiż u xi xtaqu li jsir f’pajjiżna. 

Aħna dawn qisniehom, qed inqisuhom u se nkomplu nagħtu kashom għaliex nemmnu li għandha tibqa’ ssir konsultazzjoni kontinwa. L-Istat għandu l-obbligu jara wkoll li dawn il-proposti tagħhom li nistgħu naderixxu magħhom jew li nistgħu ndaħħlu fil-liġijiet ta’ pajjiżna nkunu nistgħu nwettquhom. Illum l-Awtorità tad-Djar għandha l-esperjenza fis-settur tal-kera, u b’wiċċi minn quddiem ngħid li se nkunu qegħdin nerġgħu nagħmlu differenza pożittiva għaliex aħna ma nibżgħux  minn dawn il-bidliet u  ma nibżgħux ukoll li jkollna riformi. 

Ladarba qed insemmi l-Awtorità tad-Djar irrid nirrikonoxxi wkoll ix-xogħol li jsir mingħajr wisq daqq ta’ trombi li tevalwa wkoll ir-reġistrazzjoni tal-kuntratti. Ħafna nies qalulna għaliex illum l-Awtorità kibret.  Għaxar snin ilu l-Awtorità tad-Djar ma kellhiex il-piż tar-riforma ta’ qabel l-1995 fuqha. Illum qed tagħti servizz lil dawk l-eluf ta’ anzjani li għandhom bżonn is-servizz tal-avukat kif ukoll lil dawk is-sidien li jridu jaraw li jbiddlu l-kera tagħhom f’pajjiżna. Għaxar snin ilu l-Awtorità tad-Djar lanqas kellha l-obbligu li tirregolarizza l-kirjiet privati. Illum kellna ndaħħlu units u nkabbru l-Awtorità tad-Djar biex tagħti dan is-servizz ukoll, u dan is-servizz qed jingħata. Immaġinaw madwar 300 kuntratt kuljum li jrid jiġi mhux biss reġistrat, imma jrid ukoll jiġi eżaminat bir-reqqa biex naraw li dak il-kuntratt jaderixxi mal-prinċipji tal-liġi tal-kirjiet residenzjali. 

Imbagħad, wara numru ta’ ġranet, lis-sid kif ukoll lill-inkwilini jagħtuhom ir-reġistrazzjoni tal-kirja residenzjali attiva li għandhom. Meta wieħed isemmi 57,000 kirja f’sena jfisser li l-ħaddiema tagħna għamlu ħafna xogħol biex jagħtu dan is-servizz f’pajjiżna għal min għandu l-proprjetà tiegħu u jixtieq jikriha. Hemm ukoll servizz li jingħata lill-aġenti tal-proprjetà, lil nies midħla tal-proprjetà, lil żviluppaturi, servizz li jingħata wkoll lil nies komuni li għandhom appartament jew tnejn li jridu jikruhom,  kif ukoll servizz li jingħata lill-inkwilini inkluż dawk barranin li jfittxu s-servizzi tal-Awtorità tad-Djar. 

Minn awtorità li kienet biss marbuta mal-akkomodazzjoni soċjali u li n-nies kienu jsejħulha l-Awtorità tal-postijiet tal-Gvern, illum hija Awtorità tad-Djar kif kienet maħsuba fl-1976 meta kienet twaqqfet mill-Perit Dom Mintoff bl-iskop li tgħin mhux biss lil nies vulnerabbli, imma li taġixxi wkoll fl-interess tal-bżonnijiet ta’ pajjiżna marbutin mal-housing. L-Awtorità tad-Djar tiġbor data imprezzabbli li twassal ukoll biex inkunu nistgħu nsaħħu, inġeddu kif ukoll, jekk hemm bżonn, nemendaw, kif qed nagħmlu llum. Illum permezz ta’ din id-data nafu kemm għandna kirjiet, liema hija l-lokalità li fiha jinkrew l-aktar proprjetajiet, u kemm huma l-kirjiet f’lokalitajiet differenti.  

Sur President, fl-aħħar snin aħna konna l-Gvern li rajna kif nistgħu nissimplifikaw il-proċessi li jmissu mas-settur pubbliku. Se naraw li nagħmlu hekk f’dan il-każ ukoll. Dejjem bqajna naraw kif niffaċilitaw il-ħajja u nissimplifikaw il-proċess ta’ kif sid jirreġistra l-kuntratt jew kif jissostitwixxi wkoll inkwilin ma’ ieħor. Qed ngħid hekk għaliex minn wara l-pandemija tal-COVID-19 kellna fenomenu fejn sar ħafna ċaqliq ta’ inkwilini minn post għall-ieħor. Partikolarment dawn ikunu barranin  li jiġu għal perijodu qasir f’pajjiżna u jimxu minn appartament għaliex ikunu sabu appartament ieħor. 

Għandek ħafna barranin li l-ewwel jiġu waħedhom biex jesperjenzaw lil pajjiżna, jibdew ix-xogħol tagħhom f’pajjiżna, imbagħad ikun hemm ukoll min jipprova jġib il-familjari tiegħu, partikolarment jekk ikun miżżewweġ, u allura jkun hemm bżonn li dawn jimxu minn post għall-ieħor. Din kienet qed toħloq problema ftit burokratika fir-reġistrazzjoni biex is-sid ikun jista’ jittermina kuntratt u jerġa’ jagħmel ieħor ħalli jdaħħal ir-reġistrazzjoni nnifisha. Illum qed niffaċilitaw u s-sid, permezz ta’ sistema kompjuterizzata, ikun jista’ jagħmel din mid-dar tiegħu anke b’kunsens mal-inkwilin innifsu biex ma jkunx hemm problemi marbutin ma’ dik ir-reġistrazzjoni.

Fl-aħħar snin konna l-Gvern li rajna kif nistgħu nissimplifikaw u se nkomplu nissimplifikaw. Irrid nagħmilha ċara li l-ebda emenda li qegħdin inressqu mhi intiża biex tfixkel jew twaqqaf lis-settur jew inkella nikkastigaw lis-sidien ġenwini. Fl-istess waqt u mingħajr ebda tidwir mal-lewża m’aħniex se nħallu sidien, jekk nistgħu nsejħulhom hekk, li minħabba r-regħba tagħhom itappnu r-reputazzjoni ta’ dawk li huma ġenwini u fuq kollox ir-reputazzjoni li bena s-settur tal-kera fl-aħħar snin. Fuq kollox irridu nissalvagwardaw id-drittijiet tal-bniedem kif inhu stipulat u enfasizzat fil-liġi internazzjonali u universali. 

Se mmur pass lil hinn, Sur President. Se naraw li kull ġar, kull komunità madwar Malta u Għawdex jgħixu b’serħan il-moħħ. Ir-rekord tagħna fis-settur tal-housing u dak tal-kera jitkellem waħdu. Huwa xhieda ċara li dejjem ħadna l-aħjar deċiżjonijiet għal pajjiżna, liema deċiżjonijiet wasslu għal soluzzjonijiet konkreti u li jagħmlu differenza konkreta fil-ħajja tan-nies. Jagħmlu differenza konkreta fil-ħajja ta’ dik l-omm li qabel kienet tgħix bil-biża’ li minn mument għall-ieħor ġej sid il-kera jgħidilha li se togħla l-kera bla ebda notifika. Jagħmlu differenza konkreta fil-ħajja ta’ dik il-pensjonanta li kellha post li kienet qiegħda tikrih biex ikollha introjtu żgħir addizzjonali u li kienet taqta’ qalbha tmur il-Qorti meta jagħmlulha ħsarat fl-appartament  li kienet tikri u jkollha tispiċċa toħroġ  l-ispejjeż minn ġewwa hi. Jagħmlu differenza konkreta fil-ħajja ta’ min iħaddem li qabel kien jiffaċċja l-problemi li kienu jinqalgħu lill-ħaddiema barranin tiegħu minħabba nuqqas ta’ stabbiltà u serjetà li kien hawn f’dan is-suq. Hawn se nindirizza lil dawk is-sidien ġenwini li huma fil-maġġoranza tagħhom. 

Dawn l-emendi u d-diskussjonijiet se jkomplu joħolqu l-istabbiltà kif għamilna f’dan il-Parlament meta għaddejna l-liġi ta’ qabel l-1995. Għalija kien mument storiku li dan il-Parlament illeġiżla dik il-leġiżlazzjoni li ma kinitx faċli. Minkejja l-biża’ li kien hawn u minkejja l-isfidi u t-theddid li kellna marbut ma’ dik il-liġi nnifisha, iż-żewġ partiti kif ukoll iż-żewġ esponenti rnexxielna naslu għal kompromess. Huwa fl-interess tagħna li naġixxu meta l-mument isejħilna għaliex dan il-poplu għandu għal qalbu l-investiment li għamel fil-proprjetà tiegħu. L-istatistika turi li 82% tal-popolazzjoni huma sidien ta’ darhom, u din mhijiex ċajta. Pajjiżna għandu fost l-ogħla rata ta’ home ownership fl-Ewropa, li jfisser ukoll li ħafna nies fil-passat għamlu dak l-investiment. Aħna għandna d-dmir li nipproteġu dak l-investiment li jagħmlu l-maġġoranza qawwija tal-Maltin. Min-naħa l-oħra rridu naraw ukoll li jkollna stabbiltà. 

Aħna Gvern ta’ ruħ soċjali li rridu naraw li l-aktar nies vulnerabbli jiġu mħarsa.  Jekk ma tgħallimt xejn mill-esperjenzi li kelli f’dan il-qasam marbut mal-housing, żgur li l-esperjenzi marbutin mas-suq tal-kera għallmuni li fejn għandek tgħid “iva” tgħid “iva”, imma fejn għandek tgħid “le” għandek tgħid “le”, għaliex fuq kollox hemmhekk hemm il-prinċipji ewlenin li aħna dejjem ħaddanna; li dejjem nagħtu mhux biss stabbiltà imma l-bilanċ fost in-nies. Inwiegħed ukoll li f’dan il-proċess parlamentari li qed jibda llum se nkomplu nkunu miftuħin għad-djalogu biex inkomplu nibnu fuq dak li sar, għaliex aħna Gvern tan-nies, Gvern li jisma’ u Gvern li jaġixxi. Qed inkun ċar. Minkejja li llum qed niddiskutu dan l-Abbozz ta’ Liġi, aħna xorta beħsiebna nkomplu nemendaw u nagħmlu  bidliet anke fi stadju ta’ Kumitat bil-għan li nsibu wkoll soluzzjoni ġusta għal kulħadd. 

Sur President, kien hemm min staqsiena: “Jekk jien għandi kamra tas-sodda waħda, nista’ ndaħħal aktar minn erba’ persuni jew ħames persuni? X’jiġri jekk jien għandi ħames kmamar tas-sodda? Nista’ ndaħħal aktar nies?” Dawn il-parametri jridu jkunu ċari għal kulħadd. Dik id-diskussjoni se tkompli timmatura u se tkompli tiġi diskussa minn aspett tekniku biex nipprovdu soluzzjoni għal kulħadd. Aħna gvern li nippremjaw lil min irid jaqla’ x’jiekol b’mod ġust u jikkontribwixxi lejn l-ekonomija robusta tagħna. Dejjem hekk konna għaliex il-ġustizzja soċjali hija l-boxxla li dderiġietna ’l quddiem. Aħna konna, għadna u se nibqgħu wkoll il-Partit tal-Ħaddiema b’għeruq sodi Soċjalisti. Nirringrazzjak.

L-ISPEAKER: Grazzi. Aktar rimarki? L-Onor. Ivan Bartolo. 

ONOR. IVAN BARTOLO: Sur President, dan l-Abbozz ta’ Liġi jolqot lill-familji Maltin, lil kull wieħed u waħda minna. B’dieqa ngħid li dan huwa Abbozz ta’ Liġi ppreżentat tard wisq. Għadna kif smajna d-diskors tal-Ministru u ma smajna  kważi xejn dwar dan l-Abbozz ta’ Liġi partikolari. Il-Gvern qiegħed jurina biċ-ċar li dak li kellu jagħmel f’darba qed jagħmlu f’diversi pawsi, pawsa tikkoreġi lill-oħra, u din hija turija ċara kemm il-ħsieb mhuwiex ċar u wisq inqas korrett anke fl-aġir li qegħdin naraw matul  dawn id-diskorsi. 

Permezz ta’ dan l-Abbozz qegħdin nintroduċu emendi fl-oqsma li għandhom x’jaqsmu mal-kirjiet. Li kieku se nemendaw biex intejbu r-realtajiet kurrenti jew biex naqbdu verament il-qofol ta’ dak li qed jolqot l-interessi tal-familji Maltin, fiha u ma fihiex. Fil-verità – u dan nistgħu ngħiduh minn issa anke jekk ma rridx inkun profeta  – wara dan l-Abbozz ta’ Liġi l-Gvern jista’ jaqbad iħarbex l-emendi li jmiss, għaliex il-pawsa li kien imiss waslet meta din il-pawsa kienet għadha lanqas biss ingħalqet. Jien se naqbad ma’ xi eżempji fqar politikament introdotti f’dan l-Abbozz ta’ Liġi. Ta’ min isemmi li aħna bħala Oppożizzjoni sejrin mhux biss nieħdu sehem, kif dejjem ħadna sehem u ħadna sehem b’mod sħiħ, imma se nressqu anke emendi li nħossu li għandhom itejbu dan l-Abbozz ta’ Liġi li qegħdin nitkellmu dwaru. 

Sur President, l-Abbozz ta’ Liġi li se jsir liġi, kif inhu llum u kif qed jiġi ppreżentat, qiegħed l-ewwel nett joqtol ċivilment lil kwalunkwe inkwilin li jinsab jew li se jkun rikoverat fi sptar jew f’dar tal-anzjani u li huwa dipendenti fuqhom tant kemm huwa ftit iż-żmien li l-kirja f’dan l-Abbozz ta’ Liġi tkun meqjusa xolta.  Forsi l-Ministru jgħidilna li ta’ min isemmi li fl-2009 kienet diġà ssemmiet xi ħaġa simili. Fil-liġi hemm artikolu 1555A li kien isemmi l-kelma “trasferita”  u mhux “xolta”, li hija totalment differenti.

Aħna nafu -  u jien ċert li kull min isegwi jaf - li hemm ħafna każijiet il-Qorti dwar sidien li jridu posthom lura, aktar u aktar meta l-post ikun vakat minħabba li l-inkwilini jkunu dipendenti fuq sptar jew inkella fuq djar tal-anzjani. Aħna min-naħa tal-Oppożizzjoni nagħmlu domanda sempliċi: Fejn se tkun il-vuċi tal-anzjani tagħna? Għandna garanzija li m’aħniex se niftħu l-bieb beraħ għal tant abbużi fejn anzjan jinkines mill-istampa legali? Biex ma nsemmux li fl-isfond ta’ dan kollu jista’ anke jagħti l-każ li se tinħoloq pressjoni fuq l-isptarijiet u fuq id-djar tal-anzjani tagħna. Dan huwa eżempju wieħed biss. 

Dan l-Abbozz ta’ Liġi qed jipprova jagħmel kollox f’daqqa  biex jagħmel tajjeb  għal dak li ma sarx f’ħafna żmien. Qed jipprovaw isibu bilanċ bejn l-interess tas-sid u tal-inkwilin u għal darb’oħra rrid immur lura għall-2019 meta konna qegħdin niddiskutu l-kirjiet. Dakinhar l-Oppożizzjoni dan kienet diġà ratu u anke kienet għamlet mistoqsijiet lil esponenti tal-Gvern. Konna tlabna garanzija dwar dik il-liġi. Illum qed immorru lura għal dik il-liġi li ġiet fis-seħħ fl-1 ta’ Jannar, 2020. Jagħtuna garanzija  li din il-liġi qatt mhu se tispiċċa skaduta? Jien ċert li l-Ministru jiftakar li dakinhar aħna tal-Oppożizzjoni bqajna mingħajr tweġiba. Lanqas ċertezza kostituzzjonali ma tajna!

Immorru pass ’il quddiem f’dan l-Abbozz ta’ Liġi. Fi klawsola 4 qed naraw xenarju ieħor fejn sid il-kera ma jistax iħoll il-kuntratt. Meta l-inkwilin ikun fadallu inqas minn sena biex jagħlaqlu ż-żmien tal-kera,  biex iħoll il-kuntratt is-sid irid jagħti avviż tal-inqas tliet xhur qabel. Il-Gvern qed iżid il-pressjoni u jgħid li dan mhux ikun kwalunkwe avviż iżda l-avviż irid ikun reġistrat. Hawnhekk aħna nissuġġerixxu wkoll li jkun aħjar li minflok ittra reġistrata tintbagħat ittra uffiċjali permezz ta’avukat. Forsi jkun hawn min jgħid li b’dan il-mod se ndaħħlu lill-foqra u lil min jista’ inqas fi spejjeż żejda. 

Bħalma l-Awtorità tad-Djar għamlet spejjeż qabel fil-kirjiet ta’qabel l-1995 kif ukoll fil-liġi tal-kirjiet, tista’ anke tagħmel xi ħaġa f’dan ir-rigward biex jekk jinqala’ xi ħaġa wara, ikun hemm rekord fil-Qorti. Għaliex jekk se nżid il-kriterji – u aħna naqblu ma’ dan – allura żżidhom sew. Aħna naqblu li l-Gvern jara li tiżdied aktar is-sigurtà. Aħna naqblu li l-Gvern ipoġġi kollox għas-serħan tal-moħħ, però fl-opinjoni tagħna jista’ jkompli jtejjeb is-sigurtà billi juża għodda aktar b’saħħitha anke fis-sistema ġudizzjarja. 

Għandna wkoll it-Tieni Taqsima fejn sejrin anke nemendaw l-Att dwar il-Kirjiet Residenzjali Privati. Mela l-aħħar liġi li għamilna, li issa ilha erba’ snin diġà, se tibda tiġi mbagħbsa. Qed nirreferi għall-Kapitlu 604 li, kif diġà għedt aktar kmieni, ġie fis-seħħ fl-1 ta’ Jannar 2020. Wara biss erba’ snin bdejna mmissu din il-liġi. Dakinhar ukoll aħna tal-Oppożizzjoni konna staqsejna mistoqsijiet u ma kinux weġbuna. Allura dik il-liġi erba’ snin biss servietna? Liġi li saret tant pompa dwarha ... (Interruzzjonijiet)

L-ISPEAKER: Ippermettili ftit, Onor. Bartolo, jekk jogħġbok. Il-Ministru Roderick Galdes.   

ONOR. RODERICK GALDES: L-Onor. Bartolo qed jirreferi għal żewġ punti partikolari. Illum irridu nifhmu wkoll li l-kirjiet f’pajjiżna qed jinbidlu. M’għadhomx il-kirjiet ta’ qabel is-snin disgħin, u allura qed nirriformaw dejjem l-iskop u dejjem qed naġixxu għall-bidliet.

Dwar it-tieni punt li jirrigwarda l-liġi ta’ qabel l-1995, kif qed jgħid l-Onor. Bartolo, kellek sitwazzjoni fejn anzjani kienu qed jintefgħu barra. Din minn dejjem hekk kienet, u allura qed nagħlqu dik il-lakuna biex jekk anzjan joħroġ, ma jintefgħux ’il barra t-tfal miegħu wkoll imma dawn ikollhom ħames snin ... (Interruzzjonijiet)  

L-ISPEAKER: Grazzi, Ministru. Issa jkollok ċans titkellem fil-winding up. Onor. Bartolo, nitolbok tkompli bid-diskors tiegħek.

ONOR. IVAN BARTOLO: Kont qed nitkellem dwar il-liġi li servietna biss erba’ snin, l-istess liġi tas-sena 2020 li kienet saret b’ħafna pompa. Hawnhekk għandi fuljett informattiv intitolat Il-kera bħala akkomodazzjoni alternattiva. Kien hemm ukoll il-White Paper u kienu saru wkoll diversi reklami. Fost oħrajn, nikkwota lill-Ministru li kiteb daħla f’dan il-fuljett fejn jgħid hekk:

“Din il-White Paper toffri mudell studjat b’mod komprensiv li permezz tiegħu l-investituri u l-utenti jingħataw grad aktar b’saħħtu ta’ stabbiltà u sikurezza.”

Dakinhar il-Ministru kien kompla hekk:

“Il-mudelli proposti jippermettu li l-kirjiet jiġu stabbiliti liberalment bejn il-partijiet, għalkemm jistabbilixxu qafas fejn jistgħu jitmexxew negozjati bħal dawn.”

Dan l-approċċ huwa bbażat fuq il-fehma li kemm l-investitur kif ukoll l-inkwilin se jibbenefikaw minn aktar sikurezza u aktar stabbiltà. Is-settur tal-kiri privat jaħdem l-aħjar meta jkun hemm bilanċ ġust bejn is-sidien u l-inkwilini. Għaldaqstant dan is-settur għandu jistabbilixxi limiti u aspettattiva, iżda mhux jimponi piżijiet irraġunevoli. Sadanittant, ta’ min isemmi li fl-isfond ta’ dan kollu, minn dakinhar ’il hawn, ilkoll nafu  kemm żdiedu l-prezzijiet tal-kera. Kulħadd jaf kemm il-kirjiet ġabu faqar fost kull min jikri. Skont l-Awtorità tad-Djar il-kera żdiedet b’5.5% fl-ewwel nofs tas-sena l-oħra meta komparata mas-sena ta’ qabel fejn iż-żieda fl-aħħar sitt xhur kienet ta’ 6.9%. M’iniex se noqgħod insemmi l-lokalitajiet kollha, imma se nsemmi l-lokalità ta’ San Pawl il-Baħar fejn fiha ġew reġistrati l-akbar ammont ta’ appartamenti għall-kiri. 

Il-kera medja għal post b’żewġt ikmamar tas-sodda jew tlieta fl-ewwel sitt xhur tas-sena 2023 kienet bejn €700 u €850 fix-xahar. Il-popolazzjoni ta’ Malta wkoll żdiedet u magħha żdiedet ukoll id-domanda għall-proprjetà. Huwa għalhekk li l-prezzijiet jibqgħu għoljin, u dan jagħmilha diffiċli għal min qed jikri u għandu dħul baxx. Fid-diskors tiegħu l-Ministru qalilna li ġabu lil kulħadd madwar mejda. Naħseb li l-Ministru aħjar qal li ġabu lil kulħadd jitkellem waħdu, speċjalment dawk li qegħdin jikru!

Ilkoll nafu li minn dakinhar li emendajna l-liġi daħal ukoll il-konċett ta’ accommodation sharing fejn sidien ta’ dawn l-appartamenti bdew ipoġġu ħames u sitt sodod f’kamra waħda biex jagħmlu aktar flus. Apparti stejjer li m’iniex se noqgħod insemmihom hawnhekk, u mhux ta’ min isemmihom hawnhekk, dan ħoloq kondizzjonijiet tal-għajxien ħżiena ħafna għal dawn in-nies. Għadhom isiru, u jien ċert li se jibqgħu jsiru bosta mistoqsijiet, nibdlu kemm nibdlu liġijiet, imma llum qed nimxu pass ieħor ’il quddiem għaliex ilkoll kemm aħna nafu, inkluż il-Ministru li jaf aktar minna, bl-abbużi li wasslu biex sidien jimlew appartament anke b’20 persuna. 

Apparti dan, il-Gvern irid jaħseb ukoll f’xi ħaġa li mhux qed tgħidha l-Oppożizzjoni imma qaluha f’wieħed mir-rapporti li għamlu l-YMCA, jiġifieri li permezz ta’ dawn l-emendi ma jkollniex ħafna aktar nies mingħajr saqaf fuq rashom fit-toroq. Meta jara diskorsi ta’ ċerti esponenti fuq il-housing wieħed isib li meta huma kienu fl-Oppożizzjoni tan-naħa l-oħra kienu jistagħġbu bix-shared accommodation kif ukoll bil-kirjiet kif kienu dak iż-żmien. Illum dawn il-kirjiet għolew b’mod allarmanti u b’mod li qed ifaqqru lil ħafna nies. Normalment meta nsemmi faqar u kirjiet xi wħud ikollhom il-perċezzjoni li dawn huma barranin, imma hemm ukoll ħafna Maltin li għaddejjin minn din is-sitwazzjoni. 

Konna nistagħġbu – u din hija xi ħaġa li rajtha f’diskors partikolari fl-2009 minn esponent tal-Partit Laburista – li pereżempju f’appartament bi tlett ikmamar tas-sodda ssib tmien persuni. Illum lill-Ministru ngħidlu li anke sodda jaqsmu bejniethom! Illum hemm sitwazzjonijiet fejn sa nofsinhar, sakemm wieħed ikun għax-xogħol, tuża s-sodda persuna, imbagħad tiġi persuna oħra minn xogħol ta’ billejl u tuża l-istess sodda! Illum biex nitkellmu għall-ġid tas-soċjetà tagħna, għall-ġid ta’ din il-liġi u għall-ġid ta’ dawk li jikru, irridu naħsbu ftit dwar kif bniedem jista’ jlaħħaq b’salarju ta’ ftit aktar minn €800 fix-xahar! Kif jista’ wieħed qatt jasal, aktar u aktar jekk familja tkun bi tlett itfal u jkun hemm il-mara li ma tistax taħdem minħabba sitwazzjonijiet varji? 

Illum pajjiżna qed jara wkoll sfida ta’ tfal  bla dar. Il-YMCA f’dak ir-rapport fis-sena 2022 ltaqgħet ma’ 517-il każ ta’ tfal. Wara kull wiċċ ta’ dak it-tifel u ta’ dik it-tifla hemm storja differenti. Ta’ min isemmi li l-YMCA tgħid b’mod ċar ukoll li fis-sena 2012 ma kien hemm l-ebda każ ta’ tifel li jmur jittallab għal saqaf fuq rasu. 

Jien semmejt ir-rapport tal-YMCA u issa se nsemmi r-rapport tal-GWU dwar il-kwalità tal-ħajja li tistabbilixxi dan kollu li jien qed insemmi f’dan id-diskors illum. Dan ir-rapport tal-GWU – u minn hawnhekk nieħu l-opportunità li nsellmilhom – jgħid li persuna waħda bla tfal trid mill-inqas €14,864 biex tgħaddi ħajja diċenti. Aktar kmieni jien semmejt persuna li taqla’ ftit aktar minn €800. Għidli inti x’ħajja diċenti qiegħda tgħix din il-persuna! Dan l-istudju jgħid li llum familja jew koppja li jkollha żewġ ulied trid aktar minn €30,000 għal ħajja diċenti. 

Biex dan ikun possibbli, għal ħafna Maltin, bla dubju, il-koppja jridu jaħdmu t-tnejn, u din nifhimha, imma xorta mhux dejjem qed jaslu għal dan il-livell ta’ dħul li qed nirreferi għalih. Dan kollu qed iwassal biex aktar persuni jkollhom bilfors imorru jagħmlu part-time job wara ġurnata xogħol. Din hija s-sitwazzjoni, u din mhijiex il-ħajja diċenti li r-rapporti tal-GWU u tal-YMCA jitkellmu dwarha. Din mhijiex ħajja ta’ kwalità, għaliex wara ġurnata xogħol bla dubju s-saħħa tonqos xi ftit speċjalment jekk ikollok it-tfal waħedhom f’darhom biċ-ċavetta li jeħduha magħhom l-iskola u jidħlu f’darhom waħedhom. 

Sur President, dan qed ikun ta’ piż kbir fuq il-fibra soċjali tal-familji tagħna u ta’ piż għall-għeruq tal-familji tagħna. Sfortunatament dan qiegħed inaqqas il-valur tal-familja fl-għeruq tas-soċjetà Maltija. Jien qed nitkellem b’mod ġenerali għaliex normalment din il-familja li tkellimt dwarha u li tkellmet dwarha l-GWU hija familja li prattikament tagħmel part-time job għaliex tkun qed tħallas il-loan tad-dar u kemm jista’ jkun teħlisha mill-aktar fis. Issa ejja npoġġu f’dan il-kwadru kollu familja bi dħul mill-inqas u li tgħix fil-kera. 

Rapport ieħor sar mill-Fondazzjoni għal Servizzi ta’ Ħarsien Soċjali (FSWS). Nieħu l-opportunità nsellmilhom minn hawnhekk għaliex din tagħmel ħafna xogħol kontinwu anke fl-aspett soċjali fis-soċjetà tagħna. Imnalla jkunu dawn l-aġenziji għal ċerti nies li forsi anke jgergru dwar dawn l-istess aġenziji tagħhom sforz it-tbatijiet kbar li jkunu għaddejjin minnhom. Importanti ħafna li nkunu responsabbli  anke ma’ dawn in-nies.  Jiena nitkellem magħhom u jafu kif nitkellem magħhom. Fejn nista’, jien nipprova nkun anke ta’ linja gwida, ta’ kuraġġ u fejn nista’ nwassal kelma, din inwassalha mill-aktar fis. Imma mnalla jkunu dawn l-aġenziji fi ħdan il-Gvern li jgħinu biex persuna tagħmel kuraġġ u ssib spalla fuqiex isserraħ. 

Ir-rapport li sar mill-Fondazzjoni għal Servizzi ta’ Ħarsien Soċjali wkoll tefa’ dawl fuq il-problema dejjem tikber ta’ persuni li jinsabu bla saqaf fuq rashom f’pajjiżna. Bla dubju l-influss ta’ persuni barranin f’dawn l-aħħar għaxar snin ħalla l-impatt tiegħu fuq is-soċjetà tagħna. Dan wassal ukoll biex in-numru ta’ persuni bla saqaf fuq rashom kompla jikber u jiżdied. Xi ħadd staqsa kif nafu bihom dawn in-nies u kemm hemm minnhom. Ma tistax tiġbor id-data kif suppost għax dawn m’għandhomx indirizz. Ir-riċerka ma tilħaqhomx lil dawn il-bnedmin peress li m’għandhomx indirizz u allura ma nistgħux nikkwantifikaw. Li nafu hu li hemm numru sostanzjali għaliex ġieli tarahom. Anke jien stess ninzertahom u tinduna li dawn m’għandhomx fejn joqogħdu. Qed joqogħdu f’karozza jew taħt indana tat-taraġ jew isiru squatters għax minn kollox issib. 

Jien se nirreferi għal stħarriġ tal-Fondazzjoni għal Servizzi ta’ Ħarsien Soċjali li sar minn rapporti li nfetħu matul l-2022. Issa hawnhekk qed nitkellem fuq is-sena 2022, imma aħna nafu l-ħajja kif splodiet fl-2023 u issa li bdejna sena oħra nafu kemm is-sikka tal-moħriet qiegħda tagħfas fuq kulħadd, speċjalment fuq min huwa vulnerabbli, fuq min huwa hemm isfel fil-ħajja. Ir-rapport dwar rapporti li saru fl-2022 tal-FSWS jgħid li hemm aktar minn 10,300 każ ġdid.  

Minn dawn ir-rapporti 84% saru mill-Maltin filwaqt li 16% saru minn persuni ta’ nazzjonalitajiet barranin li jgħixu f’pajjiżna. Il-problema primarja li ffaċċjaw il-persuni barranin li jgħixu Malta kienet dik tal-homelessness fejn proprju kien hemm 270 anke f’dan ir-rigward.  Isegwu mbagħad kien hemm 51 każ li rrapportaw li għandhom problemi finanzjarji u ma jistgħux ilaħħqu, fost oħrajn mal-kirjiet, filwaqt li 37 persuna f’dan ir-rapport kienu qalu li ma sabux biżżejjed sapport u meta kellhom bżonn ħadd ma ta kashom.

Apparti dawn kien hemm ukoll numru ta’ persuni li kellhom problemi ta’ housing u anke problemi ta’ impjieg. L-aktar persuni li rrapportaw li m’għandhomx saqaf fuq rashom kienu ta’ nazzjonalità Afrikana li jammontaw għal 141 persuna però warajhom isegwu 100 każ li kienu rapportati minn Maltin stess. Dan ir-rapport li qed nirreferi għalih li sar mill-Fondazzjoni għal Servizzi ta’ Ħarsien Soċjali jgħid ukoll li n-numru ta’ rapporti li saru mill-Maltin baqa’ wieħed stabbli. Din ta’ min isemmiha, u din sa ċertu punt ma tagħmillekx kuraġġ, imma almenu baqgħet stabbli, baqgħet kif kienet. Li rrid ngħid hawnhekk hu li nafu kemm xi wħud ma jitolbux għall-għajnuna, kemm xi wħud ma jafux x’għandhom jagħmlu u jibqgħu b’ta fuqhom senduqhom. Imma ħalli issa mmur lura għall-proposta ta’ liġi, Sur President. 

Hawnhekk qegħdin nemendaw Kapitlu 604 biex, fost oħrajn, nagħtu tifsiriet ġodda. Hawnhekk qed nitkellmu fuq it-tifsira ta’ “dar”. Mela meta nitkellmu fuq dar jien nifhem anke dar ċkejkna bħal, pereżempju, dar bi kċina, salott, kamra tal-banju u kamra tas-sodda, però dan l-Abbozz ta’ Liġi se jgħidilna xi tfisser “dar”. Taf xi tfisser, Sur President, din il-kelma għal din il-liġi, fost oħrajn? Tfisser kamra mikrija separatament għaliha.  Mela skont dan l-Abbozz ta’ Liġi, kamra 

hija dar. Dan ifisser li skont din it-tifsira u għal din il-liġi, sid ta’ dar b’ħamest ikmamar jista’ jkollu ħames kirjiet għaddejjin!    

Sur President, hemm barra hemm uġigħ ta’ qalb mill-familji Maltin biex isibu kirjiet raġunevoli għad-dħul finanzjarju tagħhom. Jien se nagħti eżempju ta’ ħaddiem miżżewweġ bil-paga minima, il-mara tiegħu ma taħdimx biex tieħu ħsieb it-tarbija u forsi wkoll ikun hemm xi kondizzjonijiet oħra. Taħseb li fis-sitwazzjoni tal-lum hemm ċans għal dan il-ħaddiem bil-paga minima u għall-familja tiegħu li jsib jikri post adegwat jekk dan idaħħal qrib €1,000 fix-xahar?  Għaliex qed ngħid dan? Għax f’din is-sitwazzjoni l-Gvern li ġie elett f’Marzu tal-2022 għadu ma qassamx units, lanqas lil dawk li qabel l-elezzjoni ffirma kuntratt magħhom biex jidħlu f’unit ta’ housing soċjali. Il-Gvern wegħedhom post, iffirma l-kuntratt u sal-lum dawn għadhom barra! F’dan l-isfond kollu għandna t-tieni xenarju. 

Ejja ngħidu li jien negozjant u għandi post li rrid nikrih. Jien jaqbilli nikrih lil din il-familja Maltija li għadni kemm semmejt bi dħul ta’ inqas minn €1,000? Negozjant, u ma nagħtihx tort, jaqbillu jikrih lil sitt barranin li qegħdin jaħdmu hawn bil-paga minima. Jekk għandi post bi tliet kmamar tas-sodda u nikrih lil sitt carers - tikri l-kmamar aktar milli l-post u jien dħalt f’dawn it-tip ta’ kmamar – mela b’€250 kull persuna ndaħħal €1,500 fix-xahar.  

Jien ċert li dak il-missier li jaħdem minn tlugħ ix-xemx sa nżulha biex idaħħal €1,000 fix-xahar u jżomm lill-familja tiegħu mhux se jikkompeti ma’ dawk is-sitt ħaddiema barranin li kważi qegħdin jaħdmu bil-paga minima. M’hemmx għalfejn tkun fin-negozju biex tiġik din l-idea f’moħħok. Illum, minkejja l-pawsa wara pawsa li kellna, fl-aħħar wasalna għal din il-liġi, għaliex m’ilux smajna anke b’40 ruħ jgħixu f’appartament! Dawn rajniehom fuq il-gazzetti. Issa ma ninsewx li f’din il-liġi appartament sar kamra, jiġifieri se nirrendu appartament f’hostel!  (Interruzzjonijiet)   

L-ISPEAKER: Bil-permess tiegħek, fil-qosor ħafna l-Ministru Galdes.

ONOR. RODERICK GALDES:  Sur President, naħseb li l-Onor. Bartolo qed jimmiżlidja lill-Kamra. Ma qarax il-liġi tajjeb. Aħna mkien mhu qegħdin ngħidu li llum kamra saret dar.  Nissuġġerilu jaqra l-liġi sew. Id-definizzjoni tirreferi għal bini u mhux għal kamra.

L-ISPEAKER: Kompli bid-diskors tiegħek.  Issa jkun hemm il-winding up.

ONOR. IVAN BARTOLO:  Sur President, illum  terraced house saret bħal kerrejja li konna nifhmu biha 30, 40, 50 sena ilu. Fadal ukoll kerrejja, imma jien qed nirreferi għal dak li kien in voga f’dawk is-snin. Jien ngħid lill-Ministru: Dan huwa l-prinċipju soċjalista li tiftaħru bih? Fis-snin sebgħin kienu jieħdu l-artijiet mingħand il-kbar u jagħtuhom liż-żgħir, imma dan il-Gvern bidel id-direzzjoni u għamilha bil-maqlub. Qabel konna dejjem mgħallmin li kirja hija relazzjoni  bejn sid wieħed u inkwilin wieħed imma llum qegħdin nitkellmu dwar relazzjoni ta’ bejn sid wieħed u minjaf kemm-il inkwilin. 

Argument li jsegwi huwa li aħna sibnieha ta’ sfida biex nirregolaw relazzjoni ta’ bejn sid wieħed u inkwilin wieħed, aħseb u ara kif se nirregolaw relazzjoni bejn sid wieħed u numru ta’ inkwilini. Iva, bnejna Malta kollha, ma konniex innovattivi, begħna l-passaporti u ġibna l-ħaddiema barranin, imma ma ġibniex industrija ġdida f’pajjiżna f’dawn l-aħħar għaxar snin. Nittama li fil-winding up tiegħu l-Ministru jsemmilna industrija ġdida li saret f’pajjiżna f’dawn l-aħħar għaxar snin. Forsi dik tal-bejgħ tal-passaporti!  

Sadanittant il-kirjiet baqgħu fost l-akbar sfida u trid tkun maqful fit-torri tal-avorju biex ma tkunx taf dan. Qabel is-sid kien jibża’ jikri lil barrani għax kien jgħid li ma jafux, imma llum sid jibża’ jikri lil Malti għax jirraġuna li bil-barranin idaħħal aktar.  M’ilux tkellimt ma’ sid li qalli li jibża’ mill-Maltin għax imbagħad bil-mod biex toħroġhom minn hemm. Sadanittant ġibna barranin ta’ qalb tajba li jaħdmu f’setturi soċjali bħalma huma l-anzjani tagħna, imma taf x’inhu l-gwaj? Li lil dawn kollha kemm huma nħaddmuhom bl-inqas pagi. Dak hu l-gwaj! Dak hu l-faqar modern. Ma ninsewx li qabel jitilqu minn pajjiżhom ikunu diġà ħallsu madwar €6,000, €7,000 jew €8,000, u dawk għalihom ifissru ħafna. Nittamaw li ’l quddiem għad toħroġ ukoll xi storja oħra fil-pubbliku dwar dan. Dawn il-barranin li kważi kważi jkunu taw kollox, qalulhom li se jmorru fuq gżira jisimha Malta u se jkollhom kollox, kważi kważi l-Isvizzera fil-Mediterran, ħalli nuża terminu li ntuża minn esponent tan-naħa l-oħra. Dawn jinsabu magħfusin. Ġew Malta, u liż-żgħir inkomplu ngħakksuh, u dan grazzi għall-Gvern Soċjalista, il-Moviment tal-Ħaddiema, il-partit taż-żgħir, tal-batut u tar-ruħ soċjali!   

Dawn l-emendi jipprovaw għal darb’oħra jiksbu bilanċ ġust u ekwu bejn l-interessi tas-sidien u dawk tal-inkwilini. Irridu niftakru li fl-1 ta’ Jannar 2020 konna diġà pprovajna nagħmlu dan anke f’livell ta’ kumitat. Mill-bankijiet tal-Oppożizzjoni wassalna lill-Gvern li b’dak li kien qed jipprova jagħmel għednielu li ma kienx se jilħaq it-tir veru. Illum b’dawn l-emendi l-Gvern ta raġun lill-Oppożizzjoni. Tana raġun għalxiex? Qiegħed jemenda dak li hu sejjaħlu bħala mudell studjat b’mod komprensiv. Fi kliem ieħor erba’ snin biss wara qegħdin imbagħbsu f’liġi li fi kliemhom kellha tkun perfetta. Qiegħda hawnhekk miktuba bl-iswed fuq l-abjad! 

Madanakollu quddiem dawn l-emendi lill-Gvern qegħdin ngħidulu li għal darba oħra se jerġa’ jfalli. Hawn il-liġi se tkun qiegħda tagħti kenn biex dak l-inkwilin li jqum filgħodu jħabbel rasu kif se jkompli jgħix, kif se jkompli bil-ħajja tiegħu u r-rota tibqa’ ddur, jibda jiġi mikri kamra. B’hekk ċertament li l-bilanċ imsemmi aktar kmieni ma jirriżultax. Bħalma għedna lill-Gvern li ma kienx se jkun kapaċi jirregola relazzjoni legali b’mod xieraq bejn sid wieħed u inkwilin wieħed, aktar u aktar issa nistgħu ngħidulu dan bl-istess mod illum li qed jipprova jirregola relazzjoni bejn sid wieħed u minjaf kemm-il inkwilin.   

Biex nagħlaq, Sur President, ngħid li jekk hemm parti minn dan l-Abbozz ta’ Liġi li nista’ nfaħħar, din żgur hija l-parti tal-Għanijiet u Raġunijiet għax dawn imkien ma jgħidu li jridu jgħinu lill-inkwilin iż-żgħir. Quddiem dan nagħraf li hawnhekk Gvern Laburista qed ikun onest magħna għax l-inkwilin iż-żgħir b’dawn l-emendi se jibqa’ żgħir.  Nirringrazzjak.

L-ISPEAKER: Grazzi. Aktar rimarki? Is-Segretarju Parlamentari Rebecca Buttigieg.

ONOR. REBECCA BUTTIGIEG (Segretarju Parlamentari għar-Riformi u l-Ugwaljanza): Sur President, l-Abbozz ta’ Liġi li għandna quddiemna huwa importanti għaliex se jkompli jsaħħaħ u jikkonsolida l-liġi li dan il-Gvern kellu l-kuraġġ jagħmel erba’ snin ilu u li kienet daħlet fis-seħħ fl-1 ta’ Jannar, 2020. Iva, din hija liġi storika, liġi soċjali u liġi ġusta għar-raġunijiet li se nkun qed nispjega aktar tard f’dan id-diskors.   
Qabelxejn dawn l-emendi se jkomplu jwettqu l-iskop tal-liġi oriġinali li prinċipalment kien li jistabbilixxi qafas serju ta’ responsabbiltajiet u obbligi li jipprovdu bilanċ xieraq u trasparenti bejn id-drittijiet tas-sidien u d-dmirijiet u d-drittijiet tal-inkwilini, jiġifieri l-kerrejja. Irrid infakkar li qabel ma kien hemm din il-liġi, fis-suq tal-kirjiet privati residenzjali kien hemm biss ġungla fejn min kien jiflaħ kien iħawwel a skapitu ta’ persuni ħafna drabi vulnerabbli. B’din il-liġi din il-ġungla antisoċjali għall-aħħar trażżnet sew mingħajr ma dgħajfet is-suq ġust tal-kirjiet residenzjali privati. 

Sur President, dan is-suq kiber fuq li kiber minħabba t-tkabbir ekonomiku li wassal għal ħolqien tax-xogħol bla preċedent, li ġibed ukoll lejn pajjiżna numru ta’ ħaddiema barranin, ħaddiema li bħalma wieħed jista’ jifhem bilfors se jkollhom il-ħtieġa li jikru fejn joqogħdu għaż-żmien li jkunu qegħdin jaħdmu f’Malta u b’hekk ikomplu jagħtu kontribut ekonomiku kemm dirett kif ukoll indirett fl-ekonomija ta’ pajjiżna; dirett  għaliex ikunu qed iħallsu t-taxxa u jagħtu kontribut ekonomiku biex l-ekonomija tagħna tkompli tikber u kontribut ekonomiku indirett  għaliex dawn jikru l-postijiet biex jgħixu, jonfqu l-flus biex jagħmlu x-xirja tagħhom mis-supermarkets, joħorġu jiddevertu bħalna u jmorru jieklu fir-ristoranti u jiffrekwentaw stabbilimenti ta’ divertiment. Bħalma jaf kulħadd dawn l-attivitajiet kollha jagħtu kontribut biex ir-rota ekonomika tkompli ddur. Irridu ngħidu li kulħadd jibbenefika minn ekonomija li tkun sejra tajjeb. B’ekonomija li tkun sejra tajjeb nistgħu nagħmlu inizjattivi bħal żieda fil-pensjonijiet, żieda fiċ-children’s allowance, investiment fil-proġetti ta’ spazji miftuħa u ta’ akkomodazzjoni soċjali. 

Bħalma qal diġà l-Ministru, sal-aħħar tas-sena l-oħra l-Awtorità tad-Djar kellha kważi 75,000 kuntratt ta’ kirjiet privati reġistrati. Minbarra t-tariffi minimi għar-reġistrazzjoni ta’ dawn il-kirjiet, l-erarju pubbliku qed jiġbor ukoll 15% tat-taxxa fuq id-dħul mill-kirjiet. Din il-liġi ngħidilha storika għaliex qabel daħlet, dan l-introjtu kien jagħmel parti mill-ekonomija illeċita, dik li nafuha bħala l-black economy. Dan minbarra li fl-erba’ snin li ilha fis-seħħ din il-liġi l-Awtorità b’mod għaqli u professjonali, permezz ta’ dawn il-kuntratti reġistrati magħha, fliet u daħlet fid-dettall ta’ dak li kien qed jiġri f’dan is-suq.  Din hija informazzjoni li żgur ma kellniex qabel daħlet din il-liġi. Kien pass għaqli li l-Awtorità kull sena qed tippubblika rapport kwalitattiv li jitfa’ dawl fuq il-kirjiet, fost oħrajn dwar ir-rati tal-kirjiet f’lokalitajiet varji. Fl-istess waqt aħna bħala Gvern kif ukoll l-Awtorità nnifisha żammejna saqajna mal-art dwar l-irtokki u l-emendi meħtieġa f’din il-liġi.   

Kien hawn kritika għaliex qegħdin nemendaw liġi li aħna sejjaħnielha storika.  Storika bir-raġun għaliex daħħlet fis-seħħ regolamentazzjoni li qatt ma eżistiet f’dan il-pajjiż, iżda aktar minn hekk il-liġi hija xi ħaġa ħajja u allaħares inħallu l-liġi l-istess kif tkun u ma nirreaġixxux għar-realtajiet li nkunu qed naraw quddiemna. Hemmhekk kien ikollok Gvern ċass, xi ħaġa li l-Partit Nazzjonalista naħseb li kien espert fiha. Aħna Gvern kompletament differenti. Iva, qed inressqu dawn l-emendi għaliex nafu li quddiemna għandna realtajiet soċjali li jeħtieġ li jiġu indirizzati. Qegħdin inressqu dawn l-emendi biex inwieġbu għall-ħteġijiet tas-suq u nkomplu niggarantixxu u niżguraw bilanċ xieraq u meħtieġ bejn l-interessi, id-drittijiet u l-obbligi kemm tas-sidien kif ukoll tal-kerrejja li fl-aħħar mill-aħħar huma kruċjali. 

Dawn l-emendi se jindirizzaw b’fermezza l-każijiet ta’ abbuż li kienu qed jinħolqu f’dan is-suq tal-kirjiet privati biex dawn jinqatgħu darba għal dejjem.  L-aktar abbuż li jissemma kien tal-iffullar ta’ ħaddiema barranin f’xi kirjiet residenzjali bi ksur anke tar-regolamenti sanitarji. Rajna anke rapporti fil-ġurnali dwar dan u se nkun ċara li dan huwa abbuż li jikser id-dinjità ta’ dawn il-ħaddiema u, fuq kollox, huwa periklu għas-saħħa tagħhom u għas-saħħa pubblika. Huwa inaċċettabbli wkoll mil-lat tal-ġirien li jkunu joqogħdu fl-istess blokka ta’ appartamenti li jkollhom iħabbtu wiċċhom ma’ konsegwenzi varji mhux mixtieqa. Dawn anke jekk jgħattsu kollha f’daqqa jġennuk aħseb u ara bl-istorbju u l-iskart li jkun iġġenerat! Dawn il-moqżiżati huma frott ir-regħba u l-kilba għall-flus ta’ ftit sidien ta’ proprjetajiet, u dan la huwa aċċettabbli għalina u lanqas għas-soċjetà. Għalhekk din il-liġi qed tistipula limitu ta’ persuni ta’ mhux aktar minn sitta min-nies li jistgħu joqogħdu f’kirja residenzjali privata. 

Sur President, dan ifisser li b’dawn l-emendi l-Awtorità tad-Djar mhux se tkun tista’ tirreġistra iżjed kuntratti ta’ kirjiet residenzjali privati jekk ikun hemm aktar minn sitt kerrejja f’dik il-proprjetà. Hija tabilħaqq ħasra li meta l-kollega l-Ministru Roderick Galdes ħabbar dawn l-emendi ftit tal-ġimgħat ilu minnufih kien hemm xi Membri tal-Oppożizzjoni li b’diskorshom spiċċaw jiddefendu sidien tal-proprjetajiet li dawn se jitilfu l-flus b’dawn l-emendi. 

Kien hemm min issuġġerixxa li l-Gvern irid jagħmel tajjeb għal dawn il-profitti żejda li kienu qed jagħmlu dawn in-nies. (Onor. Membri: Hear, hear)  X’iridu dawn l-Onor. Membri? Iridu jħallu lil dawn il-ftit sidien ikomplu jiffullaw l-appartamenti tagħhom biex iħaxxnu bwiethom u jiġu jaqgħu u jqumu mir-regoli sanitarji u mid-drittijiet tal-bniedem? Dik għalina mhijiex aċċettabbli.  Issa għaddew ftit ġimgħat u nittama li laħqu qraw din il-liġi u dawn id-Deputati fehmu li dak li kienu qalu ma jagħmilx sens. (Interruzzjonijiet) Ippermettili, fuq il-liġi qed nitkellem. Jekk ma jdoqqx għal widnejk, ma jimpurtax!

L-ISPEAKER:  Kompli indirizza lili. Tagħtix kas, indirizza lili!

ONOR. REBECCA BUTTIGIEG:  M’għandhomx jiddefendu dak li huwa ħażin. Nittama li issa li għaddew ftit ġimgħat dawn id-Deputati qraw il-liġi u fehmu li dak li kienu qalu ma jagħmilx sens u m’għandhomx jiddefendu dak li huwa indifensibbli.  

Aktar kmieni f’dan id-diskors jien stqarrejt li dawn il-każijiet ta’ abbuż huma ftit u iżolati.   Ġenwinament nemmen dan meta tqis ukoll iċ-ċifri pubblikati. Sal-aħħar ta’ Lulju f’Malta u Għawdex kien hawn ftit inqas minn 69,000 ċittadini ta’ pajjiżi li mhumiex tal-Unjoni Ewropea, jiġifieri third country nationals, li kellhom il-permess tax-xogħol u tar-residenza f’Malta. Fl-istess perjodu mal-Awtorità tad-Djar kien hemm aktar minn 57,000 kuntratti ta’ kirjiet residenzjali privati attivi. Proporzjonalment dan juri li hemm ċertu ekwivalenza bejn il-persuni barranin li hawn f’Malta u l-kuntratti tal-kirjiet reġistrati. 

Madankollu xorta niddejjaq nara reklami bħal dan li sibt fuq Facebook Marketplace, li se npoġġi wkoll fuq il-Mejda tal-Kamra, għall-kiri mimlija b’sodod fuq xulxin u kważi jmissu ma’ xulxin.  Issa qed nagħmlu din il-liġi biex inneħħu dan l-abbuż mis-suq tal-kirjiet. Jien għandi dubji serji ħafna fuq kemm hemm iġene u kemm hemm faċilitajiet diċenti f’akkomodazzjonijiet bħal dawn. Fir-responsabbilitajiet tiegħi bħala Segretarju Parlamentari responsabbli mill-ugwaljanza nagħmel kull mezz biex abbużi u ħniżrijiet bħal dawn ma jibqgħux isiru għaliex imorru kontra d-dinjità tal-bniedem. Fil-verità jkunu qed jisfruttaw persuni vulnerabbli. 

Sur President, f’dawn l-erba’ snin li għaddew fit-tħaddim ta’ din il-liġi ġdida,  l-Awtorità tad-Djar kisbet esperjenza li għenitha tidentifika ċerti diffikultajiet li kienu qed jirriżultaw u li kien jeħtieġ li jiġu mwittija.  B’sodisfazzjon qed nara li dawn l-emendi qegħdin jindirizzaw dawn id-diffikultajiet fl-interess tas-sidien billi l-liġi setgħet tiġi rfinuta wkoll biex titnaqqas il-burokrazija żejda li kien hemm biex sidien jirreġistraw il-proprjetajiet. Fost dawn insemmi s-sistema kompjuterizzata tal-Awtorità li wara dawn l-emendi trid tiġi aġġornata biex tippermetti li s-sidien tal-proprjetajiet ikunu jistgħu jissostitwixxu kerrej ma’ ieħor meta għal xi raġuni jew oħra dik il-kirja, bi ftehim mas-sid, tiġi mitmuma u minflokha tidħol persuna oħra. Din mhijiex ċirkostanza daqstant rari meta hawn ħafna kirjiet li fihom hemm numru ta’ persuni f’shared accommodation fl-istess proprjetà.  

Irridu ngħidu wkoll li din mhijiex realtà ta’ pajjiżna biss imma hija xi ħaġa li tiġri madwar id-dinja kollha. Pereżempju, studenti li jmorru jgħixu f’pajjiż differenti biex jistudjaw ikunu qed jaqsmu appartament bejniethom,  xi ħaġa li mhijiex ta’ barra minn hawn. Bl-emendi li qed nagħmlu mhux se jibqa’ l-ħtieġa li l-kirja kollha tiġi terminata u jsir kuntratt ġdid.  Dan se jnaqqas il-burokrazija żejda u l-ispejjeż inutli għas-sidien biex jirreġistraw il-kirja mill-ġdid. 

Għaliex dan il-Gvern jemmen fil-bilanċ bejn l-interessi tas-sidien u tal-kerrejja u jrid ikun ġust, dawn l-emendi se jipprovdu miżura oħra vantaġġuża għas-sidien. Dawn jistgħu wkoll iżommu sa xahar kera mad-depożitu tal-garanzija jekk il-kerrej jaqbad u jitlaq mill-kirja mingħajr raġuni valida qabel jiskadi l-kuntratt u sakemm ma jkunx ingħata avviż lis-sid li l-kirja mhux se tiġi mġedda.  

Sur President, nixtieq nitkellem ukoll fuq aspett ieħor marbut ma’ din il-proposta ta’ liġi. Ikun pass f’loku, għaqli u fid-direzzjoni t-tajba jekk fl-analiżi annwali tal-kuntratti reġistrati, l-Awtorità tad-Djar tibda tħares ukoll u tiġbor l-istatistika tal-kerrejja skont in-nazzjonalità tagħhom biex eventwalment naraw ukoll jekk din il-liġi hux qed tinkiser. Se nispjega għaliex qed ngħid dan. Għall-kuntrarju ta’ dak li jaħsbu xi wħud, hemm kontrolli serji ħafna mill-Aġenzija Identità fuq dawn il-ħaddiema barranin li prattikament kull sena jridu jġeddu l-permess tax-xogħol u tar-residenza. 

Biex jagħmlu dan bilfors iridu jagħtu prova ta’ kirja reġistrata mal-Awtorità tad-Djar. Dan iżda ma japplikax għall-ħaddiema barranin mill-pajjiżi tal-Unjoni Ewropea li minnhom huwa magħruf li hawn madwar 35,000 jaħdmu f’Malta. F’pajjiżna, fejn il-moralità fiskali mhijiex xi kwalità jew virtù soċjali, hawn is-sensazzjoni mifruxa li wħud mis-sidien jippreferu jikru l-proprjetajiet tagħhom lil dawn il-ħaddiema mill-Unjoni Ewropea għaliex huwa aktar faċli li tiskansa l-fatt li trid tirreġistra l-kuntratt tal-kirja tiegħek.

Saħansitra qaluli li fuq il-midja soċjali kien hemm okkażjonijiet fejn ikunu reklamati proprjetajiet għall-kiri li jiddikjaraw li jridu jikru mingħajr kuntratt. Se npoġġi fuq il-Mejda tal-Kamra kopja ta’ reklam minn dawn. Hawnhekk qed jgħidlek: “Room for rent, bills are included, no contract.”  Qed jgħidha bl-aktar mod espliċitu! Dan l-abbuż jista’ jsir direttament mis-sidien li ma jafux jistħu u m’għandhomx żejt f’wiċċhom jew minn kerrejja stess, forsi iva u forsi le, bi ftehim u bi qbil mas-sid.  

Huwa ċar daqs il-kristall li dan huwa abbuż u ksur tal-liġi u tagħmel sew l-Awtorità tad-Djar li se ssaħħaħ it-taqsima tal-infurzar u tara li dawn l-abbużi jinqatgħu darba għal dejjem. Huwa biss jekk it-taxxa dovuta titħallas minn kulħadd kif suppost li l-Gvern ikun f’pożizzjoni li jikkonsidra wkoll li jnaqqas ir-rati tat-taxxa. Dan għaliex minbarra r-regolamentazzjoni u t-trasparenza fir-relazzjonijiet bejn is-sidien u l-kerrejja dwar il-kuntratti tagħhom, din il-liġi li daħlet fl-2020 tat daqqa ta’ ħarta kbira lill-evażjoni tat-taxxa li kienet lampanti fis-suq tal-kirjiet privati.  

Jien inħares lejn din il-liġi wkoll anke fil-kontest ta’ liġijiet oħrajn, fosthom il-liġi dwar it-temping agencies u r-regolamenti amministrattivi dwar il-liċenzji tax-xufiera tal-karozzi magħrufin bħal ‘Y plates’ u riformi amministrattivi oħra li saru mill-Aġenzija Identità biex ikun hemm qafas ta’ regolarizzazzjoni serju li ma jippermettix sfruttament ta’ ħaddiema barranin. Dan il-mużajk ta’ liġijiet jirrispetta d-dinjità tal-bniedem u fl-aħħar mill-aħħar huma liġijiet soċjalment ġusti. Din il-liġi hija prova oħra li dan il-Gvern huwa dejjem lest li jagħmel ir-riformi li jkun hemm bżonn skont ir-realtajiet soċjali u ekonomiċi ta’ pajjiżna għaliex huwa Gvern sensittiv għall-ħteġijiet tan-nies u tal-pajjiż. 

Fl-aħħar nett, Sur President, inqiegħed fuq il-Mejda tal-Kamra:

Kopja ta’ żewġ riklami li dehru fil‑midja soċjali dwar il‑kiri ta’ appartament fis‑Swieqi u l‑kiri ta’ sodod fi proprjetà f’Ħal Qormi rispettivament.

Grazzi.

L-ISPEAKER:  Aktar rimarki?  L-Onor.  Albert Buttigieg.

ONOR. ALBERT BUTTIGIEG: Sur President, quddiemna għandna Abbozz ta’ Liġi li qed jipproponi emenda għal-liġi tal-kera, u għalkemm f’dan l-Abbozz ta’ Liġi għandna numru ta’ proposti, jidher li l-għan ewlieni tiegħu hu li jindirizza l-abbuż fejn jidħol ix-shared accommodation, jiġifieri meta diversi persuni jikru post wieħed flimkien. Dan huwa tajjeb, aktar u aktar meta nisimgħu u naqraw stejjer ta’ abbuż u sfruttament fejn tmien persuni, għaxar persuni u saħansitra kellna każijiet ta’ 40 persuna jgħixu flimkien fl-istess post. Dan l-Abbozz ta’ Liġi qiegħed jindirizza proprju din id-diffikultà, aktar u aktar sitwazzjonijiet fejn kellna aktar minn 40 ruħ, kif għedt, joqogħdu ġewwa appartament f’Tas-Sliema. Saħansitra smajna wkoll b’każijiet fejn sidien jikru s-sodda għal persuna filgħodu imbagħad l-istess sodda jikruha lil persuna differenti għal filgħaxija. Dan ukoll huwa abbuż sfaċċat ieħor. Ilkoll naqblu li dan mhux biss huwa abbuż imma huwa sfruttament tal-persuna. Għaldaqstant huwa tajjeb li qegħdin nipprovaw nindirizzaw dawn l-abbużi.  

Fl-intervent tiegħi se nipprova niffoka fuq ix-sharing, fuq il-qsim ta’ ħafna persuni li qegħdin jgħixu fl-istess appartament għaliex nemmen li din hija realtà li qed tolqot lilna u li wkoll qed tnaqqas l-istandard of living ta’ diversi persuni li qegħdin jgħixu f’Malta jew ġew jgħixu f’pajjiżna. Għaldaqstant, Sur President, ippermettili nagħmel numru ta’ punti bħala bażi tad-diskussjoni li nispera li mbagħad fi stadju ta’ Kumitat jittieħdu inkonsiderazzjoni biex inkomplu d-diskussjoni tagħna. Imma tajjeb li l-ewwel nibda b’punt prinċipali. 

Naħseb li rridu nagħmlu punt ċar li min ikun jgħix f’Malta jaf li x-shared accommodation hija realtà. Din mhijiex realtà li teżisti biss f’pajjiżna, u kull min studja barra minn Malta jew inkella ħadem barra minn Malta diversi drabi kellu jikri flimkien ma’ oħrajn. It-tifel tiegħi li preżentement qiegħed jistudja barra hekk qed jagħmel u qed jikri flimkien ma’ oħrajn. Meta kont qed nistudja f’Università barra minn Malta anke jien hekk għamilt ukoll. Dan għaliex wieħed waħdu ma jkunx jista’ jaffordja jħallas dik il-kera, aktar u aktar meta l-appartament ikun f’ċerti lokalitajiet f’ċerti ibliet. Għandna wkoll universitajiet barranin anke f’pajjiżna fejn huma stess joffru l-appartamenti li jiġu shared ma’ studenti oħrajn.  Dak li qed ngħid għall-istudenti jgħodd ukoll għal dawk li jsiefru biex jaħdmu.  Dan huwa punt li tajjeb li aħna npoġġu għar-riflessjoni tagħna. Din hija realtà mhux biss f’pajjiżna imma mad-dinja kollha.

It-tieni punt li tajjeb li aħna nagħmlu f’din id-diskussjoni dwar sharing hija li min jiġi fostna biex jistudja jew biex jaħdem, jikri flimkien ma’ diversi persuni oħrajn. Issa rridu nifhmu li dawn il-persuni jkunu ħallew pajjiżhom u lill-familji tagħhom u ġew hawnhekk biex jissapportjaw lill-familji tagħhom. Diversi drabi l-pagi li huma jirċievu tkun paga minima u allura ma jistgħux joffordjaw jikru waħedhom u jkollhom jikru mal-oħrajn.  Għandna ommijiet u missirijiet li ħallew lil uliedhom u saħansitra ħallew anke trabi warajhom biex ikunu jistgħu jmantnu lill-familji tagħhom, u allura tajjeb li aħna nidħlu fiż-żarbun ta’ dawn il-persuni lil hinn mill-argument jekk naqblux jew le li dawn il-persuni jinsabu fostna. 

Il-punt jibqa’ li dawn ġew f’pajjiżna mhux għal btala imma biex imantnu lill-familja tagħhom u allura tajjeb li meta nitkellmu fuq dawn il-barranin li ġew fostna u qed jikru flimkien ma’ oħrajn, id-diskors tagħna jibqa’ diskors uman u ’l bogħod minn kummenti razzisti bla sugu.  Jekk inħossu l-ħtieġa li nikkritikaw din ir-realtà mhux lilhom irridu nikkritikaw imma lil min daħħal dan il-mudell ekonomiku tal-massa. Fil-fatt ir-responsabbiltà ta’ din ir-realtà ma taqax fuqhom imma taqa’ fuq min proprju daħħal dan il-mudell ekonomiku.

It-tielet punt li nixtieq inpoġġi biex nirriflettu fuqu hu meta jinkera post fi blokka, fil-kwiet u fil-ħemda, u f’daqqa waħda fl-appartament ta’ fuqhom, ta’ taħthom jew ta’ maġenbhom jispiċċaw jiġu persuni li joħolqu ċerti diffikultajiet. Din semmieha wkoll il-Ministru. Irridu nifhmu ukoll din ir-realtà ta’ dawn ir-residenti li f’daqqa waħda jkollhom storbju, forsi mġiba li mhijiex aċċettabbli u f’ċerti każijiet anke rwejjaħ ta’ ikel partikolari li jdejjaq lir-residenti l-oħra. Din ukoll hija realtà li rridu niddiskutu.

Ir-raba’ punt li nixtieq nagħmel fuq ix-shared accommodation hu li rridu nifhmu li għandna ħafna Maltin li qed jikru dawn il-proprjetajiet. Dan huwa ta’ ġid għall-familja tagħhom u ta’ ġid ukoll għall-ekonomija. Għaldaqstant huwa settur li rridu wkoll nindukrawh u nieħdu ħsiebu.  Hawnhekk irrid niġbed l-attenzjoni li filwaqt li tajjeb li għandna numru ta’ sidien li qed jikru l-appartamenti tagħhom, imma mbagħad qed toħroġ ukoll realtà oħra. X’inhi din ir-realtà oħra, Sur President?   

Din hija meta wieħed għandu proprjetà, saħansitra anke villa li tkun substandard, jiġifieri mitluqa anke forsi għax il-werrieta għadhom ma qasmux id-dar u allura ma tantx qed jieħdu ħsieb dik il-proprjetà, li qed tispiċċa tinkera lil diversi.  Issa l-massimu huwa ta’ sitta imma dawn jirraġunaw u jgħidu li xorta jistgħu jdaħħlu ċertu dħul.  Biex inġib eżempju, jekk jien għandi proprjetà mitluqa, abbandunata u substandard u fiha ndaħħal sitt persuni li jħallsu €250 kull wieħed, b’kollox indaħħal €1,500 mingħajr ma nkun għamilt investiment biex nagħmel titjib f’dik il-proprjetà. Din hija realtà li rridu nitkellmu fuqha. Tgħiduli: Imma x’inhu l-punt tiegħek? Il-punt tiegħi hu  li s-sid f’dan il-każ m’għamel l-ebda investiment biex jirranġa dik il-proprjetà imma spiċċa jaqla’ aktar jew daqs dak li għandu appartament li investa fih biex jagħmlu ta’ livell ogħla u krieh lil familja ta’ żewġ persuni. Din hija realtà! Mela fuq naħa hemm sid ta’ dar mitluqa u substandard li qed idaħħal aktar minn €1,000 fix-xahar u ma ħareġ l-ebda ewro, u min-naħa l-oħra għandek appartament ta’ sid li investa fih, ħareġ ammont ta’ flus biex jirranġah, u forsi mhux qed idaħħal l-istess ammont. Filwaqt li dak li ma investiex qed idaħħal 100% qligħ għax ma ħareġ l-ebda spejjeż, mill-banda l-oħra, biex min investa u rranġa l-proprjetà tiegħu jdaħħal lura l-investiment li għamel irid jistenna s-snin biex ikun jista’ jagħmel il-profitt.  

Sur President, dan qed iwassal biex xi wħud ma jinvestux biex jagħmlu upgrading jew refurbishment tal-proprjetajiet tagħhom u jikruhom kif inhuma, jiġifieri substandard u mitluqa. Riċentement iltqajt ma’ xi ħadd u qalli: Għalfejn toqgħod toħroġ il-flus u tirranġa meta tista’ ddaħħal xorta l-istess flus u ma tagħmel proprju xejn? Din hija r-realtà! Dan qed iwassal biex diversi proprjetajiet li huma substandard u mitluqa jispiċċaw jinkrew. Issa jekk irridu nkunu onesti magħna nfusna u ma’ din il-Kamra nafu li din hija realtà li teżisti f’diversi lokalitajiet. Kif għedt diġà, jista’ jkun li dawn il-proprjetajiet ikunu għadhom ma nqasmux mill-werrieta għax ma jkunx hemm ftehim u qed jispiċċaw biex jinkrew. L-esperjenza turina - u min jaħdem fil-qasam soċjali jaf x’qed ngħid - li għandna anke stalel taż-żwiemel u llum ma baqgħux, garages, boathouses, appartamenti mitluqa u saħansitra anke vilel mitluqa u blokok sħaħ ta’ appartamenti li huma mitluqin u substandard li qegħdin jinkrew.   

L-iskandlu taf xi jkun, Sur President? Meta tisma’ lil xi ħadd jgħidlek li dawn joqogħdu kullimkien, anzi għal pajjiżhom dawn l-istandards huma lussu! Irridu nkunu onesti u nammettu li din hija realtà fil-pajjiż tagħna. Dan huwa sfruttament u lkoll kemm aħna naqblu li dan mhuwiex aċċettabbli.  Irridu nħarsu lejn din il-problema ta’ proprjetajiet li huma substandard. Ir-realtà hi li s-sidien ta’ dawn il-proprjetajiet qed jagħmlu festa minn fuq din is-sitwazzjoni! Forsi xi ħadd jistaqsi dwar id-direzzjoni li għandna bżonn nieħdu. 

Sur President, jien m’għandix problema nistqarr li l-Gvern qiegħed jipproponi ċerti emendi biex jipprova jindirizza din il-problema, bħalma huma dik li jkun hemm inventarju bir-ritratti u għalhekk għandek aktar ċans tara r-realtà kif inhi. Il-Gvern ipprova wkoll jagħti definizzjoni ta’ x’inhi dar u x’inhu post għal abitazzjoni. Il-Gvern qiegħed jgħid li din il-liġi hija storika, imma jien nistiednu biex jagħmel pass ieħor ’il quddiem ħalli jiċċelebra l-istoriċità proprju ta’ din l-emenda. Nemmen bis-sħiħ li jekk irridu naqtgħu l-abbuż mhux bil-kliem biss - u bil-kliem ngħidu ħafna affarijiet - imma verament naqbdu l-barri minn qrunu u naqtgħu l-abbuż ta’ proprjetajiet substandard u mitluqa li jinkrew lil diversi nies, fil-liġi rridu ndaħħlu ċertu livell ta’ standards tal-kirjiet. Dan ifisser li jkollna sett ta’ kriterji ċari u dettaljati li jkunu verament infurzati. Issa naf li l-kelma “infurzati” fid-dizzjunarju politiku Malti hija daqsxejn diffiċli imma rridu naraw x’jista’ jinkera u ma jistax jinkera. Wara li ngħidu x’jista’ jinkera u x’ma jistax, irridu mbagħad naraw li dak li qed jikri s-sid għandux ċerti faċilitajiet li jagħmlu l-post diċenti kif ukoll aċċettabbli. 

F’pajjiżna għandna standards għad-djar tal-anzjani fejn għandek lista sħiħa ta’ xi trid tagħmel u x’kondizzjonijiet trid tagħmel biex ikollok livell għoli ta’ servizz u valur għal flusek għal dawk li jkunu qed iħallsu f’dawk id-djar. Għandna standards għad-djar tal-anzjani, għandna standards għaċ-child care centres u għandna wkoll standards għal-lukandi. Fil-fatt, fil-każ tal-lukandi għandek one-star, two-star, three-star, four-star u five-star u dawn kollha jindikaw li hemm livell ta’ servizz li hemm bżonn li jkollhom f’dawn il-postijiet. Flimkien mal-kollegi tiegħi jien inħeġġeġ lill-Gvern biex nimbottaw aktar biex ikollna aktar standards fil-kirjiet. Għandna bżonn indaħħlu standards fil-kirjiet. Biex tikri proprjetà jrid ikollok lista sħiħa fejn tissodisfa ċerti kriterji.  Fil-ħin li jiena għandi jiena se nsemmi xi ftit minn dawn il-kriterji. 

Il-Ministru aċċenna wkoll għal standards ta’ spazju jekk ikun hemm jgħixu sitt persuni. Issa qegħdin nirrikonoxxu li l-massimu huwa ta’ sitt persuni u hemm il-liġi tal-ippjanar li tgħidlek kemm spazju għandu jkollhom sitt persuni u x’ammont ta’ spazju hemm għal kull persuna.  Proprjetà ta’ dak il-qies għandha dak l-ispazju? Diġà l-Awtorità tal-Ippjanar suppost ma toħroġx permessi fejn hemm kmamar tas-sodda mingħajr tieqa għal barra, u suppost il-Ministru, li għamel żmien jaħdem fil-planning - u naf għax konna naħdmu flimkien - jaf li hemm dawn il-liġijiet.  Qegħdin jiġu infurzati? Għandna djar li qed jinkrew bi kmamar tas-sodda mingħajr twieqi? Standard ieħor huwa standard fl-għamara u fil-kċina. Xi kultant tara għamara mitluqa u mlaqqta, għamara ta’ żmien in-nanna jew ta’ żmien il-gwerra! Ħafna drabi l-kċejjen ma jkollhomx il-livell ta’ kċina. 

Standard ieħor li nixtieq insemmi huwa l-istandard ta’ sigurtà speċjalment jekk ikun hemm każijiet ta’ mard jew każijiet fejn l-użu tal-gass jagħmel il-ħsara. Irridu nifhmu li meta ċerti nies kienu f’pajjiżhom ma kinux jużaw il-gass u allura hemm riskju ta’ inċidenti fl-użu tal-gass. Il-postijiet li qed jinkrew għandhom standards f’dan ir-rigward? 
 
Standard ieħor li nixtieq insemmi huwa dak fil-kmamar tal-banju u toilet. Ma rridx nidħol fid-dettall imma naħseb li kulħadd jifhimni x’se ngħid. Possibbli sitt persuni jistgħu jużaw toilet wieħed u kamra tal-banju waħda? Fejn hi l-liġi tas-sanità?  Fejn hu l-infurzar tal-liġi tas-sanità? Il-Ministru aċċenna għaliha imma l-proprjetajiet li qed jinkrew għandhom il-liġi tas-sanità infurzata fihom? Nerġa’ ngħid: Sitt persuni jistgħu jużaw toilet wieħed? Naħseb li lkoll kemm aħna nafu li dan mhuwiex possibbli jew aħjar mhijiex diċenza ta’ standard. 

Hemm ukoll l-istandard tal-finishings. Hemm min għandu sempliċement bozza mdendla minn wire bħala sors ta’ dawl u hemm min m’għandux bibien interni u allura m’hemm privatezza ta’ xejn. Aħna għandna naċċettaw dan l-istandard? Għandna naċċettaw kirjiet fi proprjetajiet f’dan il-livell?  

Standards oħrajn jistgħu jkunu dwar jekk hemmx misħun, jekk hemmx washing machine, jekk hemmx fridge taħdem, jekk hemmx microwave, fans jew air-conditioner għal dawk li proprju jgħixu taħt is-saqaf ta’ dawk l-appartamenti. Dwar standards nistgħu nkomplu nitkellmu u nsibu qbil, għax l-eżempji li semmejt jien mhumiex daqshekk riġidi, jiġifieri wieħed jista’ jiddiskutihom. Imma l-ħsieb li qiegħed nipprova nwassal lil din il-Kamra hu li jekk se nikru rridu nikru b’ċertu livell ta’ standards.  

Forsi min qed jismagħni jgħid li b’dawn l-istandards kollha li qed insemmi togħla l-kirja.   Nirrikonoxxi wkoll din it-tip ta’ kritika. Jien nemmen li huwa veru li jista’ jkun hemm din ir-realtà jekk din is-sistema tkun parti mill-kondizzjonijiet u verament tkun inforzata għal kulħadd imma l-esperjenza turina li l-kompetizzjoni li jġib miegħu s-suq se tinnormalizza din is-sitwazzjoni.  Qed ngħid dan għaliex dan jiġri barra minn pajjiżna imma xi kultant  naħseb li aħna nħossuna eċċezzjoni ta’ dak kollu li jiġri f’pajjiżi oħrajn.  Nerġa’ ngħid li min studja, ħadem u għex barra minn Malta jaf li meta tikri  jkollok sett ta’ standards.

Biex iseħħ dan hemm bżonn li jkun hemm bidla fl-Awtorità tad-Djar. Hawn insellem lill-ħaddiema kollha għax naf il-ħidma li huma jagħmlu. Il-Ministru aċċenna għas-sezzjoni li tipproċessa l-applikazzjonijiet u nsellmilhom u nirringrazzjahom tal-ħidma tagħhom imma l-Awtorità tad-Djar sal-lum kulma tagħmel hu li tilqa’ l-applikazzjoni, tara jekk hijiex tajba, tipproċessaha u tmexxi online. Naħseb li jekk se ndaħħlu dawn l-istandards l-ewwel pass għandu jkun li kull appartament, qabel ma jinkera, irid iġib ċertifikat li jikkonferma li l-post għandu standards biżżejjed biex jinkera. Nemmen li dak huwa l-ewwel pass u nistieden lill-Ministru jikkonsidrah. Naf li l-Ministru qed jipprova jkun innovattiv fil-ħidma tiegħu u allura nistiednu biex jimbotta u jaħdem fuq dan il-punt li semmejt. Qabel ma wieħed jiġi biex jikri jrid jiċċertifika jekk l-appartament u l-binja tiegħu tikkwalifikax għall-kirja. Dan jiġri wkoll f’affarijiet oħrajn u allura ma narax għalfejn m’għandux isir hekk anke f’dan il-każ. 

Biex joħroġ iċ-ċertifikat li juri li post huwa abitabbli, l-Awtorità għandha tmur fiżikament tiċċekkja u tara dan il-post fejn ikollha lista ta’ dawn in-neċessitajiet u tiżgura proprju li dawn ikunu provduti. Din mhijiex xi ħaġa ġdida għall-Awtorità għaliex anke meta kont CEO ta’ din l-Awtorità jien, meta daħlet is-sistema tas-sussidju tal-kera fuq il-postijiet privati, qabel ma toħroġ is-sussidju fuq il-kera privata l-Awtorità kienet tmur tiċċekkja u tara jekk verament dik id-dar tikkwalifikax proprju għal dik l-iskema.  

Dak li qed nipprova ngħid hu li jekk verament irridu naqtgħu l-abbuż - u naħseb li l-Ministru jixtieq jaqta’ l-abbuż u jien u sħabi żgur li nkunu ta’ sapport għalih f’din il-ħaġa - irridu ndaħħlu ċ-ċertifikazzjoni ta’ dawn l-appartamenti. Għaldaqstant nipproponi li l-ewwel għandu jinħareġ iċ-ċertifikat li verament il-post għandu l-istandards għall-persuna li toqgħod fih, imbagħad il-persuna tkun tista’ tikri.  Għandu jkun hemm ukoll spot checks minn żmien għal żmien b’mod regolari biex naraw jekk dak il-post għadux iżomm ma’ dawk l-istandards.  Din hija xi ħaġa li l-Awtorità diġà tagħmel fil-binjiet li hija għandha. Għandek l-inspectors li minn żmien għal żmien iduru u jaraw il-proprjetà.  

Proposta oħra li nixtieq nagħmel hi li l-Ministru jibni fuq skema li kienet daħlet fil-passat meta aħna konna nagħtu s-sussidju lil dawk is-sidien li riedu jikru għal skopijiet soċjali. Naħseb li wasal iż-żmien li dawk is-sidien li jixtiequ joħorġu l-proprjetajiet tagħhom fuq is-suq u jikruhom għal skopijiet soċjali jingħataw ċerta għajnuna.  Issa xi ħadd jista’ jgħidli li hemmhekk diġà hemm baħar ta’ abbużi. Iva, naf li l-abbużi dejjem se jibqgħu għax il-ġurdien tagħlaqlu toqba u jiftaħlek toqba oħra! Però wieħed jista’ jkompli jibni fuq din l-iskema li kienet daħlet fi żmienna.

Sur President, ftit tal-ħin ilu jien tkellimt għall-inkwilini u issa se nitkellem għar-residenti li jkunu qegħdin jgħixu fil-paċi u fil-kwiet fil-blokka tagħhom u f’daqqa waħda jkun hemm appartament li jiġi biex jinkera minn terzi. Irridu nifhmu li din toħloq diffikultà u aħna rridu nissapportjaw lil dawn ir-residenti. Hawnhekk nagħmel aċċenn li għandna bżonn nemendaw il-liġi tal-kondominju fejn jidħol l-amministratur. Għandu jkun hemm djalogu u qbil bejn is-sidien kollha imma r-realtà hi li dan mhux dejjem huwa possibbli. F’dawn il-każi l-intervent tal-amministrattur huwa importanti ħafna. L-esperjenza turina li xi kultant xi wħud mill-amministraturi qegħdin hemm biss għall-isem jew inkella għall-flus, u din toħloq problema kbira proprju għar-residenti ta’ dik il-binja.

Sur President, hemm punti oħrajn li nispera li jkolli ċ-ċans li nikkjarifika fi stadju ta’ Kumitat. B’mod partikolari hemm daqsxejn ta’ konfużjoni fejn l-Awtorità, lil dawk li jikru shared accommodation, toffrilhom biss sa sitt xhur kuntratt, imma min-naħa l-oħra l-Aġenzija Identità taċċetta biss kirja ta’ sena. Inqas minn sena ma taċċettax. Jien diġà ġbidt l-attenzjoni dwar dan u qaluli li dan mhuwiex il-każ, imma nista’ nassigura li dan huwa l-każ.  F’każijiet ta’ sharing l-Awtorità toħroġ kuntratt għal sitt xhur u Identità titlob biss kuntratt mhux inqas minn sena.  Għalhekk irridu naraw ftit. 

Hemm ukoll anke punti fuq in-numru ta’ sitt persuni. Irridu nifhmu li dawn in-nies ma jgħixux dejjem flimkien, forsi lanqas jafu lil xulxin, u f’daqqa waħda jsibu ruħhom flimkien. Ikun hemm anke min jiġġieled, u allura jitlaq u rridu nifhmu d-dinamika ta’ din is-sitwazzjoni.  Naf li fl-emendi hemm xi ħaġa dwar dan, imma nixtieq li fl-istadju tal-Kumitat jiġu kjarifikati xi punti.   

Sur President, finalment inħoss li l-Gvern b’dan l-Abbozz ta’ Liġi qed jipprova jagħmel ħiltu biex jindirizza dawn l-abbużi, imma nistiednu biex jagħti widen għas-suġġerimenti li aħna għandna.  Din in-naħa tixtieq taħdem flimkien mal-Gvern lil hinn mid-diverġenzi li jista’ jkollna fil-ħsibijiet tagħna. Wara kollox naħseb li lkoll kemm aħna għandna għan wieħed; li nagħtu servizz tajjeb u diċenti liċ-ċittadini u lil dawk li jiġu fostna. Dan huwa l-għan li jiġborna t-tnejn flimkien; li għalkemm differenti fl-opinjonijiet, għandna għan wieħed li ngħinu liċ-ċittadini tagħna u lil dawk li jiġu u jgħixu fostna.  Nirringrazzjak. (Onor. Membri: Hear, hear)

L-ISPEAKER:  Grazzi.  Aktar rimarki?  L-Onor. Katya De Giovanni.

ONOR. KATYA DE GIOVANNI: Sur President, proprju llum qegħdin nitkellmu fuq il-kirjiet, u x’hemm isbaħ milli jkollok post li ssejjaħ darek, il-post fejn tirrilassa, issajjar, tidħak u trabbi?  Din hija r-rokna ġo dinja sħiħa li tista’ tgħid li hija tiegħek u li tipproteġik mid-dinja ta’ hemm barra. Hemm bosta dokumenti tan-Nazzjonijiet Uniti li jiddikjaraw li l-housing huwa dritt u mhux kumdità. Sa mill-1943 Abraham Maslow, li huwa psikologu famuż, qalilna li wieħed mill-bżonnijiet bażiċi tal-bniedem huwa li jkollu post fejn joqgħod, post fejn iħossu sigur u protett, post fejn jiġi mrobbi u saħansitra ’l quddiem anke jrabbi, post fejn iħobb u anke jiġi maħbub. 

Mal-milja taż-żmien rajna tibdil kbir fejn jidħol dan l-aspett u kienu Gvernijiet Laburisti li sa mis-snin ħamsin taw spinta lil dan is-settur biex min ma kellux fejn joqgħod ikollu Gvern li jagħtih l-appoġġ. Bl-implimentazzjoni tal-Att dwar il-Kirjiet Residenzjali Privati li seħħ fil-bidu tal-2020 il-qasam tal-kera residenzjali privata rajnieh jissaħħaħ u jittrasforma ruħu f’suq professjonali u stabbli li minnu qegħdin jibbenefikaw kemm is-sidien kif ukoll l-inkwilini. 

Filwaqt li din ir-riforma ġabet fis-seħħ avvanzi li huma sinifikanti f’dawn l-aħħar tliet snin, l-Awtorità tad-Djar u l-Ministeru tal-Akkomodazzjoni Soċjali u affordabbli flimkien mal-parteċipanti ewlenin f’dan is-settur ħadmu sabiex janalizzaw bir-reqqa l-implimentazzjoni tal-liġi tal-kera l-ġdida, u fl-ewwel sett ta’ bidliet għal dan il-Kapitlu 604 se nindirizzaw diversi punti li qamu mir-rispons li kellna mingħand in-nies. Il-politika tagħna hija li aħna nżommu kuntatt man-nies u huma jgħidulna x’inhuma t-tibdiliet li jeħtieġu sabiex ħajjithom timxi dejjem ’il quddiem bħala kwalità.

Il-perjodu mandatorju fejn l-inkwilini ma jkunux jistgħu jinħallu mill-kirja se jinbidel minn wieħed fiss għal wieħed flessibbli li jibqa’ fis-seħħ sakemm isir l-avviż ta’ terminazzjoni minn sid il-post. Minn dak il-mument ’il quddiem l-inkwilini se jkunu jistgħu jinħallu b’notifika ta’ xahar.   Din qed isir sabiex dak li jkun ikollu aktar flessibilità biex jiddeċiedi dwar ħajtu.  Kulħadd ikollu bżonn jagħmel xi tibdiliet u kultant joħroġ xi mard jew inkella ċirkostanzi fejn ikollok tagħmel ċerti tibdiliet sabiex tkun tista’ tgħix ħajja aktar komda.  

Punt ieħor importanti f’dawn il-proċessi huwa dak tal-burokrazija. Hawnhekk qegħdin nissimplifikaw il-proċessi relatati mat-tiġdid kif ukoll is-sostituzzjoni tal-inkwilini, iż-żieda fl-inkwilini u t-terminazzjonijiet kunsenswali bejn is-sid u l-inkwilin sabiex dawn it-tibdiliet ikunu jistgħu jseħħu mingħajr wisq dewmien. Kultant l-affarijiet ma jsirux kif suppost għax dak li jkun jaqta’ qalbu mill-karti jew inkella ma jkunx jaf jagħmel l-affarijiet online. Għaldaqstant qegħdin dejjem nistudjaw metodi ta’ kif nistgħu nħaffu u nissimplifikaw ċerti proċeduri ħalli kollox jimxi bl-ordni u l-Gvern ikollu n-numri kif suppost.  

L-istatistika f’dan il-qasam hija importanti ħafna għaliex mingħajrha ma nistgħux nieħdu deċiżjonijiet għaqlin u mingħajr it-taxxa miġbura ma nkunux nistgħu nagħmlu proġetti oħra ta’ akkomodazzjoni soċjali sabiex igawdi minnhom min tassew ikollu bżonn. F’dan ir-rigward qegħdin nintroduċu l-possibbiltà ta’ proċeduri amministrattivi biex l-Awtorità jkollha mezz ieħor kif tinforza u tnaqqas l-abbużi mingħajr ma jkollha tirrikorri għal azzjonijiet legali li f’dawn il-każi jaqgħu taħt il-Kriminal.

Sur President, b’din il-proposta ta’ liġi qed nindirizzaw ukoll in-numru ta’ kerrejja li jistgħu jiġu reġistrati fi spazju residenzjali kondiviż sabiex dan ikun jirrifletti liġijiet oħrajn, inkluż dawk tal-ippjanar. Nafu li ma jistax ikollok aktar minn ċertu ammont ta’ persuni reġistrati f’indirizz għaliex kulħadd għandu jkollu post diċenti fejn joqgħod. 

Punt verament għal qalbi f’din il-proposta ta’ liġi huwa dak li nestendu l-kompetenza tal-panel tal-arbitraġġ sabiex jiddeċiedi tilwim relatat ma’ kirjiet residenzjali privati b’mod aktar effiċjenti. B’dan il-mod se nkunu qegħdin nibnu fuq is-suċċessi li diġà kiseb dan il-panel sabiex nassiguraw li ssir ġustizzja u li wieħed kemm jista’ jkun ikun ġust ma’ min ikun parti f’dan l-arbitraġġ. Minn dak li studjajt jien naf li meta jkollok grupp ta’ persuni li kollha jkunu studjaw l-istess, pereżempju għas-saħħa tal-argument grupp ta’ avukati, x’aktarx il-mod ta’ kif jaħsbu se jkun l-istess. Għaldaqstant huwa importanti ħafna li jkollna professjonisti minn ambiti differenti sabiex jagħtu opinjonijiet u esperjenzi diversi.  

Marbut ma’ dan il-punt se jkun hemm reġistru ta’ persuni li ma jonorawx id-deċiżjoni tal-panel tal-arbitraġġ jew tal-Qorti tal-Appell sabiex min ma jimxix mar-regoli jkun magħruf. B’dawn l-emendi l-Awtorità se tingħata d-dritt li tikkomunika d-data personali tal-individwu wara li tingħata d-deċiżjoni mill-panel tal-arbitraġġ jew mill-Qorti tal-Appell Inferjuri. Infakkar li din l-emenda ma tiksirx ir-regoli relatati mal-protezzjoni tad-data maħruġa mill-Unjoni Ewropea fl-2016.

Punt importanti ieħor li jirrigwarda l-amministrazzjoni ta’ dawn il-kirjiet huwa li se nestendu wkoll il-perjodu għar-reġistrazzjoni tal-kirjiet residenzjali privati minn għaxart ijiem għal 30 ġurnata. Il-perjodu ta’ għaxart ijiem kien qasir wisq, speċjalment sakemm sid ikun qed jidra s-sistema għall-ewwel darba. Apparti minn hekk jistgħu jinqalgħu emerġenzi bħal mard jew safar anke fuq xogħol fejn wieħed ma jkunx jista’ jagħmel reġistrazzjoni fi żmien għaxart ijiem.   

Sur President, nagħlaq billi nfakkar li l-politika tagħna qiegħda dejjem għassa għat-tibdiliet li qed ikun hemm f’pajjiżna sabiex inwennsu u nsostnu lil dawk li ma jifilħux jaslu u nwassluhom biex uliedhom jaslu waħedhom. Irridu nkomplu nimbuttaw u noffru opportunitajiet lil dawk li kapaċi jaslu. Irridu nkomplu dejjem nisimgħu x’hemm bżonn isir sabiex nibdlu, noħolqu u nfasslu aktar skemi għall-ġid ta’ pajjiżna.  Nirringrazzjak. 

L-ISPEAKER: Nifhem li hawn ftehim li d-diskussjoni se tieqaf hawn u nistgħu mmorru għall-Aġġornament? (Onor. Membri: Iva)  

Fis‑6.50 p.m. id‑diskussjoni ġiet interrotta u baqgħet aġġornata.


[bookmark: _Toc240526902]
AĠĠORNAMENT

ONOR. RODERICK GALDES: Sur President, nipproponi l‑Aġġornament tal‑Kamra għal nhar it‑Tnejn, 29 ta’ Jannar 2024, fl‑4.00 p.m. b’din l‑aġenda:

Ordnijiet tal-Ġurnata
[bookmark: _Hlk152175224]
Abbozz ta' Liġi li jemenda Liġijiet Varji dwar il‑Kirjiet Residenzjali Privati - Tieni Qari (Kont.);

Abbozz ta’ Liġi li jemenda l‑Att dwar il‑Governanza Sportiva u l‑Integrità fl‑Isport  - Tieni Qari (Kont.);

Abbozz ta’ Liġi li jemenda l‑Att dwar il‑Governanza Sportiva u l‑Integrità fl‑Isport (Emenda Nru 2)  -  Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 9)  -  Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 5)  - Tieni Qari;
 
Abbozz ta’ Liġi li jemenda l‑Kodiċi Kriminali (Emenda Nru 6) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkmandazzjonijiet ta’ Miżuri għall‑Ħarsien ta’ Ġurnalisti, Persuni oħra b’irwol fil‑Midja u Persuni fil‑Ħajja Pubblika   -  Tieni Qari;

Abbozz ta’ Liġi li jemenda l‑Kostituzzjoni ta’ Malta  -  Tieni Qari;

Abbozz ta’ Liġi li jemenda Diversi Liġijiet dwar il‑Protezzjoni tal‑Midja u tal‑Ġurnalisti   -  Tieni Qari;

Abbozz ta’ Liġi dwar il‑Monitoraġġ Elettroniku - Tieni Qari;

Abbozz ta’ Liġi li jemenda l‑Kodiċi Ċivili -  Tieni Qari;

Abbozz ta’ Liġi li jimplimenta Miżuri tal‑Estimi -  Tieni Qari;

Abbozz ta’ Liġi li jemenda l‑Kodiċi Ċivili (Emenda Nru 2) -  Tieni Qari;

Abbozz a’ Liġi li jemenda l‑Att dwar l‑Attiv Finanzjarju Virtwali - Tieni Qari; 

Abbozz ta’ Liġi li jemenda l‑Liġijiet dwar il‑Komunikazzjonijiet  - Tielet Qari;

Jew xi aġenda oħra li tista’ tiġi kkomunikata aktar tard.
‑‑‑‑‑

Abbozz ta’ Liġi li jemenda Liġijiet Varji dwar l‑Arrest u d‑Detenzjoni mill‑Pulizija  -  Kumitat Permanenti;

Abbozz ta’ Liġi li jemenda l‑Att dwar il‑Kummissarji għall‑Ġustizzja - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir‑Rikavat mill‑Kriminalità - Kumitat Permanenti;

Abbozz ta’ Liġi li jemenda l‑Att dwar il‑Patrimonju Kulturali - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 7) - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda l‑Ordinanza dwar iċ‑Ċertifikati tal‑Kondotta - Kumitat Permanenti. 


L-ISPEAKER:  Grazzi.  Rimarki? Is-Segretarju Parlamentari Malcolm Paul Agius Galea.

ONOR. MALCOLM PAUL AGIUS GALEA (Segretarju Parlamentari għall-Anzjanità Attiva): Sur President,  huwa ta’ unur għalija llum li se nagħmel dan l-Aġġornament bħala Segretarju Parlamentari għall-Anzjanità Attiva. Minn hawnhekk nibda biex nirringrazzja lil dawk in-nies kollha li vvotawli u eleġġewni, però nirringrazzja lill-Prim Ministru li wera fiduċja fija sabiex tani din ir-responsabbiltà l-ġdida. Importanti li nirringrazzja lill-persuni li vvotaw ukoll għaliex dawn urew fiduċja u jien qiegħed hawnhekk bis-saħħa tagħhom u allura rrid insarraf dik il-fiduċja li tawni.

Il-fiduċja ma tibnihiex mil-lum għal għada. Iddum ħafna biex tibnieha però titlifha mhux mil-lum għal għada imma titlifha f’sekonda. Għalhekk irridu naħdmu ħafna fuqha u jien personalment irrid naħdem ħafna fuqha sabiex inkompli nżommha. Ħafna nies jassoċjawni mal-qasam tas-saħħa. Jien dejjem sħaqt fuq is-saħħa mentali u sħaqt ukoll fuq l-anzjani. Permezz ta’ dan ir-rwol u responsabbiltà ġdida ovvjament irrid nuri u nagħti prova li dak li jien dejjem sħaqt u tkellimt fuqu rrid inwettqu fil-prattika. Nirringrazzja lill-Bambin li jien ġej mill-qalba tal-komunità bħala tabib tal-familja. 

Jien tabib kont, għadni u nibqa’ u dan se jagħtini ħafna u ħafna għajnuna fir-rwol il-ġdid tiegħi fil-politika. Jien m’iniex lest li nwarrab dak kollu li bnejt ġewwa moħħi anzi nkompli nibni fuqu biex b’dak it-tagħrif u l-esperjenza kollha li ksibt matul ż-żmien u matul is-snin inkompli nwettaq dak li nixtieq.  Dan huwa l-bidu tal-ħajja politika tiegħi b’mod eżekuttiv, però diġà qed inħares lejn it-tmiem tagħha għar-raġuni li jien ma nixtieq qatt inħares lura u ngħid li dak li stajt għamilt m’għamiltux.  Nemmen bis-sħiħ li għandi bżonn inħares lejn l-aħħar tal-ħajja politika tiegħi għax dan irid ikun viżibbli għalija.  

Sur President, jien hawnhekk qiegħed misluf. M’iniex hawnhekk għal dejjem, però x-xogħol li rrid nagħmel irid jibqa’ għal dejjem ħalli jkun bażi għal ħaddieħor. Jien irrid nibni fuq dak li ħallew il-predeċessuri tiegħi u minn hawnhekk nirringrazzja lill-Ministru Jo Etienne Abela li huwa l-Ministru tiegħi wkoll, għax-xogħol siewi li wettaq u se nkompli nibnu fuqu. Nixtieq inħalli legat għal ta’ warajja għax naf li jien ngħaddi, imma x-xogħol tiegħi rrid inħallih u nwitti t-triq għal ħaddieħor.  Ikun ħażin jekk naħseb li dħalt f’dan ix-xogħol għal dejjem. 

Nemmen ukoll li jekk ma twettaqx dak kollu li tista’ f’dak il-mument li għandek tagħmlu, ma twettqu qatt. Illum jien għandi 41 sena u naħseb li fl-età ta’ bejn l-40 u l-50 sena tkun immaturajt biżżejjed bl-esperjenza li tagħtik il-ħajja, però tkun għadek b’enerġija biżżejjed li tista’ tidħol għal piżijiet pjuttost b’saħħithom. Jien naħseb li bniedem jistenna minni u jien qed nistenna minni nnifsi wkoll li naħdem b’dik is-saħħa kollha li nixtieq u determinat li nagħti lura dak kollu li nista’.
Jien għadni ma mortx inżur lill-istaff kollu però nixtieq immur narahom kollha wieħed wieħed. Hawn mhux qed nirreferi għall-istaff li jkollna fil-Ministeru biss imma anke għall-ħaddiema fl-entitajiet li jkollna taħtna.  Jien għedtilhom ċar u tond li jien qiegħed hawn biex ngħinhom, però fil-verità jien hawnhekk għasfur tal-passa; illum hawn u għada m’iniex. Jien wieħed minnhom biex inkun qed ngħinhom, imma huma jridu jaħdmu, jagħtu l-għajnuna lilna u jridu jagħtu l-ideat. 

Aħna wkoll nagħtu l-ideat tagħna, imma dejjem inżommu f’moħħna lill-individwu, fil-każ tiegħi l-anzjan, dik il-persuna tant għal qalbna. L-anzjan ma tridx tħares lejh bħala anzjan imma trid tara lill-anzjan fil-kontest kollu tiegħu. Nitkellmu dwar l-anzjani ġewwa d-djar tal-anzjani, imma rridu nitkellmu wkoll dwar l-għan tagħna li l-anzjan ma jidħolx f’dar tal-anzjani imma nħalluh jgħix fil-komunità.  L-isbaħ suċċess tagħna jkun meta jkollok persuna anzjana, koppja anzjana, li jkunu għadhom għaddejjin fil-komunità, għadhom mexjin, għadhom jgħixu b’mod indipendenti. Lil dawn irridu ngħinuhom biex ikomplu mexjin ’il quddiem.  

Fl-istess waqt ukoll irridu nieħdu ħsieb l-anzjani fil-postijiet li jkollna aħna, kemm fid-djar tal-Gvern u anke fid-djar tal-anzjani privati fejn il-Gvern huwa kommess li joffri dan is-servizz u jkompli jżid il-livelli li diġà huma għoljin.  Fl-istess waqt ukoll huwa sabiħ li nagħfsu fuq ċerti kondizzjonijiet bħalma hija d-dimensja, li hija marda li taffettwa mhux lill-individwi biss imma wkoll lin-nies li qegħdin fid-dawra tagħhom, dawk in-nies li jiġu minnhom. L-isforz kbir li jagħmlu l-qraba jista’ jaffettwa l-aspett mentali, u aħna rridu nieħdu ħsieb dik ukoll. Huwa importanti - anke jien bħala tabib tal-familja – li wieħed ikollu viżjoni wiesgħa tas-servizzi kollha li tkun qiegħed toffri u li trid tmexxihom kollha flimkien ’il quddiem għaliex wieħed ma jgħaddix mingħajr l-ieħor.

Permezz tat-twaħħid tal-oqsma tas-saħħa u l-anzjani, aħna se nkunu qegħdin naħdmu fl-interess tal-poplu kollu permezz ta’ proġetti u ambizzjonijiet kbar li għandna biex inżommu s-servizzi mexjin ’il quddiem bl-aħjar mod possibbli mingħajr diffikultà imma f’kordinazzjoni sħiħa bejnietna sabiex nipprovdu l-aħjar servizz għall-anzjani, l-aħjar servizz għall-pajjiż b’mod li qasam ma jgħabbix lill-ieħor, anzi wieħed jikkomplementa lill-ieħor.
Ħaġa bħal din mhijiex faċli u teħtieġ kordinament, diskussjoni, impenn u kollaborazzjoni. Inħoss li ’l hemmhekk sejrin u dak huwa li nixtiequ nagħmlu. Fil-verità diġà sar pjan li rridu naħdmu fuqu sabiex inkunu qegħdin nagħtu l-aħjar servizz lill-pajjiż. L-impenn tagħna hu lejn ħadd aktar ħlief lejn l-individwu li għandu d-dritt li jieħu l-aħjar servizz possibbli mill-bidu sal-aħħar, però partikolarment dak li daħal fl-età tal-anzjanità, dik il-persuna li ħadmet tant meta konna żgħar, għafsitilna idejna, għenitna u mexxietna ’l quddiem. Għax jekk illum saqajh u idejh ma jippermettulux, aħna rridu nagħtuh idejna u mmexxuh ’il quddiem. Huwa obbligu u responsabbiltà tagħna li ngħinu lil dawn in-nies li tawna ħafna. Uħud minnhom għandhom riżorsi enormi, għad għandhom moħħ tajjeb ħafna u b’ħafna esperjenza, u mingħandhom nitgħallmu ħafna. 

Sur President, dan huwa żvilupp fis-soċjetà tagħna li jeħtieġ li jingħata attenzjoni partkolari. Il-komunità anzjana hija parti importanti ħafna mis-soċjetà tagħna li dejjem qed tikber. Fil-verità l-istudji juru li sal-2030 l-anzjani se jkunu jifformaw  bejn wieħed u ieħor 28% tal-popolazzjoni tagħna. Din mhijiex ċajta. Il-popolazzjoni anzjana dejjem qiegħda tiżdied u dan huwa suċċess tal-qasam tas-saħħa. Fl-aħħar mill-aħħar huwa l-akbar suċċess għalina bħala tobba li l-anzjani jgħixu aktar u għalhekk il-life expectancy tiżdied.  Tinduna kemm pajjiż huwa żviluppat anke meta tħares lejn il-life expectancy tiegħu. L-aktar pajjiżi żviluppati għandhom il-life expectancy tan-nies għoli mhux għax in-nies ma jimirdux, għax jimirdu bħal kulħadd, imma għax għandhom sistemi ta’ kura tas-saħħa tajbin ħafna. Jekk jista’ jkun aħna dejjem nipprovaw nimmiraw għall-perfezzjoni u għalhekk għandna nallokaw aktar riżorsi u naħdmu b’aktar enerġija u b’aktar impenn għal dan l-iskop.   

Nixtieq ukoll nirreferi għad-diskors li kienet għamlet ftit jiem ilu l-kollega x-shadow minister l-Onor. Paula Mifsud Bonnici, li nsellmilha minn hawnhekk. Għandi rispett kbir lejha u fil-fatt għedtilha wkoll li f’mument aktar opportun nitkellmu flimkien għax jien nieħu gost li naqsmu l-ideat.  Madankollu ma nistax ma nirrispondix għal dak li qalet f’dak id-diskors fejn irreferiet għal rapport tan-National Audit Office fuq is-servizzi tal-Gvern. Partikolarment hija tkellmet fuq is-servizz tal-anzjani u rreferiet għal parti partikolari importanti ħafna fi ħdan dan is-Segretarjat, proprju  l-Active Ageing and Community Care (AACC).  Din is-sezzjoni hija parti kruċjali fil-qasam tal-anzjani għaliex tinkorpora fiha s-servizzi li hemm fil-komunità. 

Jien minnha ġej u allura għad għandi qalbi ħafna fiha u definittivament se tibqa’ hemm. Is-servizzi fil-komunità jridu jissaħħu għax l-għan tagħna huwa li kemm jista’ jkun inżommu l-anzjani tagħna fil-komunità. Fil-verità, jekk inħarsu biss lejn l-anzjani tagħna li qegħdin fid-djar tal-anzjani nkunu qed nagħmlu żball kbir għax huma parti żgħira mill-popolazzjoni anzjana kollha f’dan il-pajjiż. L-AACC għandha rwol kruċjali fil-kura tal-anzjani tagħna fil-komunità, speċjalment fil-provvediment ta’ servizzi u livell u żamma ta’ standards ġewwa d-djar tal-anzjani li għandna fil-pajjiż, kemm tal-Gvern kif ukoll tal-privat. Fil-fatt illum qed naraw investiment kbir mill-privat fi djar tal-anzjani tal-ogħla livell.  

Jien kelli l-opportunità li nżur ftit djar tal-anzjani f’dawn il-ħmistax li ilni fil-kariga u l-livell li rajt huwa għoli ħafna. L-investiment huwa qawwi u nieħu gost li qed nara impenn b’saħħtu ħafna mill-privat fl-għoti ta’ dawn is-servizzi. Jien nixtieq li l-livell ikompli jogħla għax fil-verità dawn mhumiex postijiet fejn l-anzjan daħal għal jumejn u telaq ’il barra. Din hija d-dar tiegħu fejn daħal iqatta’ l-bqija ta’ ħajtu, u għalhekk huwa importanti ħafna li jkollu post komdu u li jingħata l-aqwa servizz possibbli. Fil-verità għadna kif waqqafna l-Older Persons Standards Authority (OPSA), b’nies kapaċissimi, li se tkompli tissaħħaħ u tieħu ħsieb l-istandards. Jien għamilthielhom ċara li nixtieq li l-Awtorità nirrispettawha bħala awtorità mingħajr indħil ta’ xejn ħalli żżomm l-istandards kif suppost. Għandhom ir-riżorsi, u jien ċert li se jagħmlu biċċa xogħol tajba. Għandek ukoll l-AACC li tagħmel kuntratti b’kondizzjonijiet li jesiġu l-għoti ta’ servizzi ta’ kwalità. L-AACC tidħol f’kollox, anke fl-ikel kif jiġi servut fuq il-platt.  Allura meta nisma’ diskors bħal dak jiddispjaċini għax fil-verità ma kienx veritier ukoll. Hi semmiet il-Meals on Wheels. Fil-fatt mhumiex Meals on Wheels imma huma meals for homes, jiġifieri hemm differenza kbira diġà.  Jien se npoġġi fuq il-Mejda tal-Kamra r-rapport tan-NAO u se tarah bit-tħarbix tiegħi ukoll, Sur President:

“Estratt li jittratta l‑Ministeru għall‑Anzjanità u Anzjanità Attiva meħud mir‑rapport maħruġ mill‑Uffiċċju Nazzjonali tal‑Verifika Report by the Auditor General ‑ Public Accounts 2022.”

Dan juri li ċerti kummenti li għamlet l-Onor. Paula Mifsud Bonnici mhumiex veritieri. Issemmew id-direct orders, u jien min-naħa tiegħi tkellimt mill-ewwel mas-Segretarju Permanenti u mal-Kap Eżekuttiv biex nara x’inhu jiġri. Dawn kienu ċari daqs il-kristall. Qaluli: Veru li hemm ordnijiet diretti, però ara taħseb li ma ħdimniex skont il-proċedura tad-Dipartiment tal-Kuntratti.  Qaluli li huma dejjem ħadmu u ġabu l-approvazzjoni mid-Dipartiment tal-Kuntratti, u se nsemmi eżempju. Hawn qed nitkellmu fuq servizzi li jiswew il-miljuni. Min jissupplixxi l-ħrieqi għandu kuntratt ta’ miljuni.  Ħarġet tender u tilifha. Kuntratt ħadd ma jkun jixtieq jitilqu minn idejh u allura wieħed jipprova jaqbadlek mat-tentufiet kollha u jiftaħlek każ fil-Qorti biex jipprova jwaqqaflek il-proċess kollu.  X’tagħmel f’każ bħal dan? Se tħalli s-servizz bla ħrieqi?

Jien lest li noqgħod nieqes biex lil nannti jew lil ommi nkun nista’ nixtrilhom il-ħrieqi u s-servizzi li għandhom bżonn. Daqshekk huma bżonjużi. Tkun irresponsabbiltà kbira min-naħa tagħna li ma nagħmluhomx. Fil-verità, biex iżżomm is-servizz għaddej sakemm jissolvew il-problemi trid toħroġ direct order, inkella ma tkunx tista’ tibqa’ tipprovdi s-servizz. Ovvjament dan mhuwiex tajjeb. Ara taħseb li hu gost u pjaċir tagħna li nidħlu f’dawn il-battibekki dwar tenders. Suppost hemm maturità biżżejjed li tifhem għalxiex jittieħdu ċerti deċiżjonijiet. Lili attakkani kemm trid, mhux problema, basta turini l-intenzjoni tiegħek. Li tattakkani biex tikkritikani b’mod kostruttiv iva, imma jekk taf li jien f’mument partikolari spiċċajt għarkuptejja, tgħidlix għaliex ħriġt idejja, għax imbagħad ngħid li allura trid toqtolni! Jien dik ma naċċettaha qatt!

Hawnhekk irrid ngħid li lili jdejjaqni l-mod kif jipprovaw jiskreditaw dan id-Dipartiment. Hawn qed nitkellmu fuq servizz domiċiljari. Fl-1973, jiġifieri 50 sena ilu, jien kont għadni lanqas twelidt, imma dak iż-żmien kienet ħarġet direct order lill-MMDNA. Meta kont żgħir jien niftakarhom li kienu jkunu bil-mini minor bl-“MMDNA” miktuba fuqhom u kont nibqa’ nħares lejhom. Kien ħareġ direct order mill-Gvern ta’ dak iż-żmien. Temmnu li sal-2023 bqajna għaddejjin biha u kellha tkun l-AACC li toħroġ tender! Dik ma jsemmuhiex allura?  Biex tagħmel dik it-tender ma kienx jirrikjedi siegħa xogħol u tnejn. Jien għalhekk ngħid kemm qed jaħdmu. Jien mhux se nitkellem favur u mhux se nkun pastaż li nattakka b’mod personali lil xi kap eżekuttiv jew ieħor. 

Jien fil-verità l-kapijiet eżekuttivi rrid naħdem magħhom id f’id; qed inkellimhom kollha bl-aktar mod trasparenti, qed nagħtihom is-sapport tiegħi, però jridu jagħtuni x-xogħol lura. F’dan il-każ partikolari għandna persuna li ħadmet bis-sħiħ. In-nies u l-ħaddiema li għandu żdiedu. Jekk ma tkunx kap eżekuttiv tajjeb mhux talli ma jiġux nies u ma tkomplix tkabbar, talli jitlaqlek kulħadd.  Issa dawn mhux talli żdiedu, talli xħin tidħol hemm ġew tara tbissima ta’ sodisfazzjon. Jien din ħassejtha u meta nara dan ngħid li mexjin tajjeb.  

Dawn huma n-nies li jridu jgħinuna biex naslu fl-għanijiet tagħna. Aħna bħala politiċi rridu ngħinuhom biex huma jgħinuna nwettqu l-impenn li għandna lejn il-pajjiż, lejn il-poplu kollu u fil-każ tagħna partikolari lejn l-anzjani biex lil dawn in-nies insaħħuhom aktar. Hemm rakkomandazzjonijiet ta’ min jixtarrhom – u jien rajthom - però li nattakkahom b’mod inġust le. Jien naħseb li dan kien mod inġust u allura ma stajtx ma nitkellimx. Jien inħobb inkun pożittiv, u ħafna nies jafu li naħdem b’mod pożittiv. Meta nagħtu l-input tagħna rridu nkunu pożittivi, għax fil-verità l-futur huwa sabiħ. Prattikament m’hemmx limitu għal dak li nistgħu nagħmlu. Jien ma nkunx nixtieq naqa’ fin-negattività ta’ ħaddieħor però ma nistax ma nirribattix. 

Sur President, għalissa se nieqaf hawn. Ċertament se nilħqu nitkellmu u niddiskutu, u nerġa’ nwiegħed li dak li kollu li nista’ nagħmel se nagħmlu bl-aktar mod trasparenti. Fejn hemm bżonn inkun strett, se nkun strett żgur. Mhux se nippermetti abbużi, però daqstant ieħor mhux se nippermetti li jkun hemm min jattakka dawk in- nies u ħaddiema li jaħdmu minn qalbhom, nies li jien inħoss li għandi d-dmir li niddefendi.  Nirringrazzjak.

L-ISPEAKER:   Grazzi. Il-Kamra hija aġġornata għal nhar it-Tnejn, 29 ta’ Jannar, 2024 fl-4.00 p.m. bl-aġenda kif ġiet ikkomunikata mill-Ministru Roderick Galdes. Il-lejl it-tajjeb lil kulħadd.

Fis‑7.17 p.m. il‑Kamra aġġornat mingħajr ma saret il-mistoqsija.
[bookmark: _Toc240526903]
MISTOQSIJIET GĦAL TWEĠIBIET ORALI MWIEĠBA BIL-MIKTUB

MALTA FILM COMMISSION - ĦADDIEMA BARRANIN

12552. L-ONOR. IVAN BARTOLO  staqsa lill-Ministru għat-Turiżmu u l-Indafa Pubblika: Jista’ l-Ministru jgħid kemm hawn persuni barranin li jaħdmu mal-Malta Film Commission? Jista’ jgħid ukoll kemm hemm ħaddiema mill-Unjoni Ewropea, kemm hemm minn pajjiżi terzi u mil-liema pajjiżi ġejjin?

ONOR. CLAYTON BARTOLO (Ministru għat-Turiżmu u l-Indafa Pubblika): Il-ħaddiema fil-Film Commission huma kollha ta’ nazzjonalità Maltija.


ABBOZZ TA' LIĠI - ŻMIEN TA’ PRIĠUNERIJA GĦAR-REAT TA’ STUPRU

12580. L-ONOR. IVAN BARTOLO  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid jekk, jew sa meta se jkun ippubblikat l-Abbozz ta’ Liġi biex il-minimu ta' snin ta' priġunerija stabbilit għar-reat ta' stupru jerġa’ jitneħħa u jiġi kif kien sa ftit snin ilu?

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Nitlob lill-Onor. Interpellant jispeċifika għal liema abbozz ta’ liġi qed jirreferi.


SKART MHUX RIĊIKLABBLI

12708. L-ONOR. IVAN BARTOLO  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tagħti lista fuqiex jikkostitwixxi l-192,000 tunnellata ta' skart mhux riċiklabbli f'sena, li se jinħaraq fl-inċineratur tal-Magħtab?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): L-impjant għandu l-kapaċità li jipproċessa diversi tipi ta’ skart. Il-kategoriji primarji huma dawn li ġejjin: borża sewda, skart minn proċessi oħra ta’ WasteServ, skart goff li ma jistax jiġi riċiklat, RDF, injam mhux tajjeb għar-riċiklaġġ u tindif tat-toroq.
MCAST - DROPOUTS MINN PERSUNI REĠISTRATI FL-IEU

12729. L-ONOR. IVAN BARTOLO  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jgħid kemm kien hemm dropouts li seħħew minn persuni b'diżabbiltà li huma reġistrati fl-Inclusive Education Unit (IEU) li rreġistraw għall-korsijiet tal-MCAST (inkluż dak mainstream) u li b'hekk komplew il-kors minn level 3 'il fuq, maqsuma sena b'sena għal dawn l-aħħar ħames snin?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): L-informazzjoni mitluba tinsab hawn taħt.


	Sena
	Studenti tal-IEU li rriżenjaw minn Level 3
	Studenti tal-IEU li rriżenjaw minn Level 3 imma reġgħu daħlu Level 3 jew f’livell ogħla s-sena ta’ wara

	2019-2020
	14
	Ma japplikax

	2020-2021
	2
	3

	2021-2022
	7
	0

	2022-2023
	3
	3

	2023-2024
	0
	1




SPTAR MATER DEI - OPERAZZJONIJIET GĦALL-OBEŻITÀ

12756. L-ONOR. IVAN BARTOLO  staqsa lill-Ministru għas-Saħħa u l-Anzjanità Attiva: Jista' l-Ministru jgħid kemm saru operazzjonijiet għall-obeżità ġewwa l-Isptar Mater Dei minn Jannar 2022 sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA (Ministru għas-Saħħa u l-Anzjanità Attiva): L-informazzjoni qed tinġabar u tingħata f’seduta oħra.






PROMOZZJONI TAL-PROFESSJONI TAS-SOCIAL WORK – NEFQA

14053. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 10898, jista’ l-Ministru jgħid x’qed jagħmel il-Ministeru tiegħu (u mhux l-FSWS jew l-Università ta’ Malta) biex tiġi promossa l-professjoni tas-social work u kemm huwa l-baġit allokat għal din il-promozzjoni?

ONOR. MICHAEL FALZON: It-tweġiba se tingħata f’seduta oħra.


STABBILIMENTI TA’ NEGOZJU LI MA JUŻAWX POS

14054. L-ONOR. GRAZIELLA ATTARD PREVI staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 10758 li oriġinarjament saret lill-Ministru għall-Ekonomija, il-Fondi Ewropej u l-Artijiet u jgħid kemm hawn ħwienet jew stabbilimenti ta' negozju f'Malta li s’issa għadhom ma jużawx 'The Best Point-of-Sale' (POS) u allura jaċċettaw flus kontanti biss?

ONOR. CLYDE CARUANA (Ministru għall-Finanzi u x-Xogħol): L-Amministrazzjoni tat-Taxxa u d-Dwana żżomm informazzjoni dwar negozji li bil-liġi tal-VAT għandhom l-obbligu li joħorġu riċevuta fiskali, inkluż il-metodu ta’ kif dawn in-negozji joħorġu l-imsemmija riċevuta fiskali. 


MEMBRI TAL-ĠUDIKATURA LI ŻARU L-ĦABS

14055. L-ONOR. GRAZIELLA ATTARD PREVI staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm kien hemm membri tal-Ġudikatura li żaru l-ħabs minn Jannar 2023 sal-ġurnata li fiha tiġi mwieġba din il-mistoqsija parlamentari?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Membru wieħed mill-Ġudikatura żar il-ħabs f'dan il-perjodu.

MINISTERU GĦALL-POLITIKA SOĊJALI U D-DRITTIJIET TAT-TFAL - HOMELESSNESS

14170. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista' l-Ministru jagħti d-definizzjoni ta' “homelessness” kif hija mifhuma mill-Ministeru għall-Politika Soċjali u d-Drittijiet tat-Tfal?

ONOR. MICHAEL FALZON:  Id-definizzjoni ta’ “homelessness” użata mis-Servizz tal-Homeless tal-Aġenzija Appoġġ fi ħdan l-FSWS, hija s-segwenti:

“The Homeless Service collects information regarding service users across all FSWS services1 who reported one of the following forms of homelessness:

·	Rooflessness: (people living rough - in the streets, abandoned buildings etc);
·	Houselessness: (people in accommodation for the homeless, in accommodation for migrants, people due to be released from institutions and people receiving long-term support due to homelessness);

·	Couch surfing: (people living temporarily with friends, sharing accommodation with others which is not secure); and

·	At risk of homelessness/inadequate housing (people living in insecure tenancies, under threat of eviction or violence, living in unfit housing, non-conventional dwellings or in situations of extreme overcrowding.”.

Din id-definizzjoni hija bbażata u meħuda mid-definizzjoni wżata mill-European Federation of National Organisations Working with the Homeless (FEANTSA).


PERSUNI HOMELESS

14171. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista' l-Ministru jgħid kemm hawn persuni li huma homeless bħalissa? Jista’ jgħid ukoll kemm hawn persuni f'homeless shelters bħalissa?

ONOR. MICHAEL FALZON: It-tagħrif qiegħed jinġabar.


FEANTSA - KRITERJI

14172. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista' l-Ministru jgħid meta l-Gvern beħsiebu jadotta l-kriterji tal-European Federation of National Organisations Working with the Homeless (FEANTSA), fir-rigward ta’ homelessness, fil-liġi u għall-fini ta' statistika?

ONOR. MICHAEL FALZON: Huwa l-Uffiċċju Nazzjonali tal-Istatistika (NSO) li huwa l-entità responsabbli biex tiddeċiedi ma’ liema kriterji statistiċi internazzjonali għandna naderixxu magħhom bħala pajjiż u għandhom allura jintużaw fir-rappurtaġġ statistiku li jsir.

Minkejja dan, nirreferi għat-tweġiba mogħtija għall-mistoqsija parlamentari 14170 li turi li l-FSWS tuża l-kriterji segwenti fejn jirrigwarda statistika dwar persuni bla dar (homeless):

“The ‘Homeless Service’ collects information regarding service users across all FSWS services1 who reported one of the following forms of homelessness:
·	Rooflessness: (people living rough - in the streets, abandoned buildings etc);
·	Houselessness: (people in accommodation for the homeless, in accommodation for migrants, people due to be released from institutions and people receiving long-term support due to homelessness);
·	Couch surfing: (people living temporarily with friends, sharing accommodation with others which is not secure); and
·	At risk of homelessness/inadequate housing (people living in insecure tenancies, under threat of eviction or violence, living in unfit housing, non-conventional dwellings or in situations of extreme overcrowding.”

Dan juri li l-kriterji elenkati mis-servizz rispettiv tal-Aġenzija Appoġġ fi ħdan l-FSWS huma bbażati u meħuda mill-kriterji tal-FEANTSA. Wieħed jista’ jidħol ukoll fis-sit uffiċjali tal-FEANTSA, fejn jista’ jara li d-definizzjoni u l-kriterji tagħha huma d-definizzjoni u kriterji li jimxi fuqhom is-Servizz tal-Homeless tal-Aġenzija Appoġġ.

Fl-aħħar nett, inżid ngħid li s-Servizz tal-Homeless tal-Aġenzija Appoġġ fi ħdan l-FSWS huwa membru tal-FEANTSA. Membri ta’ dan is-servizz anke attendew konferenza dwar dan is-suġġett organizzat mill-European Observatory on Homelessness fi ħdan l-istess FEANTSA fl-14 u l-15 ta’ Settembru, 2023.


KEMMUNA - PROĠETTI AMBJENTALI U INFRASTRUTTURALI

14215. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid xi proġetti ambjentali u infrastrutturali hemm ippjanati li jsiru ġewwa Kemmuna mill-Ministeru għal Għawdex matul is-sena 2024 u fiex jikkonsistu?

ONOR. CLINT CAMILLERI (Ministru għal Għawdex u l-Ippjanar): L-Onor. Interpellant mitlub biex jirreferi għall-informazzjoni li ngħatat fil-mistoqsija parlamentari 14140.


GĦAWDEX: TRIQ BEJN IN-NADUR U R-RABAT - XOGĦLIJIET 

14380. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid meta hu maħsub li tinbena mill-ġdid it-triq li twassal minn Nadur għar-Rabat stante li l-aħħar li saret din it-triq kien fl-1988 u issa waslet biex tiġi mibnija mill-ġdid? Jista' jgħid jekk hemmx pjanijiet li din issir fis-sena 2024? Jekk le, jista' jgħid jekk sarux rapporti dwar l-istat ta' din it-triq u, jekk iva, min għamilhom u jqiegħed kopja tagħhom fuq il-Mejda tal-Kamra?

ONOR. CLINT CAMILLERI: Il-Ministeru qiegħed iħejji l-pjanijiet biex Triq it-Tiġrija, Triq il-Qala u parti minn Triq Daħlet Qorrot li kollha huma fin-Nadur, jerġgħu jinbnew mill-ġdid.


VETTURI TAL-GVERN

14388. L-ONOR. DARREN CARABOTT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jipprovdi lista ta' numru ta' reġistrazzjoni (number plates) tal-vetturi li huma proprjetà tal-Gvern? Jista’ jagħti din l-informazzjoni maqsuma skont il-Ministeru kif ukoll l-awtorità jew l-entità li jappartjenu?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): Biex tiġi kkompilata l-informazzjoni kollha kif mitlub, tinqabeż l-advisory cost limit.


MARSAXLOKK – DELITTI RAPPORTATI

14505. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrapportati delitti tul is-sena 2023 fil-lokalità ta’ Marsaxlokk, u kemm minnhom kienu marbuta ma’ serq?

ONOR. BYRON CAMILLERI:  Matul is-sena 2023 in-numru ta’ rapporti ta’ delitti rreġistrati mal-Pulizija għal lokalità ta’ Marsaxlokk kienu ta’ 160. Minn dawn 66 rapport kienu dwar serq.


ĦAŻ-ŻEBBUĠ – DELITTI RAPPORTATI

14506. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrapportati delitti tul is-sena 2023 fil-lokalità ta’ Ħaż-Żebbuġ (Malta), u kemm minnhom kienu marbuta ma’ serq?

ONOR. BYRON CAMILLERI:  Matul is-sena 2023 in-numru ta’ rapporti ta’ delitti rreġistrati mal-Pulizija għal lokalità ta’ Ħaż-Żebbuġ, kienu ta’ 293. Minn dawn 70 rapport kienu dwar serq.


RAĦAL ĠDID - ŻBIR TA’ SIĠRA LI QIEGĦDA TAGĦMEL IL-ĦSARA LILL-PROPRJETÀ

14537. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14146, fejn ġejt informat li s-sit fejn kien il-ground ta' Pace Grasso, f’Raħal Ġdid, jaqa’ taħt id-dekasteru tal-Ministeru għas-Saħħa u tal-Ministeru għall-Ekonomija, il-Fondi Ewropej u l-Artijiet, jista’ l-Ministru jgħid jekk hemmx tibdil fil-pożizzjoni għar-rigward taż-żbir tas-siġra li hemm fuq wara tal-proprjetà li d-dettalji dwarha qed tingħata separatament?

ONOR. JO ETIENNE ABELA: Nitlob lill-Onor. Interpellant sabiex jirreferi din il-mistoqsija parlamentari lill-Ministeru kkonċernat.


MINISTERU GĦALL-EKONOMIIJA, L-INTRAPRIŻA U PROĠETTI STRATEĠIĊI – CHAIRPERSONS U MEMBRI TA’ ENTITAJIET PUBBLIĊI

14667. L-ONOR. CHRIS SAID staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jwieġeb il-mistoqsijiet parlamentari 12017 u 13492 u jgħid min huma ċ-Chairpersons u l-membri ta’ kull entità pubblika - irrispettivament mill-mod kif deskritti - li jaqgħu taħt id-dekasteru tiegħu, u f’kull każ jgħid:
(a) kull persuna kemm ilha fil-ħatra, u
(b) meta tiġi fi tmiemha l-ħatra attwali ta’ kull persuna?

[bookmark: _Hlk147762502]ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi):  Minħabba t-tibdil li kien hemm riċenti, jeħtieġ aktar ħin biex tiġi mwieġba din il-mistoqsija parlamentari biex inkunu żgurati li nkunu qed nagħtu risposta preċiża.


DONAZZJONI TA’ MINE DETECTORS LILL-UKRAJNA

14676. L-ONOR. CHRIS SAID  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru, b'referenza għad-donazzjoni ta' 25 mine detectors lill-Ukrajna, jgħid meta u għalfejn Malta akkwistat numru ta’ mine detectors u kemm kienet in-nefqa ta’ dawn id-detectors?

ONOR. BYRON CAMILLERI: Malta kontinwament għażlet li tibgħat għajnuna umanitarja lil popli oħra fi żmien diffiċli, inkluż lill-poplu Ukren. Malta bagħtet din l-għajnuna wara li rċeviet korrispondenza mir-Rappreżentant Għoli tal-UE, Josep Borrell, u mill-Kummissarju Għoli għal Ġestjoni ta' Kriżijiet, Janez Lenarčič, li kienet tiġbed l-attenzjoni tal-Istati Membri għat-talba, li saret mill-Ukrajna, għal assistenza ta’ demining. It-talba għall-mine detectors kienet saret permezz tal-Mekkaniżmu tal-UE għall-Protezzjoni Ċivili li għandu l-għan li jsaħħaħ il-koperazzjoni bejn il-pajjiżi tal-UE u Stati parteċipanti dwar il-protezzjoni ċivili, biex itejjeb il-prevenzjoni, it-tħejjija, u r-rispons għad-diżastri. Fil-fatt, il-mine detectors intbagħtu minn Malta lill-Ukrajna permezz ta’ dan il-mekkanizmu. In-nefqa totali kienet ta’ €104,444.75. It-trasport sar permezz tal-mekkaniżmu tal-UE għall-Protezzjoni Ċivili.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI - DEPUTATI TAL-OPPOŻIZZJONI

14717. L-ONOR. ROSIANNE CUTAJAR  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLIFTON GRIMA:  It-tagħrif għadu qed jinġabar.


MINISTERU GĦAS-SAĦĦA U L-ANZJANITÀ ATTIVA - DEPUTATI TAL-OPPOŻIZZJONI

14718. L-ONOR. ROSIANNE CUTAJAR  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA: L-informazzjoni qed tinġabar.




MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI - DEPUTATI TAL-OPPOŻIZZJONI

14719. L-ONOR. ROSIANNE CUTAJAR  staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT: It-tagħrif qed jinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL - DEPUTATI TAL-OPPOŻIZZJONI

14720. L-ONOR. ROSIANNE CUTAJAR  staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MICHAEL FALZON: Nitlob lill-Onor. Interpellant sabiex tirreferi għat-tweġiba li ngħatat lill-mistoqsija parlamentari 14712.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI - DEPUTATI TAL-OPPOŻIZZJONI

14721. L-ONOR. ROSIANNE CUTAJAR  staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali):  L-informazzjoni qiegħda tinġabar.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI - DEPUTATI TAL-OPPOŻIZZJONI

14722. L-ONOR. ROSIANNE CUTAJAR  staqsiet lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. SILVIO SCHEMBRI:  It-tagħrif qed jinġabar.


L.S.35.01 – BDIL

14746. L-ONOR. CHRIS SAID staqsa lill-Ministru għall-Ġustizzja u r-Riforma tas-Settur tal-Kostruzzjoni: B’referenza għat-tweġiba tal-mistoqsija parlamentari 775 li ngħatat fis-seduta ta’ nhar it-30 ta’ Mejju 2022, jista' l-Ministru jgħid għaliex ma jqisx li hemm ħtieġa urġenti li jiġu riveduti r-Regolamenti Dwar id-Drittijiet li Jitħallsu fid-Dipartimenti tal-Gvern, L.S.35.01, meta wieħed iqis li l-ħlas tad-drittijiet li hemm elenkati jirreferu għall-Ministeri li ħafna minnhom m’għadhomx jeżistu?

ONOR. JONATHAN ATTARD:  Nirreferi lill-Onor. Interpellant għat-tweġiba tal-mistoqsija parlamentari 775.


MCCAA - POSTIJIET VAKANTI FIL-KARIGI TA’ DIRETTUR ĠENERALI JEW DIRETTUR

14747. L-ONOR. CHRIS SAID staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid jekk attwalment hemmx postijiet vakanti fil-karigi ta’ Direttur Ġenerali jew Direttur fi ħdan l-Awtorità ta’ Malta għall-Kompetizzjoni u għall-Affarijiet tal-Konsumatur (MCCAA)? Jekk hemm, jista’ jgħid liema huma u kemm ilhom vakanti?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Il-kariga ta’ Direttur Ġenerali (Kompetizzjoni)  bħalissa hija vakanti. Din il-pożizzjoni ilha vakanti mill-11 ta’ Ottubru 2023.


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI - DIRECT ORDERS

14808. L-ONOR. JEROME CARUANA CILIA staqsa lill-Ministru għall-Artijiet u l-Implimentazzjoni tal-Programm Elettorali: Jista' l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b'xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI - DIRECT ORDERS

14809. L-ONOR. JEROME CARUANA CILIA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b'xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. JONATHAN ATTARD:  Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAS-SAĦĦA U L-ANZJANITÀ ATTIVA - DIRECT ORDERS

14810. L-ONOR. JEROME CARUANA CILIA staqsa lill-Ministru għas-Saħħa u l-Anzjanità Attiva: Jista' l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b'xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

[bookmark: _Hlk151470102]ONOR. JO ETIENNE ABELA:  Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-INKLUŻJONI U L-VOLONTARJAT - DIRECT ORDERS

14811. L-ONOR. JEROME CARUANA CILIA staqsa lill-Ministru għall-Inklużjoni u l-Volontarjat: Tista' l-Ministru tgħid kemm ingħataw direct orders u l-ammont totali tal-valur tagħhom, matul is-sena 2023, xahar b'xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tagħha?

ONOR. JULIA FARRUGIA PORTELLI (Ministru għall-Inklużjoni u l-Volontarjat):  Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR - DIRECT ORDERS

14818. L-ONOR. JEROME CARUANA CILIA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tgħid kemm ingħataw direct orders u l-ammont totali tal-valur tagħhom, matul is-sena 2023, xahar b'xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tagħha?

ONOR. MIRIAM DALLI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AFFARIJIET BARRANIN U EWROPEJ U L-KUMMERĊ - DEPUTATI TAL-GVERN

14833. L-ONOR. TONI BEZZINA staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. IAN BORG (Ministru għall-Affarijiet Barranin u Ewropej u l-Kummerċ): L-informazzjoni qed tinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL - DEPUTATI TAL-GVERN

14834. L-ONOR. TONI BEZZINA staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-Ċivil, jew fis-Servizz Pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. MICHAEL FALZON: It-tagħrif qiegħed jinġabar.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI - DEPUTATI TAL-GVERN

14835. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, li kienu/huma impjegati fiċ-Ċivil, jew fis-Servizz Pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. ANTON REFALO:  L-informazzjoni qiegħda tinġabar. 


MINISTERU GĦALL-AKKOMODAZZJONI SOĊJALI U AFFORDABBLI - DEPUTATI TAL-GVERN

14836. L-ONOR. TONI BEZZINA staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-Ċivil, jew fis-Servizz Pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. RODERICK GALDES:  It-tagħrif qed jinġabar.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI - DEPUTATI TAL-GVERN

14837. L-ONOR. TONI BEZZINA  staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari kienu/huma impjegati fiċ-Ċivil, jew fis-Servizz Pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. SILVIO SCHEMBRI: It-tagħrif qed jinġabar.


MINISTERU GĦALL-INKLUŻJONI U L-VOLONTARJAT - DEPUTATI TAL-GVERN

14838. L-ONOR. TONI BEZZINA staqsa lill-Ministru għall-Inklużjoni u l-Volontarjat: Tista’ l-Ministru tgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari kienu/huma impjegati fiċ-Ċivil, jew fis-Servizz Pubbliku, jew f'kumpaniji/banek fejn il-Gvern għandu b'xi mod interess minoritarju jew maġġoritarju, jew f'aġenziji, entitajiet, jew awtoritajiet regolatorji fid-dekasteru li għalih hi responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta' dawn il-persuni, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Tista’ tqiegħed ukoll fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. JULIA FARRUGIA PORTELLI:  L-informazzjoni qed tinġabar.


SAN PAWL IL-BAĦAR: TRIQ SAN PUBLIJU - PROĠETT

14904. L-ONOR. GRAZIELLA GALEA  staqsiet lill-Ministru għat-Turiżmu u l-Indafa Pubblika: Jista' l-Ministru jwieġeb il-mistoqsija parlamentari 14511 u ċjoè: B’referenza għat-tweġiba tal-mistoqsija parlamentari 14113 dwar proġett fi Triq San Publiju, f’San Pawl il-Baħar, jista’ l-Ministru jagħti tagħrif dwar x’kienet ir-raġuni li qabel kienu ntalbu permessi DNO għall-istess xogħol?

ONOR. CLAYTON BARTOLO: Minkejja li kellhom isiru xogħlijiet ta’ manutenzjoni, xorta intalbu permessi DNO.


SKEMA IRRESTAWRA DAREK

14955. L-ONOR. GRAZIELLA GALEA  staqsiet lill-Ministru għal Għawdex u l-Ippjanar: Jista' l-Ministru jwieġeb il-mistoqsija parlamentari 14230 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u ċjoè: B'referenza għall-aħħar skema Irrestawra Darek, jista’ l-Ministru jgħid kemm kien in-numru ta' persuni li ġew approvati, wara li telgħet ix-xorti (telgħet il-polza) u jgħid ukoll minn liema lokalitajiet kienu dawk li ntgħażlu, lokalità, lokalità?

ONOR. CLINT CAMILLERI: B’referenza għall-mistoqsija parlamentari 14230 u 14955, l-iskop tal-polza ma kienx li jintgħażlu jew jiġu esklużi xi reġistrazzjonijiet. Fil-polza, il-172 reġistrazzjoni tpoġġew f’ordni li fih it-talbiet ser jibdew jiġu mixtarra mill-Awtorità tal-Ippjanar. 

Ir-riżultati tal-polza li turi il-lokalità ta’ kull reġistrazzjoni tqiegħdu fuq il-Mejda tal-Kamra waqt il-ħin tat-Tqegħid ta’ Karti. Kull waħda minn dawn ir-reġistrazzjonijiet issa tiġi ċċekkjata biex l-Awtorità tiżgura li l-propjetà tikkwalifika għal fondi skont il-linji gwida li tħabbru meta tnediet l-iskema, u l-persuni li ssottomettew ir-reġistrazzjoni jkunu informati jew li t-talba hija invalida (eżempju: għax il-propjetà tkun ġa bbenefikat minn fondi oħra simili fil-passat) jew li fil-prinċipju t-talba tikkwalifika u għalhekk il-persuna tkun mistiedna tikkuntattja Perit biex tiġi sottomessa applikazzjoni formali bit-dettalji meħtieġa ħalli aktar tard ikun jista’ jiġi deċiż jekk ix-xogħlijiet konċernati jikkwalifikawx għal fondi. 
In-numru ta’ proprjetajiet li ser jibbenefikaw mill-iskema jvarja skont kemm jiġu approvati li jintużaw fondi f’talbiet preċedenti (dejjem skont l-ordni definit fil-polza tal-11 ta’ Diċembru 2023).


IN-NAXXAR: TRIQ IL-FORTIZZA TAL-MOSTA - ROTOT TAL-LINJA

14956. L-ONOR. GRAZIELLA GALEA  staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 14507 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi, rigward rotot tal-linja li jservu ż-żona ta’ Triq il-Fortizza tal-Mosta, n-Naxxar, jista’ l-Ministru jgħid jekk hux possibbli li jkun hemm bus shelters fi Triq il-Fortizza tal-Mosta, n-Naxxar?

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali):  Fi Triq il-Fortizza l-Mosta m’hemmx bus stop u għalhekk l-istess l-Kunsill qatt ma seta’ jikkonsidra li jistalla jew ħass il-ħtieġa li jkun hemm bus shelters.


CDAU - TRASFERIMENT

14964. L-ONOR. GRAZIELLA GALEA  staqsiet lill-Ministru għas-Saħħa u l-Anzjanità Attiva: B'referenza għat-tweġiba tal-mistoqsija parlamentari 4206, jista' l-Ministru jgħid xi żviluppi kien hemm rigward it-trasferiment taċ-Child Development Assessment Unit (CDAU)?

ONOR. JO ETIENNE ABELA: Il-pjanijiet sabiex is-CDAU jimxi għal post ieħor għadhom fi stadju ta’ diskussjoni.


CDAU - SERVIZZI

14965. L-ONOR. GRAZIELLA GALEA  staqsiet lill-Ministru għas-Saħħa u l-Anzjanità Attiva: Jista' l-Ministru jgħid x’servizzi diversi jingħataw miċ-Child Development Assessment Unit (CDAU)?

ONOR. JO ETIENNE ABELA:  I-CDAU toffri dawn is-servizzi:


(a)	Neurodevelopmental Paediatician. 
(b)	Fizjoterapija. 
(c)	Occupational therapy. 
(d)	Speech and Language Pathologist. 
(e)	Psikjatrija. 
(f)	Infermiera. 

It-tfal kollha jigu riferuti l-Mater Dei Audiology Section l-ENT Outpatients biex isirilhom test tas-smigħ.


GĦAQDIET VOLONTARJI RREĠISTRATI 

14966. L-ONOR. GRAZIELLA GALEA  staqsiet lill-Ministru għall-Inklużjoni u l-Volontarjat: Tista' l-Ministru tqiegħed fuq il-Mejda tal-Kamra lista aġġornata tal-għaqdiet volontarji kollha reġistrati sal-aħħar tas-sena 2023? Tista’ tgħid ukoll kemm kien it-total tal-għaqdiet volontarji rreġistrati sal-aħħar tas-sena 2023?

ONOR. JULIA FARRUGIA PORTELLI:  Sal-aħħar tas-sena 2023 kien hemm total ta’ 1,862 għaqda volontarja rreġistrati. Il-lista aġġornata tal-għaqdiet volontarji kollha rreġistrati sal-aħħar tas-sena 2023 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦALL-POLITIKA SOĊJALI U D-DRITTIJIET TAT-TFAL: FOTOGRAFI JEW VIDJOGRAFI - DIRECT ORDERS

15002. L-ONOR. DARREN CARABOTT  staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jwieġeb il-mistoqsija parlamentari 14352 u jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. MICHAEL FALZON: It-tweġiba se tingħata f’seduta oħra.






MINISTERU GĦALL-AFFARIJIET BARRANIN U EWROPEJ U L-KUMMERĊ: FOTOGRAFI JEW VIDJOGRAFI – DIRECT ORDERS

15003. L-ONOR. DARREN CARABOTT  staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jwieġeb il-mistoqsija parlamentari 14351 u jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. IAN BORG:  Matul din l-aħħar sena ma ngħatat l-ebda direct order għall-fotografi jew vidjografi.


MINISTERU GĦALL-WIRT NAZZJONALI, L-ARTI U L-GVERN LOKALI: FOTOGRAFI JEW VIDJOGRAFI – DIRECT ORDERS

15004. L-ONOR. DARREN CARABOTT  staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jwieġeb il-mistoqsija parlamentari 14350 u jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

MINISTERU GĦAS-SAĦĦA U L-ANZJANI - FOTOGRAFI JEW VIDJOGRAFI: DIRECT ORDERS

15005. L-ONOR. DARREN CARABOTT  staqsa lill-Ministru għas-Saħħa u l-Anzjanità Attiva: Jista’l-Ministru jwieġeb il-mistoqsija parlamentari 14349 u jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. JO ETIENNE ABELA: Nitlob lill-Onor. Interpellant sabiex jirreferi għat-tweġiba tal-mistoqsija parlamentari 14366 li ngħatat fis-seduta 198 tat-23 ta’ Jannar 2024.
PROBLEMA TA' ĠRIEDEN F’TOROQ RESIDENZJALI

15006. L-ONOR. DARREN CARABOTT  staqsa lill-Ministru għas-Saħħa u l-Anzjanità Attiva: Jista' l-Ministru jwieġeb il-mistoqsija parlamentari 14342 li oriġinarjament saret lill-Ministru għall-Ambjent, l-Enerġija u r-Riġenerazzjoni tal-Port il-Kbir u li issa ġiet riferuta lilu u jgħid jekk hemmx xi studju ambjentali dwar il-problema ta' ġrieden fit-toroq residenzjali Maltin? Jista’ jgħid jekk dan l-aħħar ir-rapporti ta' ġrieden fit-toroq hux qegħdin jiżdiedu?

ONOR. JO ETIENNE ABELA:  Kull rapport li jirċievi d-Direttorat tas-Saħħa Ambjentali jittieħdu l-passi neċessarji fuqu billi jintbagħtu l-ħaddiema mit-Taqsima tal-Pest Control Unit fi ħdan l-istess Direttorat, u jekk ikun hemm il-bżonn wara ftit ġimgħat jerġa’ jsir trattament skont il-ħtieġa.

Sabiex titnaqqas il-problema ta’ infestazzjonijiet mill-ġrieden, jitwettqu wkoll diversi trattamenti għall-kontra l-ġrieden kemm fiż-żoni urbani u anke rurali permezz ta’ programm ta’ rutina.  Isiru wkoll trattamenti kontra l-ġrieden fis-sistema tad-drenaġġ pubbliku.


HANDOVER DWAR KUMPANIJA PARTIKOLARI

15092. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk ingħatatx handover sħiħa għar-rigward tal-pożizzjoni dwar il-kumpanija li l-informazzjoni dwarha qed jingħataw separatament? Jekk le, meta se jsir dan? 

ONOR. JO ETIENNE ABELA: Meta nħtart Ministru għas-Saħħa u l-Anzjanità Attiva, jien ġejt mogħti handover ta’ dak kollu li għandu x’jaqsam ma’ dan il-portafoll.


FLUS IRKUPRATI MINN KUMPANIJA PARTIKOLARI 

15093. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm se jkunu l-mijiet ta’ ewro li se jirkupra l-Gvern mill-kumpanija li informazzjoni dwarha qed jingħataw separatament?  Jista’ jgħid ukoll xi ħlasijiet saru s’issa?

ONOR. JO ETIENNE ABELA: Nirrerferi lill-Onor. Interpellant għat-tweġiba tal-mistoqsija parlamentari 12742.

Ningħaqad mal-appell tal-Prim Ministru biex quddiem dawn il-proċeduri ta’ arbitraġġ ikun hemm sens ta’ għaqda nazzjonali u mhux partiġjaniżmu u logħob legali li jista’ jdgħajjef il-pożizzjoni tal-Gvern Malti.


SPTARIJIET – PJANIJIET GĦALL-FUTUR

15094. L-ONOR. ADRIAN DELIA  staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk l-Isptar Mater Dei u l-Isptar Ġenerali ta' Għawdex humiex jaqdu l-bżonnijiet bħala ż-żewġ sptarijiet ewlenin f'pajjiżna? Jista’ jgħid hemmx pjanijiet li jiżdiedu xi sptarijiet f’Malta u Għawdex fid-dawl taż-żieda kostanti fil-popolazzjoni?

ONOR. JO ETIENNE ABELA:  Is-servizzi tas-saħħa mhumiex offruti biss mill-Isptar Mater Dei u l-Isptar Ġenerali ta’ Għawdex. Jiġu offruti wkoll servizzi mill-Isptar Karin Grech, ir-Residenza San Vinċenz de Paule, l-Isptar Mount Carmel, partijiet mill-Isptar San Luqa, numru ta’ ċentri tas-saħħa/bereġ tas-saħħa madwar il-pajjiż kollu u anke servizzi fil-komunità. Apparti minn hekk, jeżistu servizzi li ġew kuntrattati lil sptarijiet u kliniċi privati, liema servizzi ninsabu fil-proċess li naraw li jkunu estiżi.


ĊENTRU MEDIKU ĠDID

15095. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk sa tmiem is-sena hux se jinfetaħ xi ċentru mediku ieħor? Jekk iva, jista’ jgħid fejn? Jekk le, min se jerfa’ r-responsabbiltà għal dan in-nuqqas? Jista’ jgħid ukoll jekk hux se ssir talba biex fil-Baġit li jmiss ikun hemm allokazzjoni għal nefqa kapitali sabiex l-infrastruttura fiżika tal-isptarijiet tikber u titjieb?

ONOR. JO ETIENNE ABELA: Hemm pjanijiet avvanzati biex jinfetħu diversi ċentri mediċi oħra.  Aktar dettalji jitħabbru meta jkun il-waqt.

SETTUR MEDIKU – STAFF

15096. L-ONOR. ADRIAN DELIA  staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm ħaddiema fis-settur mediku? Kemm minnhom huma mal-Gvern, kemm minnhom huma mal-privat, u kemm minnhom jaħdmu kemm mal-Gvern kif ukoll mal-privat?

ONOR. JO ETIENNE ABELA: L-informazzjoni qed tinġabar.


SETTUR MEDIKU - STAFF

15097. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hu n-nuqqas ta’ tobba, tan-nurses, tal-paramediċi u tal-amministrazzjoni fis-settur tas-saħħa pubblika?

ONOR. JO ETIENNE ABELA: In-numru hu skont id-diskrezzjoni tal-Amministrazzjoni, minħabba li dawn in-numri jistgħu jkunu varji.


EMPLOYMENT RELATIONS BOARD

15126. L-ONOR. IVAN CASTILLO  staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid x’liġijiet/avviżi legali ġodda hemm ippjanati biex jiġu diskussi fl-Employment Relations Board fl-2024?

ONOR. CHRIS FEARNE: Il-Gvern se jkompli juża l-proċedura stabbilita mill-Parlament meta jressaq abbozzi ta’ liġi jew liġijiet sussidjarji ġodda.


KUNSILL MALTI GĦALL-IŻVILUPP EKONOMIKU U SOĊJALI

15127. L-ONOR. IVAN CASTILLO  staqsa lid-Deputat Prim Ministru u Ministru għall-Fondi 
Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jelenka l-prijoritajiet u l-kwistjonijiet li ser jiġu diskussi fil-Kunsill Malti għall-Iżvilupp Ekonomiku u Soċjali (MCESD) fl-2024?

ONOR. CHRIS FEARNE: L-aġenda tal-laqgħat tal-MCESD isiru miċ-chairperson tal-Kunsill.


AVVIŻ LEGALI 270 – STUDJI

15128. L-ONOR. IVAN CASTILLO  staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid xi studji saru għal Avviż Legali 270 tal-2023 - Regolamenti tal-2023 dwar Aġenziji tal-Impjieg u jqiegħed fuq il-Mejda tal-Kamra dawn l-istudji?

ONOR. CHRIS FEARNE: Ir-regolamenti ġew ippubblikati wara taħditiet estensivi mal-imsieħba soċjali u wara li saru diversi laqgħat ma’ diversi operaturi u stakeholders oħra li huma involuti f’dan il-qasam. Ġew ikkunsidrati wkoll mudelli leġislattivi li qed jintużaw f’pajjiżi Ewropej f’dan ir-rigward.


KUNSILL MALTI GĦALL-IŻVILUPP EKONOMIKU U SOĊJALI - LAQGĦAT

15129. L-ONOR. IVAN CASTILLO  staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jqiegħed fuq il-Mejda tal-Kamra l-Minuti ta’ kull laqgħa li saret fl-2023 tal-Kunsill Malti għall-Iżvilupp Ekonomiku u Soċjali (MCESD)?

ONOR. CHRIS FEARNE:  F’dawn l-aħħar snin l-MCESD ħa l-inizjattiva sabiex ikompli jiftaħ u jifrex id-djalogu li saħansitra jtella’ online fuq is-sit elettroniku tal-istess Kunsill il-preżentazzjonijiet li jkunu saru fil-laqgħat. Dan wara li jkun intalab il-permess tal-persuna li tkun ippreparat u għamlet il-preżentazzjoni u sakemm l-imsieħba soċjali ma jkollhomx oġġezzjoni għal dan.

Imbagħad id-diskussjoni li ssir fil-Kunsill Malti għall-Iżvilupp Ekonomiku u Soċjali tkun il-fora fejn l-imsieħba soċjali jesprimu l-fehma tagħhom fi ħdan il-Kunsill. Meta l-imsieħba soċjali jkunu jridu jagħmlu pubbliċi l-pożizzjonijiet tagħhom dwar temi ta’ interess ġenerali huma jagħmlu dan individwalment.


EMPLOYMENT RELATIONS BOARD - LAQGĦAT

15130. L-ONOR. IVAN CASTILLO  staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jqiegħed fuq il-Mejda tal-Kamra l-Minuti ta’ kull laqgħa tal-Employment Relations Board (ERB) li saru fl-2023?

ONOR. CHRIS FEARNE:  Subartikolu (5) tal-artikolu 3 tal-Att dwar l-Impiegi u r-Relazzjonijiet Industrijali jistipula li l-Bord dwar ir-Relazzjonijiet dwar l-Impiegi għandu jirregola l-proċedura tiegħu stess. 

F’Novembru 2003, il-Bord kien iddeċieda li l-proċeduri tal-Bord u d-diskussjonijiet li jsiru waqt il-laqgħat ikunu kunfidenzjali.


COLA - LISTA TAL-PRODOTTI UŻATI GĦALL-KALKOLU

15131. L-ONOR. IVAN CASTILLO  staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jagħti lista tal-prodotti li ntużaw biex tiġi kkalkulata l-COLA?

ONOR. SILVIO SCHEMBRI: Nitlob lill-Onor. Interpellant sabiex jirreferi din il-mistoqsija lill-Ministru kkonċernat.


MEDICAL BOARD - ĦADDIEMA LI TALBU LI JIDHRU QUDDIEMU

15157. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li għamlu talba biex jidhru quddiem il-Medical Board mill-2013 sal-2023, maqsuma sena b’sena?

ONOR. ROBERT ABELA (Prim Ministru):  It-tagħrif għadu qed jinġabar.


EMPLOYEE SUPPORT PROGRAMME – TAĦRIĠ OFFRUT LILL-ĦADDIEMA

15158. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li ħadu taħriġ offrut mill-Employee Support Programme, mill-2013 sal-2023, maqsuma sena b’sena?

ONOR. ROBERT ABELA: It-tagħrif għadu qed jinġabar.


EMPLOYEE SUPPORT PROGRAMME - TAĦRIĠ FIS-SUICIDE PREVENTION

15159. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li ħadu taħriġ fis-suicide prevention offrut mill-Employee Support Programme, mill-2013 sal-2023, maqsuma sena b’sena?

ONOR. ROBERT ABELA: It-tagħrif għadu qed jinġabar.


EMPLOYEE SUPPORT PROGRAMME - TAĦRIĠ FIL-MENTAL HEALTH AWARENESS

15160. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li ħadu taħriġ fil-mental health awareness offrut mill-Employee Support Programme, mill-2013 sal-2023, maqsuma sena b’sena?

ONOR. ROBERT ABELA: It-tagħrif għadu qed jinġabar.







EMPLOYEE SUPPORT PROGRAMME – TAĦRIĠ FL-EMOTIONAL ASPECTS OF RETIREMENT

15161. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li ħadu taħriġ fl-Emotional Aspects of Retirement offrut mill-Employee Support Programme, mill-2013 sal-2023, maqsuma sena b’sena?

ONOR. ROBERT ABELA: It-tagħrif għadu qed jinġabar.


DIJABETE – PJAN GĦAL SCREENING NAZZJONALI

15162. L-ONOR. CLAUDETTE BUTTIGIEG  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk għandux pjan li jara li jsir screening nazzjonali għall-kondizzjoni tad-dijabete?

ONOR. JO ETIENNE ABELA:  L-istrateġija l-ġdida tad-dijabete tinsab fi stadju avvanzat biex titlesta u fiha miżuri varji bil-għan li tiġi kkontrollata l-problema tad-dijabete. Waħda minn dawn il-miżuri tinkludi l-iscreening għal din il-kondizzjoni. Se jitwaqqaf grupp ta’ esperti biex jevalwaw l-evidenza u l-aħjar prattiċi biex jaraw l-aħjar mod kif jista’ jsir opportunistic screening f’Malta, flok screening tal-popolazzjoni kollha.

Fil-każ tad-dijabete qed nimmiraw li mmorru għal opportunistic screening peress li mill-evidenza li għandna f’idejna s’issa jidher li dan it-tip ta’ screening huwa aktar fattibbli u cost effective milli jekk wieħed jagħmel screening tal-popolazzjoni kollha.


SETTUR TAL-GAMING - KUMPANIJI LI GĦALQU

15232. L-ONOR. BERNICE BONELLO  staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm-il kumpanija tal-gaming għalqet minn mindu daħlet il-liġi dwar il-gaming? Jista’ jagħti din l-informazzjoni sena b’sena?


ONOR. SILVIO SCHEMBRI: Nitlob lill-Onor. Interpellant biex tispeċifika xi trid tfisser meta tgħid ‘kumpaniji li għalqu’ u ‘kumpaniji tal-gaming’.


MALTA SHIPPING REGISTRY - REĠISTRAZZJONIJIET

15233. L-ONOR. BERNICE BONELLO lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm kien in-numru ta’ reġistrazzjonijiet sena b’sena minn meta ġie stabbilit il-Malta Shipping Registry, sal-aħħar tas-sena 2023? Kemm kien it-tunnellaġġ totali tal-vapuri rreġistrati kull sena, sena b’sena? Kemm kien id-dħul minn dawn ir-reġistrazzjonijiet sena b’sena?

ONOR. CHRIS BONETT: Ir-Reġistru tal-Bastimenti Merkantili ġie istitwit fis-sena 1973. Lista li tirrappreżenta l-figuri fl-aħħar ta' kull sena, mis-sena 1973 sas-sena 2023 u li turi n-numru ta' reġistrazzjonijiet għal kull sena u t-tunellaġġ totali tal-vapuri rreġistrati tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦAS-SAĦĦA U L-ANZJANITÀ ATTIVA - ĦADDIEMA BARRANIN

15234. L-ONOR. BERNICE BONELLO  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm barranin jaħdmu ma’ dipartimenti li jaqgħu taħt id-dekasteru tiegħu? X’inhu r-rwol ta’ kull wieħed minnhom? F’liema entità qed jaħdmu?

ONOR. JO ETIENNE ABELA: L-informazzjoni qed tinġabar.


GU CLINIC - PAZJENTI

15235. L-ONOR. BERNICE BONELLO  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm pazjenti attendew il-GU Clinic sena b’sena fl-aħħar għaxar snin?

ONOR. JO ETIENNE ABELA: L-informazzjoni qed tinġabar u tingħata f’seduta oħra.
GU CLINIC

15236. L-ONOR. BERNICE BONELLO  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm min-nies li marru l-GU Clinic ġew diagnosed pożittivi? Kemm minn dawn ġew pożittivi għall-HIV, Herpes, chlamydia, gonorrhoea, syphilis, trichomoniasis u HPV? Jista’ jagħti l-informazzjoni marda b’marda?

ONOR. JO ETIENNE ABELA: L-informazzjoni qiegħda tinġabar u tingħata f’seduta oħra.


SUSSIDJU LILL-KUMPANIJI TAT-TRASPORT PUBBLIKU

15237. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm huwa l-ammont ta’ sussidji li ngħataw mill-Gvern lill-kumpaniji Arriva u Autobuses Urbanos de Leon minn mindu bdew joperaw sena b’sena?

ONOR. CHRIS BONETT: Fis-sena 2023 l-operatur tat-trasport pubbliku tħallas l-ammont ta’ €41,830,322.40 bħala Public Service Obligation. Għas-sena 2022 nirreferi lill-Onor. Interpellant ghall-mistoqsija parlamentari 5721. Nirreferi wkoll lill-Onor. Interpellant għar-risposta li ngħatat għall-mistoqsija parlamentari 3683 għas-snin bejn l-2015 u l-2021. 

Nirreferi wkoll għat-tweġiba tal-mistoqsija parlamentari numru 28413 li saret fl-2016 għas-snin bejn l-2012 u l-2014. 


SUSSIDJI

15269. L-ONOR. JEROME CARUANA CILIA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tagħti spjegazzjoni dettaljata ta’ kif qed jintnefqu s-sussidji fuq l-enerġija? Tista’ tagħti breakdown u tinkludi d-dettalji pertinenti dwar dan għas-sena 2023?

ONOR. MIRIAM DALLI: Matul l-2023 investejna €243,173,494 biex komplejna nassiguraw stabbiltà fil-prezzijiet kollha tal-enerġija. Permezz ta’ dan l-investiment f’sussidji bqajna nagħtu sostenn u serħan il-moħħ lill-familji u n-negozji fejn jidħlu l-prezzijiet tad-dawl, tal-fuel u taċ-ċilindri tal-gass. 

Matul is-sena li għadha kemm intemmet, investejna €162,723,168 sabiex komplejna niggarantixxu prezzijiet stabbli tal-elettriku. Bl-istess mod, l-għajnuna fil-qasam tax-xiri tal-fuels ammontat għal €64,455,031 filwaqt li sostnejna wkoll ix-xiri tal-gass LPG b’sussidju li ammonta għal €15,995,295.


IL-FGURA: TRIQ IL-KAMPANELLA - XOGĦLIJIET

15276. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid f’liema stadju jinsabu x-xogħlijiet fi Triq il-Kampanella, il-Fgura, u meta huwa mistenni li jkunu lesti u kemm se tkun l-ispiża relattiva?

[bookmark: _Hlk149051795]ONOR. CHRIS BONETT:  Ix-xogħlijiet fi Triq il-Kampanella, il-Fgura tlestew fi tmiem il-ġimgħa li għaddiet. F’din it-triq saru xogħlijiet ta’ trinek tal-ilma tax-xorb u d-drenaġġ, trinek tal-Enemalta u t-telekomunikazzjoni, sistema ta’ stormwater li tingħaqad ma’ dik eżistenti, bankini ġodda, skavar u bini tat-triq mill-ġdid u linji biż-żebgħa tul it-triq kollha. L-investiment fuq dan il-proġett kien ta’ madwar €800,000.


IL-FGURA: TRIQ IL-KAMPANELLA - XOGĦLIJIET

15277. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid f’liema stadju jinsabu x-xogħlijiet fi Triq il-Kampanella, il-Fgura, u meta huwa mistenni li jkunu lesti u kemm se tkun l-ispiża relattiva?

ONOR. OWEN BONNICI: Nitlob lill-Onor. Interpellant jirreferi d-domanda tiegħu lill-Ministru kkonċernat.





SPTAR MATER DEI: VETTURI TAL-EMERĠENZA – ETÀ TAX-XUFIERA

15278. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jgħid għalfejn il-ħaddiema ta’ ’l fuq minn 63 sena mhumiex jitħallew isuqu emergency vehicles fl-Isptar Mater Dei?

ONOR. JO ETIENNE ABELA:  F’Lulju tas-sena 2023 sar tibdil fil-policy biex b’hekk Emergency Ambulance Responders jistgħu jġeddu l-impjieg sal-età ta’ 65 sena, suġġett għal eżami mediku u test tal-għajnejn.


GĦASSA TA’ SAN ĠWANN – XOGĦLIJIET

15331. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14631 jista’ l-Ministru jgħid meta nbdew dawn ix-xogħlijiet (data) u meta huwa programmat li jitlestew?

ONOR. BYRON CAMILLERI: Għalkemm data preċiża mhux possibbli li tingħata, qed isir dak kollu possibbli biex sas-sajf li ġej ix-xogħlijiet fl-Għassa ta’ San Ġwann jitlestew u din tkun tista’ tibda tiġi użata u jingħata servizz minnha.


STONE MARKER – KAŻ TA’ INDIVIDWU

15332. L-ONOR. ALBERT BUTTIGIEG  staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 14629 li fiha rrefera għat-tweġiba tal-mistoqsija parlamentari 1305, jista’ l-Ministru jqiegħed fuq il-Mejda tal-Kamra kopja tar-rapport li sar mis-Sovrintendenza tal-Patrimonju Kulturali (SPK) f’dan ir-rigward? Jekk tali rapport ma sarx, jista’ jgħid x’passi se jittieħdu mis-Sovrintendenza sabiex terġa’ tieħu lura dan l-istone marker li huwa proprjetà pubblika?






ONOR. OWEN BONNICI: Nitlob lill-Onor. Interpellant jirreferi għat-tweġiba li ngħatat għall-mistoqsija parlamentari 1305.


STONE MARKER – KAŻ TA’ INDIVIDWU

15333. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14628, jista’ l-Ministru jgħid x’passi se jittieħdu mill-Pulizija fir-rigward tal-individwu li d-dettalji dwaru ssemmew fl-istess mistoqsija parlamentari? Jista’ jikkonferma li l-liġi fil-pajjiż hija ugwali għal kulħadd? Jista’ jgħid ukoll x’inhuma l-passi tal-Pulizija/Ministeru meta persuna jkollha fil-pussess tagħha proprjetà pubblika?

ONOR. BYRON CAMILLERI:  Nirreferi lill-Onor. Interpellant għar-risposta għal mistoqsija parlamentari 14628.


TAS-SLIEMA: FERRIES TERMINAL – XOGĦLIJIET

15334. L-ONOR. ALBERT BUTTIGIEG  staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14633, jista’ l-Ministru jgħid x’jifhem meta jgħid “fil-ġimgħat li ġejjin” u għaldaqstant jagħti data, fid-dawl li dawn ix-xogħlijiet ilhom għaddejjin tliet snin?

ONOR. CHRIS BONETT: Il-proġett hu maħsub li jgħaddi f’idejn Transport Malta sa April.


SPTAR MATER DEI – DIPARTIMENT TAL-EMERĠENZA

15335. L-ONOR. ALBERT BUTTIGIEG  staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14635, jista’ l-Ministru jgħid kemm iddaħħlu persuni l-Emerġenza u jagħti lista sħiħa tal-kawża/kawżi li għalihom kellhom imorru fl-Emerġenza fl-istess perjodu mitlub f’din il-mistoqsija parlamentari?

ONOR. JO ETIENNE ABELA: L-informazzjoni qed tinġabar u t-tweġiba tingħata f’seduta oħra.
PACEVILLE – TIPJIP TAL-KANNABIS FIL-PUBBLIKU

15336. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14638, jista’ l-Ministru jwieġeb il-mistoqsija fl-intier tagħha u jgħid kemm kienu dawk li nqabdu jpejpu l-kannabis fil-pubbliku f’Paceville fl-istess perjodu msemmi fl-istess mistoqsija parlamentari?

ONOR. BYRON CAMILLERI: Fil-perjodu indikat mill-Onor. Membru, jiġifieri minn Ottubru 2023 sad-9 ta’Jannar 2024, inqabdu tliet persuni jpejpu l-kannabis fil-pubbliku ġewwa l-Belt Valletta. Ma kien hemm l-ebda persuna li nqabdet Paceville.


GOZO INNOVATION HUB - LISTA TA' KUMPANIJI U ENTITAJIET

15364. L-ONOR. ALEX BORG staqsa lill-Ministru għal Għawdex u l-Ippjanar: Jista' l-Ministru jagħti lista ta' kumpanniji u entitajiet li qed joperaw mill-Gozo Innovation Hub?

ONOR. CLINT CAMILLERI:  Ninforma lill-Onor. Interpellant biex jirreferi din il-mistoqsija parlamentari lill-Ministru kkonċernat.


GĦAWDEX - LISTA TA' TOROQ LI SE JIĠU RISTRUTTURATI

15365. L-ONOR. ALEX BORG staqsa lill-Ministru għal Għawdex u l-Ippjanar: Jista' l-Ministru jagħti lista ta' toroq f’Għawdex li se jiġu ristrutturati din is-sena?

ONOR. CLINT CAMILLERI:  Preżentement għaddej ix-xogħol fuq Triq ta’ Wara s-Sur fir-Rabat, Triq 28 ta' April 1688 fil-Qala, parti min Triq Lord Strickland fil-Qala, Triq Għajn Tuta Kerċem u Triq Ħamri, Għajnsielem. Fil-ġimgħat li ġejjin ikunu qed jitħabbru wkoll aktar xogħlijiet fuq toroq oħra.  





MINISTERU GĦAL GĦAWDEX - UFFIĊINI U DIPARTIMENTI LI MA BAQGĦUX JAQGĦU TAĦT ID-DEKASTERU

15366. L-ONOR. ALEX BORG staqsa lill-Ministru għal Għawdex u l-Ippjanar: Jista' l-Ministru jgħid liema huma l-uffiċini u d-dipartimenti ġewwa Għawdex li matul dawn l-aħħar tliet snin ma baqgħux jaqgħu taħt id-dekasteru tal-Ministeru għal Għawdex?

ONOR. CLINT CAMILLERI:  Mill-2013 kien hemm tliet aġenziji li ġew ifformati u li l-uffiċċji f’Għawdex sussegwentement ġew integrati ma’ dawn l-aġenziji. Dawn kienu l-Libreriji, il-Qrati ta’ Għawdex u l-Uffiċċju tar-Reġistrazzjoni tal-Artijiet.


GĦAWDEX – QORTI ĠDID

15367. L-ONOR. ALEX BORG staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid fiex wasal il-pjan biex jinfetaħ Qorti ġdid ġewwa Għawdex, kif imwiegħed mill-Gvern preżenti?

ONOR. JONATHAN ATTARD: Filwaqt li nirreferi lill-Onor. Interpellant għat-tweġiba tal-mistoqsija 8735, il-Ministeru se jkun qed jagħti aktar dettalji fil-mument opportun.


GĦAWDEX – MARITIME SQUADRON

15368. L-ONOR. ALEX BORG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid fiex wasal il-pjan biex il-Maritime Squadron ġewwa Għawdex tiġi rilokata f'post aktar adattat? 

ONOR. BYRON CAMILLERI: Wara li dipartimenti varji qablu dwar l-użu tal-binja, u l-ERA ma sabet l-ebda oġġezzjoni għall-iżvilupp tal-binja, issa bdiet fażi oħra fejn jiġi determinat u mfassal l-ispazju meħtieġ. Il-FAM, b’koperazzjoni ma’ TM, qed jaħdmu sabiex din il-binja tiġi żviluppata ħalli kemm il-FAM kif ukoll dipartimenti oħra jkun jista’ jkollhom post aktar attrezzat għall-ħaddiema tagħhom.



GĦAWDEX – DOMESTIC VIOLENCE UNIT

15369. L-ONOR. ALEX BORG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid jekk hemmx Domestic Violence Unit ġewwa Għawdex?

[bookmark: _Hlk149051552]ONOR. BYRON CAMILLERI: Il-Korp tal-Pulizija waqqaf il-Gender Based and Domestic Violence Unit fi ħdanu sabiex is-servizz offrut ikun aktar speċjalizzat. Il-Korp preżentament qiegħed jaħdem sabiex iwaqqaf tim ta' uffiċjali ħalli jindirizzaw każijiet ta' vjolenza domestika ġewwa Għawdex. Matul is-sena 2023 f'Għawdex ġew irrapportati 91 każ ta' vjolenza domestika u 2,071 każ f'Malta.


LUKANDA TA’ SELMUN, FORTI CAMPBELL U PALAZZ L-AĦMAR FIL-MARFA - PJANIJIET

15396. L-ONOR. ROBERT CUTAJAR  staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jindika jekk il-Gvern għandux pjanijiet u, jekk iva, x’inhuma dawn il-pjanijiet dwar x’se jsir: 
a.	mill-Binja li qabel kienet lukanda f’Selmun;
b.	mill-Forti Campbell; u
c.	mill-Palazz l-Aħmar fil-Marfa (limiti tal-Mellieħa)?

ONOR. STEFAN ZRINZO AZZOPARDI:  Nitlob lill-Onor. Interpellant biex jirreferi din il-mistoqsija lill-Ministru kkonċernat.

